(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΕ΄

Παρασκευή 15 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν φοιτητές από το Webster University, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 18 Ιουλίου 2022, σελ.
3. Συζήτηση επικαίρων ερωτήσεων:
 α) Προς τον Υφυπουργό στον Πρωθυπουργό, αρμόδιο για θέματα Κρατικής Αρωγής και Αποκατάστασης, με θέμα: «Δέκα μήνες μετά τις καταστροφικές πυρκαγιές του περασμένου Αυγούστου, αγνοείται η τύχη του σχεδίου ανασυγκρότησης για την Ηλεία», σελ.
 β) Προς τον Υπουργό Εσωτερικών:
 i. με θέμα: «Στο έλεος της κακοκαιρίας, για ακόμη μια φορά, η Θεσσαλονίκη. Παντελής η απουσία του κρατικού μηχανισμού», σελ.
 ii. με θέμα: «Στο έλεος της κακοκαιρίας, για ακόμη μια φορά, η Θεσσαλονίκη. Παντελής η απουσία του κρατικού μηχανισμού», σελ.
 γ) Προς την Υπουργό Παιδείας και Θρησκευμάτων:
 i. με θέμα: «Διαμαρτυρία του Εθνικού Συμβουλίου Διεκδίκησης των οφειλών της Γερμανίας προς την Ελλάδα για την διαδικτυακή ημερίδα του χρηματοδοτούμενου από το Υπουργείο Εξωτερικών «MOG (Μνήμες από την Κατοχή στην Ελλάδα)», σελ.
 ii. με θέμα: «Την παραμονή όλων των εστιακών φοιτητών στις εστίες του Πανεπιστημίου Θεσσαλίας», σελ.
 δ) Προς τον Υπουργό Υποδομών και Μεταφορών, με θέμα: «Εδώ και 3 χρόνια συστηματική απαξίωση του σιδηρόδρομου Μαγνησίας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Προγραμματικής Σύμβασης της παρ. 4 του άρθρου 155 του ν.4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ ΑΕ» και «ΔΕΗ ΑΕ»», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΒΙΛΙΑΡΔΟΣ Β. , σελ.
 ΚΑΤΡΙΝΗΣ Μ. , σελ.
 ΚΕΓΚΕΡΟΓΛΟΥ Β. , σελ.
 ΜΠΟΥΚΩΡΟΣ Χ. , σελ.
 ΜΠΟΥΡΑΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΠΕΡΚΑ Θ. , σελ.
 ΤΡΙΑΝΤΑΦΥΛΛΙΔΗΣ Α. , σελ.

Β. Επί των επικαίρων ερωτήσεων:
 ΓΕΩΡΓΑΝΤΑΣ Γ. , σελ.
 ΚΑΤΡΙΝΗΣ Μ. , σελ.
 ΚΕΓΚΕΡΟΓΛΟΥ Β. , σελ.
 ΛΑΜΠΡΟΥΛΗΣ Γ. , σελ.
 ΜΕΪΚΟΠΟΥΛΟΣ Α. , σελ.
 ΠΑΠΑΔΟΠΟΥΛΟΣ Μ. , σελ.
 ΠΕΤΣΑΣ Σ. , σελ.
 ΣΥΡΙΓΟΣ Ε. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΡΙΑΝΤΟΠΟΥΛΟΣ Χ. , σελ.
 ΦΡΑΓΓΙΔΗΣ Γ. , σελ.

Γ. Επί του σχεδίου νόμου του Υπουργείου Ανάπτυξης και Επενδύσεων:
 ΑΡΣΕΝΗΣ Κ. , σελ.
 ΒΙΛΙΑΡΔΟΣ Β. , σελ.
 ΔΕΛΗΣ Ι. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΓΚΕΡΟΓΛΟΥ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΚΩΡΟΣ Χ. , σελ.
 ΜΥΛΩΝΑΚΗΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΠΕΡΚΑ Θ. , σελ.
 ΣΤΑΜΕΝΙΤΗΣ Δ. , σελ.
 ΦΑΜΕΛΛΟΣ Σ. , σελ.

Δ. ΠΑΡΕΜΒΑΣΕΙΣ:
 ΑΘΑΝΑΣΙΟΥ Χ. , σελ.
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΕ΄

Παρασκευή 15 Ιουλίου 2022

Αθήνα, σήμερα στις 15 Ιουλίου 2022, ημέρα Παρασκευή και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτήςκ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-7-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΞΔ΄ συνεδριάσεώς του, της Πέμπτης 14 Ιουλίου 2022, σε ό,τι αφορά την ψήφιση στο σύνολο του σχεδίου νόμου: «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι ερωτήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συμπληρωματική ειδική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Προγραμματικής Σύμβασης της παρ. 4 του άρθρου 155 του ν.4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»».

Το νομοσχέδιο ψηφίστηκε στη Διαρκή Επιτροπή κατά πλειοψηφία και, σύμφωνα με την απόφαση της Διάσκεψης των Προέδρων της 6 Ιουλίου 2022, εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τα πέντε λεπτά θα τηρηθούν αυστηρά παρακαλώ, γιατί αμέσως μετά έχουμε κοινοβουλευτικό έλεγχο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Θα χρειαστούμε λίγο παραπάνω από πέντε λεπτά. Είναι μια μεγάλη σύμβαση.

**ΠΡΟΕΔΡΕΥΩΝ (Χαράλαμπος Αθανασίου):** Όπως ξέρετε πάντα υπάρχει μία ανοχή.

**ΒΑΣΙΛΕΙΟΣ ΒΙΛΙΑΡΔΟΣ:** Το ξέρω, αλλά είναι μια πολύ μεγάλη σύμβαση, το είπα και στη διάσκεψη.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, θα υπάρξει η ανοχή, αλλά παρακαλώ όσο μπορείτε να είμαστε μέσα στον χρόνο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κι εγώ γι’ αυτό θα ήθελα να παρακαλέσω. Και ξέρετε οι συμβάσεις δεν είναι όλες του ιδίου επιπέδου και σοβαρότητας. Εδώ έχουμε μερικά θέματα.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, θα υπάρξει μία ανοχή.

Θα πάμε με τη σειρά, γιατί είναι η διαδικασία των νομοθετημάτων. Μόνο στις δευτερολογίες πάμε αντίστροφα. Τώρα αφού εφαρμόζεται η διαδικασία του νομοθετήματος, δηλαδή των νομοσχεδίων, θα πάμε με τη σειρά των εισηγητών των κομμάτων, εκτός αν μεταξύ σας θέλετε να αλλάξετε.

**ΧΡΗΣΤΟΣ ΜΠΟΥΚΩΡΟΣ:** Αν είναι να παραβιάσουμε τον χρόνο, όμως, να τοποθετηθεί και ο εισηγητής της Πλειοψηφίας.

**ΠΡΟΕΔΡΕΥΩΝ (Χαράλαμπος Αθανασίου):** Δεν μπορεί. Δεν γίνεται.

**ΧΡΗΣΤΟΣ ΜΠΟΥΚΩΡΟΣ**: Μα, πώς;

**ΠΡΟΕΔΡΕΥΩΝ (Χαράλαμπος Αθανασίου):** Το είπα και την άλλη φορά. Δεν έχω αντίρρηση σε αυτό, αλλά επειδή ετέθη και στη Διάσκεψη των Προέδρων είπαμε να μην το χαλάσουμε με παρεμβάσεις, γιατί δεν θα έχει τέλος.

Δεν γίνεται, κύριε Μπουκώρο. Ξέρω ότι είστε πολύ ευγενής. Μπορείτε να παραχωρήσετε τη θέση σας στον κ. Σταμενίτη.

Τον λόγο τώρα θα δώσω στην εισηγήτρια του ΣΥΡΙΖΑ κ. Θεοπίστη Πέρκα για πέντε λεπτά, βεβαίως, όπως είπαμε, με μια ανοχή.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Πραγματικά ο χρόνος είναι πολύ λίγος. Θα προσπαθήσω, όμως, να είμαι σύντομη. Τα είπαμε λίγο και στις επιτροπές.

Ξεκινώ, κύριε Υπουργέ, λέγοντας ότι δεν πρόκειται για μια απλώς τεχνική περιγραφή μιας σύμβασης. Είναι ένα πολιτικό θέμα που δείχνει και τη στάση σας και το ενδιαφέρον για τις λιγνιτικές περιοχές. Δεν θα ξαναπώ για τη μη συμμετοχή των τοπικών κοινωνιών ούτε τις προγραμματικές ούτε στη «ΜΕΤΑΒΑΣΗ Α.Ε.» και τι προέβλεπε η Παγκόσμια Τράπεζα για συμμετοχή μεγάλη, ούτε βεβαίως το θέμα που είναι αντιεπιστημονικό, να αφήνουμε τη ΔΕΗ να κάνει χωροταξία χωρίς περιφερειακό πλαίσιο, χωρίς τα ειδικά πολεοδομικά σχέδια τα οποία απ’ ό,τι φαίνεται θα έρθουν το τέλος του 2023. Επομένως το repurposing, δηλαδή η αποκατάσταση για κάθε χρήση, είναι από το 2024 και μετά.

Υπενθυμίζω ότι υποτίθεται ότι το χρονοδιάγραμμα είναι ότι το 2022-2023 κλείνουν όλες οι μονάδες εκτός από την «Πτολεμαΐδα 5» που πάει στο 2028. Εδώ θα ήθελα και μια απάντηση, κύριε Υπουργέ. Στην Κοζάνη που πήγατε ο κύριος περιφερειάρχης είπε ότι θα κλείσουν όλες οι μονάδες το 2028. Δεν αντιδράσατε. Θα θέλαμε να ξέρουμε αν έχει αλλάξει αυτό το χρονοδιάγραμμα και θέλουν να ξέρουν κυρίως οι κάτοικοι της περιοχής, οι οποίοι έχουν πάθει πολύ μεγάλη ζημιά. Εννοώ και τους άμεσα πληττόμενους, εργαζόμενους κ.λπ..

Αφού, λοιπόν, μεταφέρονται τα εδάφη από τη ΔΕΗ στη «ΜΕΤΑΒΑΣΗ Α.Ε.» με την υποχρέωση να κάνει την αποκατάσταση με λεφτά του Ταμείου Ανάκαμψης, δηλαδή με δημόσιο χρήμα, άρα η ΔΕΗ απαλλάσσεται από το κόστος της αποκατάστασης για κάτι που χρησιμοποίησε για πολλά έτη. Δεν έχουμε καμμία εκτίμηση πόσο κόστος έχει η αποκατάσταση και αν συγκρίνεται με την αξία των εδαφών που αποδίδονται. Υπενθυμίζω ότι χωρίς αυτή τη μελέτη εκτίμηση προϋπολογισμό ήδη έχει φανεί ότι 242 εκατομμύρια έχουν μπει στο Ταμείο Ανάκαμψης για εξήντα χιλιάδες στρέμματα, τα οποία είναι μάλλον με το μάτι και στον αέρα, όμως δεν γίνεται.

Το βασικό της σύμβασης είναι η απόδοση των εδαφών. Μας διαβεβαίωνε η Κυβέρνηση ότι το 1/3 των εδαφών θα κρατήσει η ΔΕΗ και τα 2/3 θα αποδοθούν στην τοπική κοινωνία. Έχουμε πολύ μεγάλη διάψευση. Τα είχαμε πει από τότε. Θυμάμαι ότι λέγατε πως από τα εκατόν εξήντα τέσσερις χιλιάδες στρέμματα -τόσα παρουσιάζονται τώρα, ήταν πάνω από διακόσιες πενήντα χιλιάδες- θα πάρει το δημόσιο ενενήντα επτά χιλιάδες στρέμματα.

Και μια παρατήρηση. Ενημερωθήκαμε από την «Αναπτυξιακή Αρκαδίας» στη Μεγαλόπολη ότι έκταση που ανήκει στον δήμο την έχετε συμπεριλάβει στις εκτάσεις που θα μεταβιβάσει η ΔΕΗ στη «ΜΕΤΑΒΑΣΗ Α.Ε.». Αυτό θα ήθελα να το δείτε παρακαλώ.

Κρατάει, λοιπόν, η ΔΕΗ ογδόντα πέντε χιλιάδες τετρακόσια τριάντα τρία στρέμματα για να κάνει 2,5 Giga με τη γερμανική «RWE». Αν τα 2,5 Giga γίνονταν με ενεργειακές κοινότητες, ώστε να υπήρχε διάχυση του οφέλους στις τοπικές κοινωνίες, δεν θα είχαμε κανένα πρόβλημα. Υπενθυμίζω ότι η ΔΕΗ έχει κάνει πολύ δύσκολα έργα, έντεκα χιλιάδες χιλιόμετρα δίκτυα, σύγχρονες μονάδες όπως είναι «Μελίτη», όπως είναι η «Πτολεμαΐδα 5».

Και απορούμε, μία εταιρεία που μπόρεσε να κάνει τόσο δύσκολα και με ειδική τεχνογνωσία έργα, γιατί δεν μπορεί να κάνει τα φωτοβολταϊκά, που είναι το πιο απλό έργο τεχνικά; Δεν απαιτείται ιδιαίτερη τεχνογνωσία. Ποιος ο λόγος; Μάλλον αυτό είναι στο πλαίσιο της δήλωσης του Πρωθυπουργού ότι και οι Γερμανοί επιχειρηματίες θα ωφεληθούν από αυτή τη μετάβαση. Δεν πάει όμως έτσι.

Επίσης, η γερμανική αυτή εταιρεία, που είναι μια από τις τρεις μεγαλύτερες, είναι έμμεσα κρατικοποιημένη, αφού το 70% των μετοχών της ανήκει σε δήμους και κοινότητες. Επομένως τα έργα που κάνει έχουν μεγάλη αποδοχή. Βεβαίως, έχουν αποδοχή, γιατί τα έργα που κάνει δεν είναι φωτοβολταϊκά, αλλά για γεωργική χρήση στη Γερμανία. Αυτό είπαμε γίνεται μόνο σε αχανείς εκτάσεις.

Εμείς έχουμε σαφή πρόταση σύμφωνα και με τις σύγχρονες τάσεις για απόδοση των εδαφών στον πρωτογενή τομέα, όπως και η μέθοδος LURA, την οποία αγνοήσετε, υποστηρίζει και όπως και οι υφιστάμενες ΑΕΠΟ με πολλά αγροφωτοβολταϊκά κ.λπ..

Ωστόσο στον λίγο χρόνο που απομένει θα ήθελα, κύριε Υπουργέ, να απαντήσω σε κάποια από αυτά που αναφέρατε στην επιτροπή και άρα είναι για διευκρίνιση. Είπατε ότι ακολουθείτε τις τάσεις του Green Deal Fit for 55. Εγώ θέλω να σας πω ότι έχουμε φύγει από αυτά είμαστε ήδη στο RePower Europe. Γι’ αυτό και ρωτάω αν όλα αυτά που προβλέπετε, και βάζω μέσα και την αύξηση των μονάδων φυσικού αερίου συν την «Πτολεμαΐδα 5» που θα γίνει φυσικό αέριο, συνάδουν με τους νέους περιβαλλοντικούς στόχους. Βγαίνουν πάρα πολλοί. Γίνεται πολύ μεγάλη η συμμετοχή του φυσικού αερίου. Ήδη έχουμε φτάσει στο 24% αύξηση, όταν οι ευρωπαϊκές χώρες το μειώνουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μας κατηγορείτε -δεν καταλάβαμε γιατί- ότι μειώσαμε τη λιγνιτική παραγωγή ή ότι είμαστε με τους λιγνίτες; Να το ξεκαθαρίσω, όμως, για τελευταία φορά παρακαλώ. Είμαστε με την πράσινη μετάβαση με όρους δίκαιους και στη διάχυση του οφέλους. Βεβαίως και μειώσαμε τη λιγνιτική παραγωγή και, βεβαίως, θα κλείναμε κάθε φορά κάθε μονάδα που τελείωνε ο χρόνος της και οι περιβαλλοντικοί της όροι. Και, βεβαίως, το κάναμε. Αλλά αυτή θα αντικαθίστατο με ΑΠΕ, όχι με μονάδες φυσικού αερίου. Και όλα αυτά με ένα δίκαιο και με έναν σχεδιασμό και για τους ανέργους και για τους εργαζόμενους.

Και είχαμε, κύριε συνάδελφε, ορίζοντα δεκαπενταετίας γι’ αυτή τη μετάβαση. Δεν είπαμε το 2019 ότι το 2022 τις κλείνουμε χωρίς κανέναν σχεδιασμό. Τα ειδικά πολεοδομικά σας είπα ότι θα γίνουν το 2023. Δεν γίνεται έτσι η μετάβαση.

Και να μην ξανακούσω επίσης το ειρωνικό ότι δεν προκάναμε. Σας είπα, πρώτον, ότι είχαμε ορίζοντα δεκαπενταετίας. Δεν θα αντικαθιστούσαμε τις μονάδες φυσικά με φυσικό αέριο. Και, δεύτερον, το Πρόγραμμα Ειδικής Αναπτυξιακής Μετάβασης είναι απόρροια της Ευρωπαϊκής Πράσινης Συμφωνίας, του Μηχανισμού Δίκαιης Μετάβασης 14-1-2020 -κρατήστε τις ημερομηνίες- του Κανονισμού του Ταμείου Δίκαιης Μετάβαση 18-5-2021. Δεν είναι επιλογή της Κυβέρνησής σας. Εντάσσεται στην ευρωπαϊκή στρατηγική και τα ευρωπαϊκά κονδύλια αυτά δεν ήταν διαθέσιμα πριν το 2021.

Εμείς όμως τι κάναμε; Δεν υπήρχε αυτό τότε. Κάναμε το πρώτο Εθνικό Ταμείο Δίκαιης Μετάβασης. Λοιπόν, με συγκεκριμένες δράσεις, αντιστάθμιση των κοινωνικοοικονομικών επιπτώσεων κ.λπ. θεσμοθετήσαμε τις ενεργειακές κοινότητες. Προβλέψαμε πόρους τους οποίους είχατε παγώσει. Μόνο τώρα αρχίζετε και τους ξεπαγώνετε. Και να σας θυμίσω ότι το 6% των εσόδων δημοπράτησης από τα δικαιώματα των ρύπων πήγε στο 1% και μετά πήγε στο 4% και τώρα εν μέσω κρίσης πήγε στο 3,5%. Εμείς έχουμε προτείνει αύξηση 12%.

Μας διαβάσατε, κύριε Υπουργέ, μια λίστα με διοικητικές πράξεις, υπουργικές αποφάσεις, ωραία κείμενα, τα ΣΔΑΜ, 20, 25, 30, 40. Τα αποτελέσματα όμως είναι μετρήσιμα. Και τα αποτελέσματα είναι μια τεράστια αύξηση της ανεργίας. Έχουμε νέους ανέργους στις περιοχές, μηδέν έργο και ερημοποίηση της περιοχής.

Μας είπατε επίσης ότι με ανακοίνωση του Πρωθυπουργού θα αυξηθεί η λιγνιτική παραγωγή κατά 50%. Επίσης πανηγυρίζετε ότι είμαστε η πρώτη χώρα που έχει το Πρόγραμμα Δίκαιης Αναπτυξιακής Μετάβασης. Βεβαίως, αλλά είμαστε η πρώτη χώρα που έχει μια βίαιη απολιγνιτοποίηση χωρίς κανέναν σχεδιασμό. Και δεν λέτε ότι είμαστε η πρώτη χώρα σε ανεργία και βαθμό εξάρτησης των τοπικών κοινωνιών από τον λιγνίτη. Και αυτό το χάσαμε στη διαπραγμάτευση. Και είμαστε ένατοι στην κατανομή των πόρων σε ό,τι αφορά το Ταμείο Δίκαιης Μετάβασης. Στο σύνολο των πόρων του ΕΣΠΑ και της ΕΚΤ που μεταφέρονται στο Ταμείο Δίκαιης Μετάβασης είναι το 1,5% του ποσού του Ταμείου αντί για το τριπλάσιο που είναι το επιτρεπτό όριο.

Και τώρα πάμε λίγο στα ποσοστά ενισχύσεων που παρουσιάζεται ως εθνική επιτυχία.

**ΠΡΟΕΔΡΕΥΩΝ (Χαράλαμπος Αθανασίου):** Πρέπει να συντομεύσετε. Έχετε περάσει τα εννέα λεπτά. Είπαμε ένα τρίλεπτο παραπάνω.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε.

Κύριε Υπουργέ, λοιπόν, να σας ενημερώσω ότι τα ανώτατα ποσοστά κρατικών ενισχύσεων περιφερειακού χαρακτήρα καθορίζονται από την Ευρωπαϊκή Επιτροπή και η αύξηση οφείλεται στη μείωση του κατά κεφαλήν ΑΕΠ των περιφερειών της Ελλάδας σε σύγκριση με το μέσο όρο της Ένωσης. Επομένως δεν είναι αποτέλεσμα διαπραγμάτευσης ούτε εθνική επιτυχία.

Καταθέτω στα Πρακτικά, λοιπόν, τις κατευθυντήριες γραμμές της Ευρωπαϊκής Επιτροπής, τον περιφερειακό χάρτη κρατικών ενισχύσεων που εκδόθηκε από το Υπουργείο σας τον Φλεβάρη του 2022, την απάντηση του κ. Μουσουρούλη σε κοινοβουλευτική μου ερώτηση και πίνακα με τα ποσοστά και το κατά κεφαλήν ΑΕΠ ανά περιφέρεια.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι προκύπτει από αυτά που καταθέτω; Ότι είχαμε πράγματι στις περιοχές του ΕΣΔΙΜ αύξηση 10% επί της μέγιστης έντασης ενίσχυσης. Δηλαδή θα έχουμε ανώτατα ποσοστά για μεγάλες επιχειρήσεις 50%, 60%, 70% για την Περιφέρεια Δυτικής Μακεδονίας, Δήμων Μεγαλόπολης κ.λπ.. Τα αντίστοιχα ποσοστά για το Βόρειο Αιγαίο είναι 60, 70, 80.

Και πάμε λίγο -δεν έχω χρόνο- να εξηγήσουμε το 100% του 70% για την Περιφέρεια και το Βόρειο Αιγαίο. Ακούστε. Πρώτον, αυτό είναι από τον αναπτυξιακό. Το 100% του 70% είναι λάθος, γιατί είναι για εμβληματικές επενδύσεις….

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Έχετε φτάσει τα δέκα λεπτά. Εάν δεν είχαμε κοινοβουλευτικό έλεγχο μετά, θα είχατε μια άνεση μεγαλύτερη. Δεν γίνεται όμως.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, δέκα λεπτά δεν θα μιλήσουμε;

**ΠΡΟΕΔΡΕΥΩΝ (Χαράλαμπος Αθανασίου):** Ναι, άλλο να πούμε τρία λεπτά παραπάνω και άλλο δέκα. Δεν γίνεται αυτό.

**ΘΕΟΠΙΣΤΗ (ΠΕΤΗ) ΠΕΡΚΑ:** Εντάξει. Εγώ θέλω να πω ότι εννοείται πως αυτή τη σύμβαση δεν μπορούμε να την ψηφίσουμε. Εννοείται ότι φαίνεται πολύ καθαρά η αδιαφορία της Κυβέρνησης για τις περιοχές. Και πολύ γρήγορα στις εκλογές αυτό θα το εισπράξει. Οι περιοδείες και οι επισκέψεις δεν αρκούν.

Αυτό λοιπόν το 100% του 80%, κύριε Υπουργέ, και του 70% και του 75% δεν είναι όπως τα λέτε, γι’ αυτό κατέθεσα στα Πρακτικά τους πίνακες, που άλλωστε είναι και από το Υπουργείο σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Συγγνώμη που σας διακόπτω, που σας πιέζω, αλλά είπαμε να υπάρχει μια ανοχή. Αν δεν υπήρχε κοινοβουλευτικός έλεγχος, θα είχαμε πολύ χρόνο και άνεση.

Τον λόγο έχει ο κ. Βασίλης Κεγκέρογλου από το Κίνημα Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, δεν έχω λόγο να υπερασπιστώ την πολιτική της Νέας Δημοκρατίας στο συγκεκριμένο, αλλά υπερασπίζομαι το δικαίωμα του συναδέλφου να μιλήσει. Η απόφαση της Διάσκεψης των Προέδρων είναι ακριβώς στον αντίποδα αυτών που ανακοινώσατε. Δικαιούται να μιλήσει και παρακαλώ πάρα πολύ να μιλήσει. Και δεν είναι δυνατόν με την καταχρηστική αξιοποίηση ορισμένων άρθρων του Κανονισμού να μην έχουμε την ελευθερία όσοι εισηγητές θέλουμε τουλάχιστον να πούμε την άποψή μας. Αν είναι δυνατόν! Και αν επιμένετε, να το θέσετε στο Σώμα.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Θέσατε κάτι. Δεν σας βάζω χρόνο, να σας πω πρώτα.

Εγώ προσωπικά δεν έχω αντίρρηση να μιλούν έστω για λίγο χρόνο, αλλά έχουμε έναν Κανονισμό. Βέβαια πολλές φορές τον παραβιάζουμε, το καταλαβαίνω. Εφόσον είχαμε πει στη Διάσκεψη των Προέδρων να μην τηρείται αυτό, γιατί θα ξεφτίσει το θέμα, για αυτό το είπα.

Ορίστε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η απόφαση της διάσκεψης είναι για να μη γίνεται καταχρηστική αξιοποίηση του Κανονισμού και καταψηφίζουν ή επιφυλάσσονται κάποιοι μόνο και μόνο για να έχουν το δικαίωμα να μιλήσουν, να μιλούν όλοι. Αυτή είναι η απόφαση.

**ΠΡΟΕΔΡΕΥΩΝ (Χαράλαμπος Αθανασίου):** Εννοείται ότι στην επιτροπή όπου γίνεται η επεξεργασία των συμβάσεων και των συνθηκών…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο συνάδελφος σε κάθε περίπτωση πρέπει να μιλήσει.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, συνεχίστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, αντιλαμβανόμαστε πλέον όλοι σε αυτόν τον τόπο πως το ενεργειακό αφήγημα της Κυβέρνησης για την απανθρακοποίηση έχει εντελώς αποτύχει. Σήμερα γίνεται ακόμα πιο κατανοητή και ξεκάθαρη η οπτική της Νέας Δημοκρατίας για ένα τόσο σοβαρό ενεργειακό, περιβαλλοντικό και κοινωνικό αλλά και αναπτυξιακό ζήτημα.

Σήμερα η μεγάλη πλειοψηφία του ελληνικού λαού, τα νοικοκυριά, οι παραγωγοί και οι επιχειρήσεις βιώνουν τον εφιάλτη της ακριβής ενέργειας, μια από τις πιο ακριβές στην Ευρώπη. Η Κυβέρνηση αρνείται να πάρει πραγματικά μέτρα, όπως αυτά που έχουμε προτείνει, με πλαφόν στη λιανική του ηλεκτρικού και επιστροφή όλων των υπερκερδών του κράτους και των μεγάλων παραγωγών στους καταναλωτές. Μόνο από την υπερβάλλουσα της εγγυημένης τιμής για παραγωγούς ΑΠΕ που πληρώνουν οι καταναλωτές και με δεδομένο ότι η διείσδυση ΑΠΕ το 2022 θα είναι 10 Giga ο λογαριασμός ΕΛΑΠΕ θα έχει υπερείσπραξη 2 δισεκατομμύρια ευρώ. Αφαιρώντας τα 240 περίπου εκατομμύρια ευρώ που πηγαίνουν στο Ταμείο Μετάβασης, τα υπόλοιπα 1 δισεκατομμύριο 760 εκατομμύρια, γιατί δεν επιστρέφονται στους καταναλωτές;

Αυτά τα υπερκέρδη μαζί με την υπεραπόδοση του ΦΠΑ θα μείωναν κατά 70% τουλάχιστον τις αυξήσεις στο ηλεκτρικό, αφού η συμμετοχή του φυσικού αερίου είναι γνωστό ότι είναι 30% περίπου και κάτω. Αντί αυτού αφήνετε ανεξέλεγκτες τις τιμές και με πολύ καθυστέρηση παίρνετε κάποια ανεπαρκή μέτρα με επιδότηση που είναι κάτω από το 15% όσων το ίδιο το κράτος έχει εισπράξει επιπλέον από τους καταναλωτές.

Μπίζνες για λίγους, ψίχουλα και αόριστες υποσχέσεις για τους πολλούς. Αυτή είναι η πολιτική της Νέας Δημοκρατίας στον ενεργειακό τομέα, που αποτυπώνεται και στο ζητούμενο νομοσχέδιο για την περιοχή απολιγνιτοποίησης και σε καμμία περίπτωση δεν αποτελεί πράσινη μετάβαση. Αντί να προτάξει η Κυβέρνηση την πλήρη περιβαλλοντική αποκατάσταση των εδαφών, την ενεργειακή ευστάθεια, την κοινωνική συμμετοχή μέσω πολλών αποκεντρωμένων ΑΠΕ και την τήρηση των δεσμεύσεων της ΔΕΗ, έχουμε μια νέα ειδική υπηρεσία στον Υπουργό και μια νέα Α.Ε. που θα διαχειριστεί τις πετσοκομμένες εκτάσεις των περιοχών αυτών.

Επί της ουσίας το Υπουργείο Ανάπτυξης με την ειδική αυτή υπηρεσία και την Α.Ε. θα περιοριστεί στον ρόλο του τροχονόμου των επενδύσεων, αφού παραλάβει τις συμφωνηθείσες εκτάσεις από τη ΔΕΗ. Αυτή είναι πολύ απλά η φιλοσοφία της προγραμματικής σύμβασης μεταξύ Α.Ε. του δημοσίου και «ΔΕΗ Α.Ε.».

Εδώ και χρόνια γνωρίζαμε ότι ο λιγνίτης είχε ημερομηνία λήξης και ότι θα έπρεπε να σχεδιάσουμε την επόμενη μέρα έγκαιρα, μια μετάβαση όμως στην επόμενη μέρα που θα ήταν βιώσιμη για όλους και πρώτα από όλα από τους ίδιους τους πολίτες. Η ενεργειακή δικαιοσύνη και η ενεργειακή δημοκρατία είναι οι αφετηρίες για όλες μας τις επιλογές. Θέλαμε και θέλουμε μια μετάβαση που θα μπορεί να απορροφήσει τους όποιους κοινωνικούς κραδασμούς και αυτό μπορεί να επιτευχθεί μόνο αν η μετάβαση είναι ταυτόχρονα πράσινη και κοινωνικά δίκαιη. Ο άνθρωπος και το περιβάλλον είναι για εμάς το επίκεντρο.

Ο μελλοντικός ενεργειακός χαρακτήρας των λιγνιτικών περιοχών θα πρέπει να δίνει έμφαση στην προώθηση ενεργειακών κοινοτήτων, στη στήριξη της αγροτικής παραγωγής και της αυτοπαραγωγής ενέργειας για όλα τα νοικοκυριά. Η δίκαιη μετάβαση για παράδειγμα θα έπρεπε να προβλέπει σε μια δεκαετία όλα ανεξαιρέτως τα νοικοκυριά των λιγνιτικών περιοχών Κοζάνης, Φλώρινας και Μεγαλόπολης να είναι παραγωγοί καθαρής ενέργειας.

Το παράδειγμα της Γερμανίας είναι χαρακτηριστικό. Πάνω από το 40% των έργων ΑΠΕ στη Γερμανία ανήκει σε πολίτες που παράγουν τη δική τους πράσινη ενέργεια. Γιατί να μη γίνει και το αντίστοιχο στην Ελλάδα, ώστε κάθε πολίτης να αισθάνεται ουσιαστικά συμμέτοχος σε αυτή την προσπάθεια;

Και ταυτόχρονα πρέπει να αναζητηθούν και άλλες δραστηριότητες πρωτοπόρες που συνδέονται με τις νέες τεχνολογίες στην ψηφιακή εποχή, σε συνδυασμό με την αναβάθμιση του Πανεπιστημίου Δυτικής Μακεδονίας για την ανάπτυξη της έρευνας, για να δημιουργηθεί ένα ευνοϊκό περιβάλλον για τη σύγχρονη ανάπτυξη του πρωτογενή τομέα. Αυτό είναι το δικό μας πλαίσιο για μια πραγματικά δίκαιη μετάβαση.

Η γενικότερη πολιτική σας και το νομοσχέδιο που συζητούμε δεν κινείται σε αυτή την κατεύθυνση. Δίκαιη μετάβαση για εμάς σημαίνει ότι όλοι οι εμπλεκόμενοι στην απολιγνιτοποίηση των δύο περιοχών της χώρας μας θα επωμιστούν ισοβαρώς τα μειονεκτήματα και θα μοιραστούν ισότιμα τα πλεονεκτήματα αυτής της μετάβασης. Δίκαιη μετάβαση σημαίνει ενεργή συμμετοχή των πολιτών τόσο στον σχεδιασμό όσο και στην υλοποίηση του τελικού σχεδίου αποκατάστασης των περιοχών αυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αντί αυτού είδαμε σε όλη τη διαδρομή να απουσιάζει η συμμετοχή εκπροσώπων των συλλογικών φορέων και της τοπικής αυτοδιοίκησης. Έρχεστε να επιβάλετε κάποιες απόψεις και επιλογές στις τοπικές κοινωνίες που παραμένουν στο περιθώριο στην καλύτερη περίπτωση με μια τυπική διαβούλευση. Φέρνετε λύσεις που έρχονται απ’ έξω και από τα πάνω χωρίς την τοπική συνδιαμόρφωση και συναίνεση. Δεν μπορεί, δεν έχει επιτευχθεί ποτέ έτσι αποτελεσματική υλοποίηση σχεδίου ιδιαίτερα στη σύγχρονη εποχή.

Απευθυνόμαστε στους πολίτες των λιγνιτικών περιοχών που στήριξαν επί δεκαετίες τον εξηλεκτρισμό της χώρας και τους λέμε ότι δεν είναι όλα μαύρο ή άσπρο, όπως θέλουν να τα παρουσιάζουν η Κυβέρνηση και πολλές φορές η Αξιωματική Αντιπολίτευση και ότι υπάρχουν σενάρια και προτάσεις που δείχνουν άλλο δρόμο.

Ως ΠΑΣΟΚ - Κίνημα Αλλαγής, που από την εποχή της αείμνηστης Προέδρου Φώφης Γεννηματά επεξεργάστηκε μαζί με τους επιστήμονες, τους φορείς και τους πολίτες της περιοχής ένα σχέδιο δίκαιης μετάβασης, το οποίο παρουσιάσαμε έγκαιρα, έχουμε στη συνέχεια καταθέσει λεπτομερείς προτάσεις που έχουν από νωρίς δοθεί για διαβούλευση και σε γνώση όλων των πολιτών, που αφορούν και το κόστος της σταδιακής και ισορροπημένης ενεργειακής μετάβασης και της πηγές που θα χρηματοδοτηθεί αλλά και το μοντέλο κυρίως της επόμενης μέρας.

Έχουμε πρώτοι μιλήσει για τη ρήτρα βιώσιμη μετάβαση σχετικά με την απόσυρση των μονάδων. Λέγαμε, δηλαδή, να αποσύρονται σταδιακά οι μονάδες λιγνίτη και να αντικαθίστανται με μονάδες ΑΠΕ και όχι από μονάδες φυσικού αερίου που κάνατε εσείς.

Ήμασταν οι πρώτοι που από το 2018 στο Ενεργειακό Διαβατήριο για το Μέλλον, όπως είχαμε ονομάσει το σχέδιό μας, μιλήσαμε με αριθμούς, στοιχεία και συγκεκριμένες διαδικασίες. Εκτιμούσαμε ότι θα χρειαστούν περίπου 300 εκατομμύρια ευρώ σε ετήσια βάση για τα επόμενα δεκαπέντε χρόνια, με έμφαση στην περιοχή της Κοζάνης, της Πτολεμαΐδας, της Μεγαλόπολης, ώστε να είναι δυνατή η αλλαγή της οικονομικής δραστηριότητας, με διατήρηση του ενεργειακού χαρακτήρα των περιοχών αυτών, να διαφυλάξουμε την κοινωνική συνοχή, να έχουμε περιβαλλοντική αποκατάσταση των τοπίων και βιώσιμη ζωή, βιώσιμη ανάπτυξη.

Σήμερα έχοντας να αντιμετωπίσουμε μια τριπλή κρίση, οικονομική, κλιματική και υγειονομική, χρειάζεται πνεύμα συνεννόησης και συνεργασίας. Δεν ταιριάζει η επιβολή. Χρειάζονται ξεκάθαρες απαντήσεις στις αγωνίες και τους προβληματισμούς των κατοίκων και των εργαζομένων στις περιοχές. Όλα τα παραδείγματα επιτυχημένης μετάβασης διεθνώς αναφέρουν ότι η αναδιάρθρωση της οικονομίας των περιοχών με ορυχεία απαιτεί χρόνο και άρα θα πρέπει να δίδονται σε όλη τη διάρκεια αυτής της διαδρομής πειστικές απαντήσεις και να γίνονται και διορθώσεις, προκειμένου να έχουμε το επιδιωκόμενο αποτέλεσμα.

Η μετάβαση που επιχειρείται είναι βίαιη και κοινωνικά άδικη. Δεν είναι πράσινη, αφού στηρίζεται στο αέριο. Δεν είναι εθνικά συμφέρουσα, αφού μας εξαρτά από ένα ξένο μονοπώλιο κρατικό, που είναι επιρρεπές στις πολιτικές αποφάσεις και επιδιώξεις. Είναι μια αδιαφανής, γκρίζα και άδικη μετάβαση. Και το νομοσχέδιο που εισηγείστε κινείται ακριβώς στην ίδια κατεύθυνση, δεν απαντά στα ερωτήματα που θέσαμε κατά τη διάρκεια της επεξεργασίας -έθεσε ο ειδικός αγορητής μας κ. Πάνας τον οποίο αντικαθιστώ σήμερα- και προφανώς δεν το ψηφίζουμε.

Καταθέτω στα Πρακτικά την ανακοίνωση που αφορά τον ειδικό λογαριασμό ΑΠΕ και στοιχεία για τα υπερκέρδη του κράτους.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Η σύμβαση προωθεί την εγκληματική απολιγνιτοποίηση για την οποία και η Νέα Δημοκρατία και ο ΣΥΡΙΖΑ και το ΠΑΣΟΚ και όλοι οι υπόλοιποι ιππότες της πράσινης ανάπτυξης συμφωνείτε και είστε απόλυτα συνυπεύθυνοι. Είναι μια πράσινη ανάπτυξη η οποία ως τμήμα της γενικότερης πολιτικής της Ευρωπαϊκής Ένωσης για την πράσινη μετάβαση, συνιστά ένα πραγματικό έγκλημα -όπως είπαμε- το οποίο οδηγεί σε οικονομικό μαρασμό ολόκληρων περιοχών, σε εκτίναξη της δαπάνης για ηλεκτρισμό που πληρώνουν τα εργατικά, λαϊκά στρώματα, σε εξάρτηση της χώρας μας σε δύσκολες διεθνείς συνθήκες και βεβαίως σε μια πιθανότατη γενικευμένη αστάθεια ενεργειακή.

Και είμαστε μια χώρα η οποία έχει όλες τις ενεργειακές πηγές για αυτοτέλεια. Έχει τη δυνατότητα εξάλειψης της ενεργειακής φτώχειας, έχει τη δυνατότητα ανάπτυξης όλων των κλάδων της οικονομίας για την κάλυψη όλων των σύγχρονων λαϊκών αναγκών. Και εσείς όλα αυτά τα παραδίδετε στην αγκαλιά των παρασίτων της οικονομίας και της κοινωνίας για να γεμίσουν παραπάνω κέρδη.

Είναι επίσης δύο φορές εγκληματικό το ότι προωθείται η εν λόγω πολιτική τη στιγμή που σε ολόκληρο τον κόσμο γίνεται μαζική στροφή από την Ινδία μέχρι τη Γερμανία στον άνθρακα και τον λιγνίτη προκειμένου να αντιμετωπιστούν οι συνέπειες από την ενεργειακή κρίση στην οποία ήδη βρισκόμαστε.

Η επίκληση για την προστασία του περιβάλλοντος είναι τουλάχιστον υποκριτική. Ακόμα κι αν δεχτεί κανείς τον περιορισμό των εκπομπών διοξειδίου του άνθρακα ένας ενεργειακός σχεδιασμός περιορισμού των εκπομπών θα μπορούσε να γίνει και με άλλους τρόπους, με περισσότερα υδροηλεκτρικά, με την αύξηση του βαθμού απόδοσης των λιγνιτικών μονάδων κ.λπ.. Αντ’ αυτού προωθούνται μόνον οι ΑΠΕ, οι ανανεώσιμες πηγές ενέργειας, με την καταστροφική επίπτωση που αυτές έχουν σε βουνά και δάση. Ακόμα και σε περιοχές «NATURA» προωθείται η χρήση του φυσικού αερίου παρά το γεγονός ότι ειδικά το τελευταίο -το φυσικό αέριο- και κυρίως το LNG αποδεσμεύει στην ατμόσφαιρα τεράστιες ποσότητες μεθανίου, ενός αερίου σαράντα φορές πιο επικίνδυνου για το φαινόμενο του θερμοκηπίου. Και μετά μας μιλάτε για τη φιλοπεριβαλλοντική σας πολιτική. Όμως καθώς εδώ τα συμφέροντα της μεταφοράς είναι μεγάλα υπάρχει ιδιαίτερο, επιλεκτικό ενδιαφέρον.

Η προστασία των κατοίκων της περιοχής από προβλήματα εξαιτίας της λειτουργίας των λιγνιτικών σταθμών δεν στηρίζεται πουθενά, αφού υπάρχουν πάρα πολλές σύγχρονες τεχνολογίες, όπως είναι η αποθείωση, η μείωση της σκόνης, οι οποίες μπορούν να εγγυηθούν σήμερα την ασφαλή καύση του λιγνίτη.

Το σχέδιο επίσης είναι παντελώς απαράδεκτο γιατί δεν έχει γίνει και καμμία ουσιαστική συζήτηση ούτε καν για τις χρήσεις που θα έρθουν με μεγάλες αντιδράσεις, όπως είναι γνωστό, από τους κατοίκους των περιοχών, οι οποίοι ήδη διαισθάνονται, βλέπουν τον κίνδυνο και αντιδρούν.

Καλείται, λοιπόν, ο λαός της περιοχής και ο λαός της χώρας να πληρώσει ένα προς ένα όλα εκείνα τα μέτρα, τα οποία μέχρι χθες, Νέα Δημοκρατία, ΣΥΡΙΖΑ, ΠΑΣΟΚ, όλες οι κυβερνήσεις διαδοχικά, του τα παρουσιάζατε ως παράγοντες τάχα ενεργειακής θωράκισης και δήθεν μείωσης του ενεργειακού κόστους, υλοποιώντας όλοι μαζί φυσικά, ας μην το ξεχνάμε, εκείνη την πολιτική, δηλαδή την πολιτική της απελευθέρωσης της ενέργειας της Ευρωπαϊκής Ένωσης.

Του λέγατε του λαού ότι τα σχέδια για την απελευθέρωση της ενέργειας θα του διασφάλιζαν φθηνή ενέργεια. Το τι διασφάλισαν το έχουμε δει, το ζούμε. Το ρεύμα για τον λαό πιθανά να γίνεται το επόμενο διάστημα με το δελτίο και οι λογαριασμοί που πληρώνει είναι κυριολεκτικά εξοντωτικοί. Του λέγατε για τα καλά της ενιαίας αγοράς ηλεκτρισμού της Ευρωπαϊκής Ένωσης και τώρα παίρνετε το φυσικό αέριο, που το πληρώνει χρυσό, και το δίνετε στους επιχειρηματικούς ομίλους να το πουλάνε εκτός Ελλάδας για μεγαλύτερα ακόμα κέρδη. Στείλατε όλοι τον λογαριασμό στον λαό με τις χιλιάδες απολύσεις, τα δισεκατομμύρια τα οποία πλήρωσε και πληρώνει για τα πράσινα χαράτσια και τώρα του λέτε να πληρώσει ξανά για να επανέλθουν οι λιγνίτες, αφού ανακαλύψατε ότι μόνες τους οι ΑΠΕ δεν μπορούν να καλύψουν τις ενεργειακές ανάγκες και το φυσικό αέριο δεν υπάρχει σε επάρκεια. Ξοδέψατε για το χαντάκωμά του δεκάδες δισεκατομμύρια και έπονται άλλα τόσα όταν αυτά τα δισεκατομμύρια θα μπορούσαν να λύσουν πολλά από τα ζητήματα της υγείας, των μισθών, των συντάξεων, των έργων υποδομής, την πραγματική ελάφρυνση των αγροτών και των αυτοαπασχολούμενων.

Την επιλογή σας την κάνατε. Είναι η ώρα να κάνει την επιλογή του και ο ίδιος ο λαός. Σήμερα είναι επιτακτική ανάγκη όσο ποτέ να διασφαλιστεί ότι οι εργαζόμενοι και τα λαϊκά στρώματα δεν θα βρεθούν σε κατάσταση ενεργειακής φτώχειας. Ως ΚΚΕ καταθέσαμε πρόταση νόμου συγκεκριμένη για την αντιμετώπιση και την εξάλειψη της ενεργειακής φτώχειας με άμεση επαναλειτουργία λιγνιτικών μονάδων σε ρήξη με τη ρήτρα διοξειδίου του άνθρακα της Ευρωπαϊκής Ένωσης, με την κατάργηση ασφαλώς της ρήτρας αναπροσαρμογής, την κατάργηση των πράσινων φόρων και ούτω καθεξής. Όλοι, μα όλοι, είπατε όχι. Είπατε να τα πληρώσει ο λαός μας και αυτό πρέπει να το ξέρει ο λαός και βεβαίως να σας το επιστρέψει.

Εκεί, ακριβώς, κατά την άποψή μας, πρέπει να στοχεύει και η λαϊκή πάλη σε συμπόρευση με το ΚΚΕ γιατί μόνον οι θέσεις του και οι προτάσεις του δίνουν απάντηση στα σημερινά αδιέξοδα. Υπάρχει και έχει ολοκληρωμένο σχέδιο αξιοποίησης όλων των εγχώριων πηγών ενέργειας για τις ανάγκες του λαού όμως κόντρα στις δεσμεύσεις της Ευρωπαϊκής Ένωσης -δεν γίνεται αλλιώς- κόντρα στην πράσινη ανάπτυξη, κόντρα στο εμπόριο ρύπων. Είναι σχέδιο που βγάζει τον ίδιο τον λαό και τις ανάγκες του στο προσκήνιο με την οικονομία και την εξουσία στα δικά του χέρια. Αυτό είναι το καλό σενάριο. Αυτό είναι το πραγματικά καλό, φιλολαϊκό σενάριο και αυτό το σενάριο θα γίνει πράξη με ένα ακόμα πιο ισχυρό ΚΚΕ.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο ειδικός αγορητής της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, μας έκανε πολύ μεγάλη εντύπωση στην επιτροπή η αλαζονεία της Κυβέρνησης, πόσω μάλλον όταν ο συγκεκριμένος Υφυπουργός ήταν δεκτικός σχεδόν επί τρία χρόνια, πρόθυμος να εφαρμόσει τις όποιες θετικές προτάσεις των άλλων και χωρίς ίχνος μιας τέτοιας συμπεριφοράς. Πολύ περισσότερο, επειδή αυτή η αλαζονεία αφορούσε στη σημερινή σκανδαλώδη σύμβαση, η οποία καταψηφίστηκε αμέσως από το σύνολο της Αντιπολίτευσης για τους λόγους που αναφέρθηκαν.

Πιστεύει, αλήθεια, πλέον η Κυβέρνηση πως έχει το αλάνθαστο και δεν χρειάζεται να ακούει κανέναν; Είναι δυνατόν αυτό μετά τις παταγώδεις αποτυχίες της πριν από όλα στην οικονομία, στην ενέργεια και στην υγεία;

Συνεχίζοντας, στην επιτροπή αναφερθήκαμε σε όλα τα μέρη της σύμβασης, αναδείξαμε τα τεράστια λάθη της και θέσαμε ερωτήματα χωρίς να πάρουμε καμμία απάντηση από τον Υφυπουργό εκτός μόνο στο εξής: το Γενικό Λογιστήριο, είπαμε εμείς, δεν εμφανίζει κόστος κάτι που θεωρούμε απαράδεκτο, αφού θα έπρεπε να είναι γνωστό. Πώς θα μπορούσαμε να εγκρίνουμε κάτι εν λευκώ; Η απάντηση του Υφυπουργού ήταν η παρακάτω. «Γιατί δεν μπορεί το λογιστήριο να αποτυπώσει κάτι; Επειδή αυτή τη στιγμή το Γενικό Λογιστήριο δεν βλέπει τίποτα, διότι η μεταβίβαση των εδαφών θα είναι αζημίως για το δημόσιο. Δεν πρόκειται δηλαδή η εταιρεία «ΜΕΤΑΒΑΣΗ» να πληρώσει. Θα παραλάβει, θα πληρωθούν μέσω του Ταμείου Ανάκαμψης». Αυτά ήταν τα λόγια του Υφυπουργού.

Εντούτοις το Γενικό Λογιστήριο του Κράτους γράφει τα εξής στην έκθεσή του: «Από τις διατάξεις του υπ’ όψιν σχεδίου νόμου προκαλείται σε βάρος του κρατικού προϋπολογισμού ενδεχόμενη δαπάνη σε περίπτωση άσκησης της παρεχόμενης πρώτον, εγγύησης του ελληνικού δημοσίου προς τη ΔΕΗ περί τήρησης των πάσης φύσεως χρηματικών υποχρεώσεων της εταιρείας «ΜΕΤΑΒΑΣΗ» από την προγραμματική σύμβαση κ.λπ. και δεύτερον, συνδρομής προς τον σκοπό της χρηματοδότησης των υποχρεώσεων της εταιρείας «ΜΕΤΑΒΑΣΗ», σύμφωνα με το άρθρο 5 της προγραμματικής σύμβασης. Η ενδεχόμενη δαπάνη εκ των ανωτέρω αιτιών το ύψος της οποίας δεν δύναται να υπολογιστεί καθώς εξαρτάται από πραγματικά γεγονότα θα αντιμετωπίζεται από τις πιστώσεις του κρατικού προϋπολογισμού». Το γράφει καθαρά: «θα αντιμετωπίζεται από τις πιστώσεις του κρατικού προϋπολογισμού».

Δεν πρόκειται, λοιπόν, για ένα απροσδιόριστο κόστος, για μία δαπάνη εις βάρος των Ελλήνων, όπως αναφέραμε στην επιτροπή; Έχει καμμία σχέση με την απάντηση του Υπουργού; Μπορεί να μας διαβεβαιώσει ξεκάθαρα ο Υπουργός και να γραφεί στα Πρακτικά πως δεν θα πληρώσει τίποτα το δημόσιο;

Μπορείτε, κύριε Υπουργέ;

Εκτός αυτού, σύμφωνα με την παράγραφο 4.1.1, εάν η αξία των εργασιών, το αντάλλαγμα εις είδος, υπολείπεται της αξίας των μετοχών, δηλαδή των εκτάσεων που θα αποτιμηθούν, τότε μπορεί να επιστρέψει εκτάσεις στη ΔΕΗ ή να πληρώσει τη διαφορά τοις μετρητοίς, το γράφει ξεκάθαρα. Τα συγκεκριμένα μετρητά θα είναι προφανώς πρόσθετο κόστος από αυτό του Ταμείου Ανάκαμψης. Σωστά, κύριε Υπουργέ;

Από την άλλη πλευρά το Ταμείο Ανάκαμψης θα καλύψει όλες τις εργασίες παρά το ότι δεν γνωρίζει το κόστος τους, αφού δεν έχουν διενεργηθεί ούτε καν μελέτες; Έχει η Κυβέρνηση τη γραπτή έγκριση του Ταμείου Ανάκαμψης;

Συνεχίζοντας, πώς υπεγράφη η σύμβαση στις 7 Ιουλίου; Κατατέθηκε στη Βουλή στις 8 Ιουλίου και εισήχθη προς συζήτηση στην επιτροπή στις 12 Ιουλίου, σε μία και μοναδική συνεδρίαση, παρά την τεράστια σημασία της.

Τέλος, γιατί θα πρέπει να πληρώσουμε από το Ταμείο Ανάκαμψης που δικαιούται η χώρα μας μία δαπάνη που επιβαρύνει μία ιδιωτική εταιρεία και η οποία ήταν γνωστή στους μετόχους της από πριν; Δεν είναι σκάνδαλο; Ξεκάθαρα.

Ένα επόμενο παράδοξο αυτής της βιαστικής διαδικασίας που ενδεχομένως επεξηγεί τον εκνευρισμό του συνήθως ήρεμου Υφυπουργού είναι, το ότι η ΔΕΗ έχει σχηματίσει πρόβλεψη στον ισολογισμό της –θα καταθέσω στα Πρακτικά όλα τα σχετικά για όσα λέμε- για την αποξήλωση εγκαταστάσεων, ύψους 492 εκατομμυρίων ευρώ στις 31 Δεκεμβρίου 2021.

Από την πρόβλεψη αυτή, η αποκατάσταση των ορυχείων και του εξοπλισμού τους είναι 268,2 εκατομμύρια. Δηλαδή, όσα περίπου τα χρήματα που εμφανίζονται στο Ταμείο Ανάκαμψης για την αποκατάσταση των εδαφών των λιγνιτωρυχείων, ύψους 242.000.000 ευρώ.

Τα χρήματα αυτά θα χρησιμοποιηθούν από τη ΔΕΗ, αφού τιμολογηθούν στη «ΜΕΤΑΒΑΣΗ» για την πληρωμή εργολάβων που θα επιλέξει η ΔΕΗ. Πιθανότατα, αυτών με τους οποίους ήδη συνεργάζεται για την κατασκευή των δικών της φωτοβολταϊκών στη Μεγαλόπολη και στην Κοζάνη.

Δεν αναλαμβάνει, λοιπόν, με αυτό το τέχνασμα το δημόσιο τη δαπάνη της ΔΕΗ; Δεν θα κερδίσει η ΔΕΗ, αφού θα πάψει να εμφανίζεται στον ισολογισμό της η πρόβλεψη 268.000.000 ευρώ τουλάχιστον; Θα μεταβιβάσει, βέβαια, και εκτάσεις η ΔΕΗ μαζί με τις δαπάνες για τα έργα, αλλά δεν γνωρίζουμε σε ποια αποτίμηση.

Η σύμβαση δεν καθορίζει έως πότε θα έχει διενεργηθεί η αποτίμηση και η μεταβίβαση των μετοχών, όταν παράλληλα αναφέρει πως οι τεχνικές μελέτες και η ανάληψη της ευθύνης από το δημόσιο θα έχουν ολοκληρωθεί έως τις 31 Μαρτίου 2023. Επομένως, πριν από τις εκλογές, εάν διεξαχθούν κανονικά. Αυτός είναι ο λόγος της βιασύνης;

Από την άλλη πλευρά, δεν θα πρέπει να εγκριθεί η σύμβαση όσον αφορά στις τεχνικές εργασίες και από το Ελεγκτικό Συνέδριο πριν υπογραφεί από το δημόσιο; Και ενδεχομένως, επίσης, από τη Βουλή αφού αφορά δέσμευση για μεγάλα ποσά όπως τα 242.000.000 ευρώ από το Ταμείο Ανάκαμψης; Δεν πρέπει να το εγκρίνει και η Ευρωπαϊκή Ένωση ή η Ειδική Επιτροπή διαχείρισης του Ταμείου Ανάκαμψης; Σε κάθε περίπτωση θα πρέπει να κατατεθεί στο Ελεγκτικό Συνέδριο η σύμβαση για την αγοραπωλησία των μετοχών, δηλαδή, των μεταβιβαζομένων εκτάσεων.

Κανονικά, βέβαια, η ανάληψη των υποχρεώσεων δεν θα πρέπει να γίνει μαζί με την αγορά των μετοχών, δηλαδή χέρι με χέρι, όπως θα λέγαμε; Εάν, κύριε Υπουργέ, είχατε εταιρεία, αυτό δεν θα κάνατε;

Η υποχρέωση, πάντως, για περιβαλλοντικές επανορθώσεις είναι διεθνώς η βασική εστία ζημιών για τις εταιρείες, ενώ λόγω αυτών ματαιώνονται συχνά οι αγοραπωλησίες τέτοιων εταιρειών.

Επομένως είναι λογικό οι νέοι μέτοχοι της ΔΕΗ, το διεθνές κεφάλαιο CVC, που δίνει σημασία σε ESG πολιτικές, δηλαδή, στην περιβαλλοντική, κοινωνική και εταιρική διακυβέρνηση, να θέλει να τελειώσει το θέμα όσο πιο γρήγορα και προβλέψιμα γίνεται ως προς τη δαπάνη. Πρόκειται, ενδεχομένως, για έναν ακόμη λόγο της βιασύνης.

Βέβαια, στη CVC εργάζεται, εξ όσων γνωρίζουμε, η κόρη του Πρωθυπουργού ως σύμβουλος επενδυτικών σχέσεων, κάτι που στο εξωτερικό απαγορεύεται πολύ αυστηρά, λόγω σύγκρουσης συμφερόντων και εσωτερικής πληροφόρησης.

Κλείνοντας, στο προοίμιο της συμφωνίας, αναφέρονται οι συμβαλλόμενοι, η ΔΕΗ και η «ΜΕΤΑΒΑΣΗ» που ιδρύθηκε για τη διαχείριση των λιγνιτικών εκτάσεων, ενώ ανήκει στο δημόσιο.

Η ΔΕΗ τώρα θα μεταβιβάσει στη θυγατρική της εταιρεία «ΜΕΤΑΛΙΓΝΙΤΙΚΗ Α.Ε.» τις δραστηριότητες της ΔΕΗ που εντάσσονται στις ευρύτερες ζώνες απολιγνιτοποίησης της Κοζάνης, της Φλώρινας και της Μεγαλόπολης, οι οποίες εν συνεχεία θα μεταβιβαστούν.

Το πλέον σημαντικό εδώ είναι το ότι σύμφωνα με το άρθρο 28 του ν.4772/2021 της Νέας Δημοκρατίας στο οποίο παραπέμπει δεν συμπεριλαμβάνονται τα μεταλλευτικά δικαιώματα επί των συγκεκριμένων ορυχείων. Σκάνδαλο επί σκανδάλου!

Πρόκειται για μια από τις πολλές ερωτήσεις μας που δεν απάντησε ο Υπουργός –δηλαδή, εάν είναι πράγματι έτσι- ελπίζοντας να απαντήσει σήμερα.

Τέλος, να αναφέρω ότι στην παράγραφο 2 το Πρόγραμμα Δίκαιης Αναπτυξιακής Μετάβασης και των εδαφικών σχεδίων Δίκαιης Μετάβασης και το Πρόγραμμα ΕΣΠΑ-ΔΑΜ 2021-2027, τα οποία δεν έχουν προσκομιστεί, ούτε καν περιγράφονται στους ορισμούς του άρθρου 1 της σύμβασης.

Το σημειώνουμε, επειδή κατά τη συζήτηση του νομοσχεδίου είχε αναφερθεί πως δεν συμμετείχαν σε αυτά τα σχέδια οι Οργανισμοί Τοπικής Αυτοδιοίκησης. Οπότε, είπαμε πως θα θέλαμε να γνωρίζουμε εάν υπάρχει αποδοχή από την τοπική κοινωνία, ειδικά λόγω του ότι προβλέπονταν κατά παρέκκλιση χωροταξικές ρυθμίσεις στον ν.4872/2021 στο άρθρο 28.

Λογικά, μετά από όλα αυτά, δεν μπορεί παρά να καταψηφίσει κανείς τη σύμβαση.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Βιλιάρδο.

Τον λόγο τώρα έχει ο ειδικός αγορητής του ΜέΡΑ25 ο κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτρια, Βουλευτές, Υπουργέ και βασικά στον κόσμο που μας ακούει, τι συζητάμε εδώ; Έρχεται μια σύμβαση της Κυβέρνησης που εξυπηρετεί ιδιωτικά συμφέροντα, με νόμο στη Βουλή, για να μην μπορούν να κινηθούν διαδικασίες περί ευθύνης Υπουργών. Είναι μία ακόμη σύμβαση που αυτή η Κυβέρνηση φέρνει και είναι λεόντειος –όπως και οι Βουλευτές της Νέας Δημοκρατίας έχουν καταγγείλει, παραδείγματος χάριν, για τις υπουργικές- υπέρ των συμφερόντων, των πολύ λίγων συμφερόντων. Μια χούφτα άνθρωποι ευνοούνται κάθε φορά.

Τι συμπεριλαμβάνει αυτή η σύμβαση; Είναι στην πράξη το πρώτο ή το πιο πρόσφατο βήμα στη διαδικασία πλήρους ιδιωτικοποίησης της ΔΕΗ. Είναι προφανές από αυτή τη σύμβαση ότι η Κυβέρνηση ετοιμάζεται να δώσει όλες τις μετοχές της ΔΕΗ στους ιδιώτες. Η σύμβαση έρχεται σε συνέχεια προηγούμενου νόμου που μεταφέρει την ευθύνη της περιβαλλοντικής αποκατάστασης των λιγνιτικών περιοχών από τη ΔΕΗ στο δημόσιο.

Γιατί το κάνουν αυτό; Η ΔΕΗ, με βάση όλες τις αδειοδοτήσεις έχει ευθύνη να αποκαταστήσει τα εδάφη. Είναι τεράστιο το κόστος της αποκατάστασης πιθανότατα, ξεπερνάει το δισεκατομμύριο και ίσως είναι και αρκετά παραπάνω από το δισεκατομμύριο, καθώς ήταν εκατοντάδες εκατομμύρια κάθε χρόνο το κόστος των σκαψιμάτων και όλων των εργασιών στις λιγνιτικές περιοχές. Για να αποκατασταθούν αυτές οι τεράστιες τρύπες, θέλει δεκαετή εργασία και πάνω απ’ όλα χρήματα. Και γι’ αυτό είναι πάρα πολύ σημαντική η αποκατάσταση και για το περιβάλλον, αλλά και για τις θέσεις απασχόλησης. Αυτή η αποκατάσταση θα εγγυηθεί ότι θα υπάρχουν θέσεις απασχόλησης, μέχρι να δεήσουν οι Κυβερνήσεις να έχουν επιτέλους ένα στοιχειώδες σχέδιο δίκαιης μετάβασης, γιατί δεν έχουν αυτή τη στιγμή.

Τί κάνει αυτός ο νόμος; Τί κάνει αυτή η σύμβαση; Ενώ έχει δώσει την υποχρέωση αποκατάστασης των εδαφών στο δημόσιο, έχει απαλλαχθεί η ΔΕΗ, επανέρχεται τώρα για να δώσει την υποχρέωση στο δημόσιο να χρηματοδοτήσει τη ΔΕΗ, για να κάνει την αποκατάσταση. Η ΔΕΗ, δηλαδή, έχει απαλλαγεί από την ευθύνη της, το τεράστιο αυτό οικονομικό κόστος και δεν μιλάμε για τη δημόσια ΔΕΗ, μιλάμε για τη ΔΕΗ που καθαρίζουν υποχρεώσεις για να τη δώσουν κληρεία στους ιδιώτες άμεσα και σύντομα. Αυτό νομοθετείτε στην ουσία.

Η σύμβαση που συζητάμε σήμερα είναι η πλήρης ιδιωτικοποίηση της ΔΕΗ. Όπως κάνουν με τη «ΛΑΡΚΟ». Απαλλάσσονται από τα βάρη. Στη «ΛΑΡΚΟ» είναι οι εργαζόμενοι, στη ΔΕΗ θα είναι οι εργαζόμενοι σε λίγο. Προς το παρόν, όμως, είναι τα υπόλοιπα βάρη, οι υποχρεώσεις περιβαλλοντικής αποκατάστασης. Και έχοντας απαλλάξει τη ΔΕΗ, της δίνουν και δώρα. Την προικίζουν με υποχρέωση του δημοσίου να τη χρηματοδοτήσει για την αποκατάσταση που έχει αναλάβει να κάνει το δημόσιο. Και σε περίπτωση που όλα αυτά δεν φτάσουν, η ιδιωτική ΔΕΗ θα λάβει ζεστό χρήμα και άλλα φιλέτα. Θα μας πει –η ιδιωτική ΔΕΗ πάντα- «ξέρετε, δεν μου φτάνουν τα χρήματα του Ταμείου Ανάκαμψης, δεν μου φτάνουν ό,τι θα μου επιστρέψετε από εκεί, δεν μου φτάνει η γη που κρατάω για να κάνω τα τεράστια φωτοβολταϊκά πάρκα, εγώ θέλω και άλλα».

Ξέρετε τι λέει αυτή η σύμβαση; Η σύμβαση λέει ότι για οποιαδήποτε διαφορά της ΔΕΗ με το δημόσιο, δηλαδή όταν ο ιδιώτης που θα έχει πληρώσει τη ΔΕΗ θα μας πει «δεν μου φτάνουν όλα αυτά τα δώρα σας», ξέρετε ποιος θα αποφασίσει; Εξαιρούν αυτή τη στιγμή τα ελληνικά δικαστήρια.

Στη σύμβαση αυτή τη λεόντειο, τη σκανδαλώδη, υπέρ του νέου ιδιώτη που θα έχει τη ΔΕΗ σύντομα και έχει ήδη χάσει το δημόσιο την πλειοψηφία, για όποια επιπλέον διεκδίκηση του ιδιώτη θα αποφασίζουν τα διαιτητικά δικαστήρια, όχι το δικαστικό σώμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή που είχαν και οι προηγούμενοι ομιλητές.

Και για όσο θα διαρκέσει αυτή η διαδικασία ιδιωτικοποίησης έχει εξασφαλίσει κάτι ακόμη η Νέα Δημοκρατία. Ενώ η «ΜΕΤΑΒΑΣΗ Α.Ε.», δηλαδή το δημόσιο, στο οποίο έχουν στείλει την υποχρέωση αποκατάστασης, δεσμεύεται από την υποχρέωση για διαγωνισμούς, για προκηρύξεις και ό,τι αφορά τις δημόσιες συμβάσεις, η ΔΕΗ δεν δεσμεύεται.

Θα χρηματοδοτήσουν δηλαδή, μέσα στη διαπλοκή με τους ιδιώτες, για να κλείσουν τα στόματα στη δυτική Μακεδονία, η οποία θα καταρρέει κοινωνικά, τη ΔΕΗ για να κάνει τις άμεσες προσλήψεις και τις άμεσες συμβάσεις. Θα πληρώσει δηλαδή για να κλείσουν στόματα, την ίδια στιγμή που επειδή ακριβώς θα δοθεί τόση γη στα φωτοβολταϊκά -τόση γη πιστεύω ότι τελικά δεν θα αποκατασταθεί πιθανότατα καν, εκτός αν αυτό συμφέρει τον ιδιώτη- θα πληρώσουν ανθρώπους μέσω των άμεσων συμβάσεων για όποια έργα κάνουν για να κλείσουν στόματα τοπική κοινωνία, όπως γίνεται σε τόσα άλλα έργα, στις Σκουριές, όπως γίνεται σε τόσες άλλες περιοχές που πλέον μπαίνουν μεγάλοι ιδιώτες.

Ας θα απλοποιήσουμε λίγο. Έχουμε κεντρικό στόχο την ιδιωτικοποίηση της ΔΕΗ, εργαλείο την απαλλαγή της ΔΕΗ από υποχρεώσεις. Εδώ είναι η περιβαλλοντική αποκατάσταση. Έδωσαν στο δημόσιο την περιβαλλοντική αποκατάσταση και τώρα δίνουν δωράκι στον ιδιώτη. Δίνουν χρηματοδότηση στον ιδιώτη για την υποχρέωση περιβαλλοντικής αποκατάστασης για την οποία έχει απαλλαγεί με άμεσες συμβάσεις, με απευθείας συμβάσεις για οτιδήποτε θα κάνει πλέον ο ιδιώτης.

Είναι μια αδιανόητη κατάσταση. Πατάει πάνω στις αποικιοκρατικές συμβάσεις στις Σκουριές, τον Σκαραμαγκά στον κ. Προκοπίου, το Ελληνικό στον κ. Λάτση και ούτω καθεξής. Διαλύουν την έννοια του δημοσίου και του δημοσίου συμφέροντος νομοσχέδιο.

Δεν θα πάει η Κυβέρνηση «Μητσοτάκης A.E.» σε εκλογές, πριν τον Μάρτη με Απρίλη. Δεν υπήρχε ποτέ η παραμικρή πιθανότητα. Τότε συμβολαιοποιούν το Ταμείο Ανάκαμψης, το ΕΣΠΑ και άλλα πολύ μεγάλα ευρωπαϊκά χρηματοδοτικά πλαίσια.

Τι σημαίνει αυτό; Ότι τότε υπογράφονται τα συμβόλαια και παραδίδουν πολύ παραπάνω από 60 δισεκατομμύρια στις πέντε αυτές επιχειρηματικές οικογένειες και θα τα παραδώσουν με διαδικασίες και συμβάσεις σαν αυτή που συζητάμε σήμερα: λεόντειες υπέρ των ιδιωτών.

Μέχρι να πέσουν αυτές οι υπογραφές, δεν πρόκειται να φύγει ο κ. Μητσοτάκης από τη θέση του, σε καμμία περίπτωση.

Βιώνουμε τη ρευστοποίηση του δημοσίου συμφέροντος, γιατί καταλύεται νόμο-νόμο, προκειμένου να εξυπηρετηθούν ιδιωτικά και ρευστοποιείται γιατί μετατρέπεται σε αργύρια στα χέρια πολλών ανθρώπων, σίγουρα όμως προς όφελος των ιδιωτών.

Εμείς ως ΜέΡΑ25 καταγγέλλουμε την ακραία εξυπηρέτηση των συμφερόντων, καταγγέλλουμε ότι αυτή τη στιγμή συζητάμε, χωρίς ένα σχέδιο ειδικής μετάβασης γι’ αυτή την περιοχή, στην οποία η απολιγνιτοποίηση πήγε για το 2028, χωρίς καμμία προετοιμασία απολύτως. Καταγγέλλουμε ότι αυτή τη στιγμή έχουμε απέναντί μας την υλοποίηση του σχεδίου πλήρους ιδιωτικοποίησης της ΔΕΗ, εν μέσω αυτής της ακραίας ενεργειακής ακρίβειας, με τα νοικοκυριά να μην αντέχουν.

Και βεβαίως, ό,τι χρήματα δίνετε, τα δεκάρια και δωδεκάρια των ευρώ που δίνετε στα νοικοκυριά, ακόμη κι αυτά θα τα δώσετε για να πηγαίνουν στις μεγάλες επιχειρήσεις για τα υπερκέρδη τους, τα οποία δεν εντοπίζετε, δεν φορολογείτε, γιατί δεν θέλετε να τα εντοπίσετε, δεν θέλετε να τα φορολογήσετε.

Αυτή είναι η μεγάλη εικόνα που βιώνει ο κόσμος και θέλω να ολοκληρώσω με ένα επιχείρημα, κύριε Πρόεδρε.

Η Κυβέρνηση λέει το πόσα κάνει για τους πολίτες και ότι είναι η Κυβέρνηση που έχει δώσει τα περισσότερα χρήματα. Λένε αλήθεια; Ας πούμε ότι είναι αλήθεια. Τότε σημαίνει ότι είστε η Κυβέρνηση της μεγαλύτερης ανικανότητας πανευρωπαϊκά. Γιατί αν είστε αυτοί που έχετε δώσει τα περισσότερα χρήματα και αυτή είναι η κατάσταση στα νοικοκυριά, σημαίνει ότι είστε πλήρως ανίκανοι.

Δεν είστε ανίκανοι, είστε απόλυτα ικανοί στην εξυπηρέτηση των εταιρειών παραγωγής ενέργειας. Θέλετε να κάνετε μια νέα, απολύτως ιδιωτική ΔΕΗ. Δεν θα σας το επιτρέψει η κοινωνία. Δεν θα σας το επιτρέψει ο κόσμος γιατί η οργή κάθε μέρα αυξάνεται.

Μπορείτε να τους ξεγελάσετε με τις λίστες Πέτσα όσο θέλετε, αλλά ο λογαριασμός που έρχεται σπίτι δεν ξεγελάει κανέναν.

Καταψηφίζουμε και είμαστε παρόντες στον αγώνα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Πριν δώσω τον λόγο στους Κοινοβουλευτικούς Εκπροσώπους, ο Αντιπρόεδρος της Βουλής, ο κ. Κωνσταντινόπουλος έχει καταθέσει μία τροπολογία. Ανεξαρτήτως αν θα κάνει δεκτή ο Υπουργός ή όχι -υπάρχει ένα θέμα αν μπορεί να μπει εδώ, κύριε Αντιπρόεδρε- εν πάση περιπτώσει μπορείτε να την αναπτύξετε, αφού κατατέθηκε.

Έχετε τον λόγο, κύριε Κωνσταντινόπουλε, αν μας ακούτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Πρόεδρε, δεν γίνεται διαφορετικά. Υπάρχει ένα νομοσχέδιο το οποίο κατατίθεται και αφορά την περιοχή μας. Καταθέτουμε μία τροπολογία και να μην μπορούμε να μιλήσουμε; Το κατανοείτε και σας ευχαριστώ πάρα πολύ.

Κύριε Υπουργέ, θέλω να είμαι πολύ ξεκάθαρος απέναντι σε αυτό που συμβαίνει και κάνετε στη Μεγαλόπολη και στην Αρκαδία. Έρχεστε σήμερα και μεταφέρετε τριακόσια στρέμματα στη «ΜΕΤΑΒΑΣΗ Α.Ε.», ενώ υπάρχει συμβόλαιο αγοραπωλησίας από τον Δήμο Μεγαλόπολης το 2013, με το οποίο έχει αγοράσει ο Δήμος Μεγαλόπολης, για να μπορέσει σε όλη αυτή τη διαδικασία να γίνει μια βιομηχανική ζώνη για τη Μεγαλόπολη, χωροθέτηση επιχειρηματικού πάρκου.

Έρχονται στην περίοδο 2012-2014, γίνονται από τον Δήμο Μεγαλόπολης όλα τα προβλεπόμενα και το 2020 ο κ. Χατζηδάκης ανακοινώνει το επιχειρηματικό πάρκο στη Μεγαλόπολη με προϋπολογισμό 9 εκατομμύρια. Μάλιστα στο συμβόλαιο υπάρχει μια διαλυτική αίρεση που προβλέπεται ότι μετά από πέντε χρόνια αν δεν γίνουν ενέργειες, δεν θα έχει εφαρμογή, κάτι που όμως έγινε, όλες οι ενέργειες.

Μάλιστα ο ίδιος ο Υπουργός σας, ο Υπουργός της Κυβέρνησής σας, το 2019 ανακοίνωσε τα δεκαέξι εμβληματικά έργα, μεταξύ αυτών και της Μεγαλόπολης. Μετά παίρνει απόφαση το περιφερειακό συμβούλιο που έχει εκλεγεί με τη Νέα Δημοκρατία. Το 2020 μάλιστα κάνει κατάρτιση- επικαιροποίηση φακέλου αδειοδότησης του επιχειρηματικού πάρκου στη Μεγαλόπολη.

Κύριε Υπουργέ, δεν μπορώ να καταλάβω τι κάνετε. Μετά την αλλαγή από την τηλεθέρμανση που το κάνατε φυσικό αέριο για χάρη ενός επιχειρηματία, βάζετε τους πολίτες της Μεγαλόπολης να πληρώνουν 400%, τώρα μεταβιβάζετε κάτι που δεν σας ανήκει και δεν κατανοούμε γιατί γίνεται αυτό και πώς παίρνετε τόσο μεγάλη ευθύνη απέναντι σε μια περιοχή, για την οποία είχε πάρει απόφαση το δημοτικό συμβούλιο.

Δηλαδή μου θυμίζετε, κύριε Υπουργέ, έναν άνθρωπο στο χωριό μου που τον λέγαμε με το παρατσούκλι «σατανά», ο οποίος ήθελε να παντρέψει την κόρη του και πήγε στην πλατεία του Άρεως και την έγραψε στον γαμπρό του. Έτσι κάνετε και εσείς. Γράφετε κάτι το οποίο δεν σας ανήκει σε μια εταιρεία που σε λίγο μπορεί να είναι και ιδιωτική.

Με ποιο δικαίωμα το κάνετε αυτό; Και επειδή θα πάτε στη Μεγαλόπολη τις επόμενες μέρες, πρέπει να απαντήσετε σε αυτό το ερώτημα. Μου έκανε φοβερή εντύπωση η Αντιπολίτευση και ειδικά η Αξιωματική Αντιπολίτευση λέει ότι έμαθε κάτι, όταν έμαθε για το φυσικό αέριο. Δυστυχώς υπάρχει μια κοινή στόχευση και αυτοί οι γνωστοί επιχειρηματίες έχουν κοινές καταγωγές και κοινές καταβολές. Πρώτα τους πήρε η «πρώτη φορά αριστερά» και μετά τους πήρε η δεξιά, με αποτέλεσμα να μην μπορούν να έρθουν σε σύγκρουση με αυτά τα μεγάλα συμφέροντα του φυσικού αερίου. Σήμερα το να μεταβιβάζεται ένα οικόπεδο για το οποίο υπάρχει συμβολαιογραφική πράξη από τον Δήμο Μεγαλόπολης δεν έχει ξαναγίνει αυτό ποτέ.

Κύριε Υπουργέ, σας καλώ -γιατί εδώ υπάρχουν και ποινικές ευθύνες απέναντι σε όλους και ειδικά στη ΔΕΗ και στον κ. Στάση- να κάνετε δεκτή την τροπολογία, να μιλήσετε με την τοπική κοινωνία και να μπορέσει να αλλάξει αυτή η εγκληματική ενέργεια που κάνει σήμερα και σας προτείνει η ΔΕΗ και την υιοθετείτε εσείς.

Κύριε Πρόεδρε, σας ευχαριστώ πάρα πολύ. Είμαι σίγουρος ότι οι πολίτες της Μεγαλόπολης και του λεκανοπεδίου κατανοούν ότι αυτός είναι ο μοναδικός τρόπος για να αποτρέψουμε αυτή την εγκληματική πράξη.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε. Ανεξαρτήτως αν προβλέπονται οι τροπολογίες αυτές -άποψή μου προσωπική είναι, δεν προβλέπεται- δεν χάνει τίποτα ο κύριος της εκτάσεως να προσφύγει στα δικαστήρια, διότι αν είναι έτσι όπως τα είπατε, κατά τη διάταξη αυτή υπάρχει θέμα αντισυνταγματικότητας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Σας ευχαριστούμε, κύριε Πρόεδρε. Είστε σαφής.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, πριν δώσω τον λόγο στους επόμενους ομιλητές, ως προς την τροπολογία, θα την κάνετε δεκτή;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Όχι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς δεν γίνεται δεκτή.

Συνεχίζουμε με τους Κοινοβουλευτικούς Εκπροσώπους. Με τη συναίνεση τον άλλων εισηγητών, τον λόγο έχει ο κ. Μυλωνάκης, ο οποίος βιάζεται.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε. Ευχαριστώ και τους συναδέλφους, διότι είμαι και ειδικός αγορητής στο νομοσχέδιο το οποίο είναι εν εξελίξει τώρα στην επιτροπή για τη μετανάστευση.

Κύριε Υπουργέ, ακούστε με, ξέραμε ότι είσαστε ληστές και ψεύτες και πολιτικοί απατεώνες. Να κλέβετε το χωράφι του αλλουνού, γιατί; Αυτό που είπε ο κύριος Αντιπρόεδρος, ο κ. Κωνσταντινόπουλος, δεν έχει να κάνει αν την κάνετε δεκτή ή όχι. Αποσύρετε τώρα αυτή τη συμφωνία. Αποσύρετε τώρα αυτή τη συμφωνία! Δεν είναι συμφωνία αυτή. Αφού την έχει από το 2013 ο Δήμος Μεγαλόπολης. Πώς κλέβετε εσείς από τον Δήμο Μεγαλόπολης με συμβολαιογραφικές πράξεις; Και πρέπει να έρθουν εδώ και οι συμβολαιογραφικές πράξεις να δούμε πώς πέρασε στον Δήμο Μεγαλόπολης και εφόσον έχει περάσει νόμιμα, πώς έρχεται η ΔΕΗ να τη δώσει στη «ΜΕΤΑΒΑΣΗ Α.Ε.»; Τι είναι αυτά που κάνετε; Αλήθεια σας λέω. Εσείς είστε ένας σοβαρός άνθρωπος. Δεν το περίμενα. Από τον κ. Γεωργιάδη μπορεί να τα περίμενα όλα. Από εσάς δεν περίμενα τίποτα.

Αυτό το οποίο είπε τώρα, κύριε Πρόεδρε, με συγχωρείτε -και το λέω σε όλα τα κόμματα-, απαίτηση εδώ και τώρα, πάρτε πίσω τη συμφωνία. Αυτό είναι κλοπή. Και εφόσον είναι έτσι όπως τα λέει ο κ. Κωνσταντινόπουλος, ο Δήμος Μεγαλόπολης έχει τα στοιχεία όλα στα χέρια του, συμβολαιογραφικές πράξεις κ.λπ., τριακόσια σαράντα στρέμματα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Δεν είναι έτσι.

**ΑΝΤΩΝΙΟΣ ΜΥΛΩΝΑΚΗΣ:** Πώς δεν είναι έτσι, κύριε Υπουργέ;

Ωραία, πείτε, λοιπόν, εδώ πέρα να γραφεί στα Πρακτικά ότι δεν είναι έτσι, ότι ο Αντιπρόεδρος της Βουλής, ο κ. Κωνσταντινόπουλος λέει ψέματα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μυλωνάκη, σας παρακαλώ, αυτό το θέμα λύθηκε. Ελάτε στο νομοσχέδιο, καθαρά στη σύμβαση.

**ΑΝΤΩΝΙΟΣ ΜΥΛΩΝΑΚΗΣ:** Όχι, όχι, αυτό είναι το νομοσχέδιο. Αυτό έχει η συμφωνία, κύριε Πρόεδρε, με συγχωρείτε. Γι’ αυτήν συζητάμε, μια συμφωνία η οποία δεν υπάρχει.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Άρα καταψηφίζετε και η πρότασή σας είναι να αποσυρθεί. Δεν χρειάζεται τίποτα άλλο.

**ΑΝΤΩΝΙΟΣ ΜΥΛΩΝΑΚΗΣ:** Μα, τι είναι αυτά τα πράγματα που γίνονται; Έρχονται εδώ πέρα νομοσχέδια κατά ριπάς, συνεχώς, χωρίς να υπάρχει και χωρίς να προσθέτει τίποτα υπέρ της χώρας και υπέρ του λαού; Γιατί δεν κάνετε μια διαβούλευση; Μιλήσατε με τις τοπικές κοινωνίες; Τι είναι αυτά τα πράγματα;

Κατ’ αρχάς, κύριε Υπουργέ, γιατί θέλετε να μεταβιβάσετε τις περιοχές των λιγνιτών; Εδώ πέρα χθες, απόφαση του Υπουργικού Συμβουλίου, κυρίες και κύριοι συνάδελφοι, να ανέλθει στο μείγμα του ηλεκτρικού ρεύματος κατά 50% οι λιγνίτες. Εσείς λέτε μέχρι 31 Μαρτίου του 2023. Μέχρι τότε δεν πρέπει να έχει περατωθεί αυτή η συμφωνία; Οι λιγνίτες θα μας χρησιμεύσουν για τα επόμενα δέκα χρόνια. Δεν έχετε καταλάβει εδώ πέρα ότι πέφτουν κυβερνήσεις; Πάει ο Μακρόν, τελείωσε, τελείωσε ο Τζόνσον, τελείωσε ο Ντράγκι. Θα τελειώσετε όλοι. Είναι αδιανόητα αυτά τα πράγματα που γίνονται. Καθόμαστε εδώ πέρα και γινόμαστε μάρτυρες αυτών των προσπαθειών που κάνετε, που κάνουν οι κυβερνήσεις για να συνεχίσουν το κυβερνητικό τους έργο, ένα έργο το οποίο έχει τελειώσει τους λαούς της Ευρώπης;

Τα εγκληματικά λάθη τα οποία έγιναν και κυρίως το έγκλημα να προσπαθήσουν οι ευρωπαίοι ηγέτες, πλην ελαχίστων, να βάλουν στο περιθώριο τη Ρωσία κατέστρεψε την οικονομία της Ευρώπης και φτωχοποιεί τώρα τους λαούς.

Αυτό το πολυδιαφημισμένο Power Pass, κύριε Υφυπουργέ;

Καθίστε να ακούσετε, κύριε Κοινοβουλευτικέ Εκπρόσωπε, κύριε Μπουκώρο. Καθίστε να ακούσετε ορισμένες αλήθειες. Καθίστε να ακούσετε τις αλήθειες.

**ΧΡΗΣΤΟΣ ΜΠΟΥΚΩΡΟΣ:** Τι είπατε; Σοβαρά;

**ΑΝΤΩΝΙΟΣ ΜΥΛΩΝΑΚΗΣ:** Σοβαρότατα, που πιπιλίζετε εδώ πέρα την καραμέλα συνεχώς.

**ΧΡΗΣΤΟΣ ΜΠΟΥΚΩΡΟΣ:** Δεν το έχετε καταλάβει καλά το νομοσχέδιο.

**ΑΝΤΩΝΙΟΣ ΜΥΛΩΝΑΚΗΣ:** Εγώ δεν έχω καταλάβει καλά το νομοσχέδιο και τη συμφωνία; Εσείς δεν ξέρετε τι υπογράφετε και τι συμφωνείτε.

**ΔΙΟΝΥΣΙΟΣ ΣΤΑΜΕΝΙΤΗΣ:** To Power Pass τι σχέση έχει με το νομοσχέδιο;

**ΑΝΤΩΝΙΟΣ ΜΥΛΩΝΑΚΗΣ:** To Power Pass 18 ευρώ, 20 ευρώ, 30 ευρώ. Έχετε μιλήσει με τον κόσμο;

**ΔΙΟΝΥΣΙΟΣ ΣΤΑΜΕΝΙΤΗΣ:** Τι σχέση έχει με το νομοσχέδιο;

**ΑΝΤΩΝΙΟΣ ΜΥΛΩΝΑΚΗΣ:** Όλα έχουν σχέση.

Η καταστροφή και αυτό το οποίο πάτε να κάνετε τώρα, τι είναι η συμφωνία; Να παραδώσετε τα λιγνιτικά εδάφη στο κράτος. Σε ποιο κράτος; Το οποίο θα πληρώσει για να αποκατασταθεί, για να μην πληρώσει η ΔΕΗ, η οποία είναι ιδιωτική εταιρεία. Το 34% της ΔΕΗ το έχει το Υπερταμείο, αν δεν κάνω λάθος. Άρα, λοιπόν, για να γλιτώσει η ΔΕΗ, κύριε Υπουργέ και έτσι να είναι και δίκαιο να έχετε και να θέλετε να το περάσετε στη «ΜΕΤΑΒΑΣΗ Α.Ε.» σε μια κρατική εταιρεία, το παίρνει το κράτος και δίνει του κόσμου τα λεφτά για να αποκατασταθεί. Δεν πρέπει να αποκατασταθεί η περιοχή; Όλα τα βλέπετε εύκολα!

Εν πάση περιπτώσει, το θέμα είναι -για να καταλάβω τι γίνεται και να καταλάβει και ο κόσμος- θα πάρετε πίσω αυτή τη συμφωνία; Εγγυάστε ότι δεν υπάρχει το πρόβλημα με τον Δήμο Μεγαλόπολης; Να το πείτε εδώ πέρα, ότι ο κ. Κωνσταντινόπουλος λέει ψέματα, ότι δεν υπάρχει ούτε συμβολαιογραφική πράξη, ούτε τίποτα. Άρα, λοιπόν, αυτές οι περιοχές ανήκουν στη ΔΕΗ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο κύριος Αντιπρόεδρος λέει ψέματα;

**ΑΝΤΩΝΙΟΣ ΜΥΛΩΝΑΚΗΣ:** Δεν ξέρω εγώ, κύριε Κεγκέρογλου, τι λέει ο καθένας. Ο κ. Κωνσταντινόπουλος κατέθεσε μια τροπολογία την οποία δεν κάνει δεκτή ο κύριος Υπουργός. Και τι λέει; Ότι λέει ψέματα, ότι δεν ισχύει αυτό το πράγμα. Τώρα το είπε. Να το πει, λοιπόν, να καταγραφεί στα Πρακτικά και να πάρετε πίσω αυτή τη στιγμή τη συμφωνία.

**ΠΡΟΕΔΡΕΥΩΝ (Χαράλαμπος Αθανασίου):** Αυτό δεν σημαίνει ότι αν κάποιος έχει μια άλλη προσέγγιση πως λέει ψέματα. Απλώς είναι η ερμηνεία που κάνει ο καθένας.

**ΑΝΤΩΝΙΟΣ ΜΥΛΩΝΑΚΗΣ:** Ερμηνεία κάνω. Άμα ο άλλος λέει ότι δεν ισχύει, λέει ψέματα. Τι είναι; Απλά να μιλάμε. Πώς θα καταλάβει ο Μυτιληνιός, κύριε Πρόεδρε, ότι του λέτε αυτά τα πράγματα. Τον έχετε μπερδέψει με τα νομικίστικα πράγματα και δεν καταλαβαίνει τίποτα ο κόσμος.

Αφήστε τα παραμύθια, κύριε Υπουργέ και πάρτε πίσω τη συμφωνία τώρα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κατ’ αρχάς πρέπει να ξεκαθαριστεί η υπόθεση με τη Μεγαλόπολη. Ελπίζω στην τοποθέτησή του ο κύριος Υπουργός να πει τη δική του άποψη, για να μπορέσουμε να πάρουμε συγκεκριμένη θέση για το συγκεκριμένο ζήτημα, γιατί εφόσον ισχύουν αυτά που ισχυρίζεται ο Δήμος Μεγαλόπολης, τότε είναι ένα θέμα για τη συγκεκριμένη σύμβαση. Αλλά δεν είναι το βασικό θέμα. Δηλαδή είναι κρίμα να περιορίσουμε την όλη κουβέντα μόνο σε αυτό.

Γιατί το βασικό ζήτημα με τη σύμβαση αυτή είναι ότι αποτελεί μία ακόμα ψηφίδα στο εγκληματικό αυτό παζλ της απελευθέρωσης της αγοράς ενέργειας και της πράσινης μετάβασης. Είναι μία πολιτική που έχει οδηγήσει στην ενεργειακή φτώχεια που πληρώνει πανάκριβα και βιώνει πολύ σοβαρά ο ελληνικός λαός αλλά και οι λαοί της Ευρώπης. Μάλιστα σε μία περίοδο που επανέρχεται η συζήτηση για αξιοποίηση των ορυκτών καυσίμων λόγω των προβλημάτων με το ρωσικό φυσικό αέριο.

Τι επιβεβαιώνουν όλα αυτά; Ότι ήταν πρόσχημα όλη αυτή η συζήτηση περί πράσινης μετάβασης και ότι προσπάθησαν οι επιχειρηματικοί όμιλοι και οι κυβερνήσεις να εκμεταλλευτούν τις οικολογικές ευαισθησίες του κόσμου για να διασφαλίσουν την κερδοφορία των πολύ μεγάλων επιχειρηματικών ομίλων. Αλήθεια ενδιαφέρεται ο κ. Μπάιντεν για την πράσινη μετάβαση; Είναι από τους βασικούς υποστηρικτές. Την ίδια στιγμή που εξοπλίζει την Ουκρανία με νέα πολεμικά συστήματα και διευρύνει τον πόλεμο; Στον πόλεμο αυτό συμμετέχουν οι Αμερικανοί με τους Ρώσους. Αυτές είναι οι αντίπαλες δυνάμεις. Τόσο πολύ τον έπιασε ο πόνος για την πράσινη μετάβαση; Ή τους Πράσινους της Γερμανίας οι οποίες σκίζουν τα ιμάτιά τους για τους πιγκουίνους της Ανταρκτικής και ταυτόχρονα εξοπλίζουν τη Ρωσία, μεταφέρουν στρατιωτικό υλικό στην Ουκρανία για να σκοτώνονται παιδιά και άμαχοι; Βλέπουμε, λοιπόν, την υποκρισία της όλης συζήτησης η οποία υπάρχει.

Έτσι, λοιπόν, είναι συνυπεύθυνοι η Κυβέρνηση, ο ΣΥΡΙΖΑ, το ΠΑΣΟΚ για τα τεράστια προβλήματα που αντιμετωπίζει ο λαός μας όσον αφορά το ενεργειακό ζήτημα. Είστε συνυπεύθυνοι γιατί ακολουθήσατε μία πολιτική όλοι σας η οποία διαμόρφωσε ένα πολύ ακριβό ενεργειακό μείγμα, ένα πανάκριβο ενεργειακό μείγμα και μάλιστα στηριζόμενο στις εισαγωγές, άρα δηλαδή και στην ενεργειακή εξάρτηση. Και αυτό το κάνετε με μοναδικό κριτήριο την κερδοφορία των επιχειρηματικών ομίλων. Και φτάσατε στο σημείο να δίνετε εγγυημένες τιμές στα αρπακτικά της ΑΠΕ. Και μετά μιλάτε για καρτέλ; Εσείς το φτιάξετε το ενεργειακό καρτέλ: ΣΥΡΙΖΑ, ΠΑΣΟΚ και Νέα Δημοκρατία. Άκου, εγγυημένη τιμή στις ΑΠΕ!

Ταυτόχρονα τσακίσατε τον κόσμο στη φορολογία και στα διάφορα τέλη για να δίνετε ζεστό χρήμα στα αρπακτικά της πράσινης ενέργειας. Αυτή την πολιτική σήμερα την πληρώνει πολύ ακριβά ο λαός μας. Πότε το συζητάμε όλο αυτό; Λίγες μέρες αφού επικυρώσατε την οδηγία της Ευρωπαϊκής Ένωσης για τους ειδικούς φόρους κατανάλωσης στα ενεργειακά προϊόντα, στο αλκοόλ και στα καπνικά προϊόντα.

Αυτή η πολιτική η οποία αυξάνει την έμμεση φορολογία τσακίζοντας ακόμη περισσότερο τα λαϊκά εισοδήματα έχει τις υπογραφές της Νέας Δημοκρατίας του ΠΑΣΟΚ και του ΣΥΡΙΖΑ τουλάχιστον. Και τώρα μιλάτε για ανακούφιση του κόσμου από τα βάρη τα οποία σηκώνουν λόγω της ακρίβειας. Κοροϊδεύετε τον κόσμο όλοι σας και η Κυβέρνηση πρώτα και κύρια γιατί δίνετε πολύ λίγα σε σχέση με τις τεράστιες απώλειες και σε ένα ορισμένο κομμάτι. Όχι σε όλους.

Ταυτόχρονα τι κάνετε; Επί της ουσίας μεταφέρετε αυτό το βάρος των διαφόρων επιδοτήσεων στις πλάτες των φορολογουμένων. Μόνο και μόνο για να μην αμφισβητηθούν τα κέρδη των επιχειρηματικών ομίλων που δραστηριοποιούνται στην ενέργεια. Αυτό είναι το κοινό χαρακτηριστικό των προτάσεων της κυβέρνησης του ΠΑΣΟΚ και του ΣΥΡΙΖΑ. Γιατί ακριβώς κάνετε μια τεράστια αναδιανομή καλώντας τον κόσμο να πληρώσει ή τους καταναλωτές ή τους φορολογούμενους για τα τεράστια κέρδη τα οποία αποκομίζουν οι επιχειρηματικοί όμιλοι στον τομέα της ενέργειας;

Μάλιστα, κάνετε αγωνιώδη προσπάθεια για να καταστήσετε τον λαό συνένοχο σε αυτό το έγκλημα. Πώς; Με τη λεγόμενη ενεργειακή δημοκρατία και τις ενεργειακές κοινότητες η οποία είναι μια οπισθοδρομική αντίληψη, μεταφέροντας, δηλαδή, την ευθύνη στις ατομικές πλάτες και παίρνοντάς τες από το κράτος. Δηλαδή, ο καθένας να φροντίσει από μόνος του πώς θα διασφαλίσει την ανεργία. Αυτή η λογική ακριβώς οξύνει ακόμη περισσότερο τις τεράστιες αντιθέσεις που υπάρχουν και την ψαλίδα. Άρα, τα φτωχά λαϊκά στρώματα δεν θα μπορέσουν να έχουν πρόσβαση.

Μάλιστα, με αυτό τον τρόπο έμμεσα επιδοτείτε τους επιχειρηματικούς ομίλους. Γιατί; Ποιος είναι αυτός που θα φτιάξει τα πάρκα των ενεργειακών κοινοτήτων; Οι ίδιοι οι επιχειρηματικοί όμιλοι που δραστηριοποιούνται στον τομέα της ενέργειας. Το μεγάλο φωτοβολταϊκό πάρκο της Ένωσης Συνεταιρισμών Αγρινίου έγινε σε σύμβαση με την κορυφαία ιδιωτική εταιρεία που δραστηριοποιείται στη χώρα μας. Όχι μόνο της κατασκευής αλλά και της λειτουργίας και της συντήρησης.

Άρα, δηλαδή, επί της ουσίας δίνετε νέους τζίρους, αυξάνετε τον τζίρο και την κερδοφορία των επιχειρηματικών ομίλων και μάλιστα με κεφάλαια που έβαλαν άλλοι για να τα διαχειρίζονται οι επιχειρηματικές εταιρείες. Και δεν είναι τυχαίες οι διαφημίσεις που γίνονται από διάφορες ιδιωτικές εταιρείες: «Βάλε κι εσύ ένα φωτοβολταϊκό στο σπίτι σου». Αυτή η ενεργειακή δημοκρατία επί της ουσίας διευρύνει ακόμη περισσότερο τις ανισότητες. Θα οξύνει ακόμη περισσότερο την ενεργειακή φτώχεια για τον λαό και επί της ουσίας εξυπηρετεί τους επιχειρηματικούς ομίλους που δραστηριοποιούνται σε αυτόν τον τομέα.

Εμείς λέμε καθαρά ότι αυτή η κατάσταση θα έρθει σε ρήξη και σε αντίθεση με την πολιτική της Ευρωπαϊκής Ένωσης, με την πολιτική της στα ζητήματα της ενέργειας και στα ζητήματα της φορολογίας. Και από αυτή την άποψη πρέπει να είναι κριτήριο της λαϊκής παρέμβασης η στάση του κάθε κόμματος απέναντι σε αυτές τις πολιτικές. Όλα τα άλλα είναι απλώς άλλα λόγια να αγαπιόμαστε.

Ο εισηγητής μας τόνισε ότι καταψηφίζουμε τη σύμβαση γιατί είναι μια εγκληματική σύμβαση η οποία διαμορφώνεται ανάμεσα στο ελληνικό δημόσιο και στη ΔΕΗ Α.Ε..

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Καραθανασόπουλε.

Ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο για ένα λεπτό. Θα ήθελα να αναφερθώ στην τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ. Δεν γίνεται να συζητηθεί η τροπολογία, παρ’ εκτός του ότι δεν μπορούσε να εισαχθεί στο νομοσχέδιο αυτό σύμφωνα με το άρθρο 108. Μην το συνεχίζουμε.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Συζητάμε σήμερα την προγραμματική σύμβαση μεταξύ της ΔΕΗ, της «ΜΕΤΑΒΑΣΗ Α.Ε.» και του ελληνικού δημοσίου για τις λιγνιτικές περιοχές. Ποιοι είναι οι βασικοί τίτλοι της τοποθέτησης που έκανε ήδη η εισηγήτρια μας η κ. Πέρκα; Έχουμε μια Κυβέρνηση η οποία κυριολεκτικά αδιαφορεί για τις λιγνιτικές περιοχές. Οι λιγνιτικές περιοχές, η αυτοδιοίκησή τους, οι επιστημονικοί φορείς και οι κάτοικοι είναι έξω από αυτή τη συζήτηση. Δεν υπήρξε καμμία συμμετοχή, καμμία διαβούλευση και δεν υπάρχει και καμμία γνώση και λειτουργία των πολιτών και των φορέων μέσα σε αυτή τη σύμβαση.

Η σύμβαση αυτή θέλει να εξυπηρετήσει τη ΔΕΗ με αδιαφάνεια αναγνωρίζοντας πλέον ότι η ΔΕΗ δεν είναι μια επιχείρηση που υπηρετεί το δημόσιο όφελος, δηλαδή το κοινωνικό και αναπτυξιακό όφελος, αλλά μια επιχείρηση που πρέπει μόνο να κερδοσκοπεί. Μάλιστα αναιρεί δεσμεύσεις των Υπουργών. Του Υπουργού που είναι σήμερα εδώ και του κ. Σκρέκα. Βλέπουμε ότι έχει ακόμα και απόδοση στο δημόσιο έδαφος χωρίς αποκατάσταση. Δηλαδή μειώνονται και υποχρεώσεις της ΔΕΗ.

Το βασικό στην περιοχή είναι ότι δεν υπάρχει χωροταξικό σχέδιο. Δηλαδή, η Κυβέρνηση προχωράει τρία χρόνια με μεγάλα λόγια, μπαρούφες κυριολεκτικά, χωρίς να έχει σχεδιασμό των αναπτυξιακών δραστηριοτήτων, των πολεοδομικών λειτουργιών, των οδικών αξόνων και των μεγάλων σημείων όπου θα αναπτυχθεί η παιδεία, η υγεία, η έρευνα, η νέα αγροτική απασχόληση, η νέα βιοτεχνική απασχόληση. Τίποτα. Όλα στο πουθενά. Σε άγραφο χάρτη λειτουργεί. Γιατί εξυπηρετεί συμφέροντα και με τη σύμβαση την οποία φέρνει εδώ.

Για να το πούμε και λίγο απλά: Τρία χρόνια φτιάχνετε μαγαζάκια για να τακτοποιήσετε δικούς σας, έχετε διορίσει διευθυντές, προέδρους, εκπροσώπους, συντονιστές, αλλά στην περιοχή δουλειά δεν έχετε φέρει. Και ενώ τακτοποιούνται γαλάζια παιδιά -και με τη μετάβαση και όλα τα υπόλοιπα σχέδια και προγράμματα που υλοποιείτε- η περιοχή έχει τρεις χιλιάδες ανέργους και αυτό, απ’ ό,τι ακούμε τώρα, αυξάνεται συνεχώς. Τα λιγνιτορυχεία έχουν απαξιωθεί, δεν λειτουργούν οι εκσκαφείς, τα πεδία έχουν παγώσει και έρχεται χθες η κυβέρνηση και λέει: «Κάναμε λάθος στην απολιγνιτοποίηση και θα πιάσουμε πάλι τον στόχο» που εδώ και καιρό ο ΣΥΡΙΖΑ και πιθανά και η υπόλοιπη Αντιπολίτευση λέει. Πάρα πολύ ωραία.

Δηλαδή, παραδέχεστε ότι για τρία χρόνια κάνατε ζημιά στην Ελλάδα και στην περιοχή. Αυτό ουσιαστικά έχετε κάνει. Γιατί ο μόνος σας σκοπός είναι να τακτοποιήσετε δικά σας παιδιά και πιθανά να έχουν δουλειά οι γερμανικές εταιρείες -έτσι είπε ο κ. Μητσοτάκης στη «BILD»- και οι τοπικοί κάτι να βρουν να κάνουν. Αυτή είναι η πραγματικότητα.

Ποια είναι, όμως, η προϊστορία της περιοχής -γιατί πρέπει να την ξέρουμε; Ο ΣΥΡΙΖΑ το 2018, με τελείως διαφορετικό πλαίσιο, χωρίς fit for 55, χωρίς τα ταμεία της Ευρωπαϊκής Ένωσης, έκανε σχεδιασμό για την ενέργεια και το κλίμα που αποδέσμευε την Ελλάδα και από το φυσικό αέριο και από τον λιγνίτη. Και είχε μια αποδέσμευση που εξασφάλιζε μια δεκαετή περίοδο στην περιοχή, με το πρώτο Ταμείο Δίκαιης Μετάβασης στην Ευρώπη και με λεφτά. Το παραλάβατε με λεφτά!

**ΔΙΟΝΥΣΙΟΣ ΣΤΑΜΕΝΙΤΗΣ:** Πόσα;

**ΣΩΚΡΑΤΗΣ ΦΑΜΕΛΛΟΣ:** Εξήντα εκατομμύρια ευρώ, τα οποία είχαν μπει εκείνη την πρώτη περίοδο και ακόμα περιμένουμε να τα επενδύσετε. Μπράβο. Τρία χρόνια ψάχνετε να βρείτε να κάνετε μια προκήρυξη.

**ΔΙΟΝΥΣΙΟΣ ΣΤΑΜΕΝΙΤΗΣ:** Φοβερό, 60 εκατομμύρια ευρώ! Ένα μήνα πριν τις εκλογές…

**ΣΩΚΡΑΤΗΣ ΦΑΜΕΛΛΟΣ:** Και θα σας πω κι άλλα για τα λεφτά αυτά.

Το 2018, λοιπόν, έναν χρόνο πριν τις εκλογές, εγώ προσωπικά ήμουνα στην Κοζάνη στην πρώτη διαβούλευση -που δεν τολμάτε να κάνετε εσείς στην περιοχή- για το Ταμείο Δίκαιης Μετάβασης κι εκεί οι φορείς ήταν μέσα. Και σχεδιάζαμε ένα πρόγραμμα, το οποίο το ξέρουν οι φορείς, είχε τοπική διοίκηση και διακυβέρνηση -γιατί εμείς δεν φοβόμαστε την κοινωνία ούτε τη δημοκρατία- είχε αποκατάσταση εδαφών και απόδοσή τους στην τοπική κοινωνία και είχε και ρήτρα περιβαλλοντικού και κλιματικού αποτυπώματος στις επενδύσεις. Και η πράσινη Νέα Δημοκρατία για τους πόρους του πράσινου ταμείου έβγαλε αυτήν την προδιαγραφή. Για να καταλάβετε πού βρισκόμαστε. Δεν υποστηρίζει, πλέον, τις ουδέτερες κλιματικά και περιβαλλοντικά επενδύσεις στην περιοχή. Αυτό, λοιπόν, είναι το πού βρισκόμαστε.

Όταν προκηρύσσει την απολιγνιτοποίηση ο κ. Μητσοτάκης, εμείς λέμε: Υπάρχουν τρεις όροι. Προσέξτε να δούμε αν υλοποιούνται σήμερα. Ενεργειακή ασφάλεια της χώρας, κόστος ενέργειας για να έχουμε μείωση της ενεργειακής φτώχειας και οικονομική ανάπτυξη και δίκαιη μετάβαση και όσον αφορά το περιβάλλον –αποκαταστάσεις- και όσον αφορά την εργασία στην περιοχή. Σε όλα έχετε αποτύχει. Η Ελλάδα σήμερα είναι ενεργειακά ανασφαλής. Έχει μειωθεί στο μισό ο συντελεστής ενεργειακής ασφάλειας. Μας είπε το εθνικό αστεροσκοπείο πριν ένα μήνα εδώ ότι από το 35% ο συντελεστής ενεργειακής ασφάλειας της χώρας πήγε στο 17%. Αν έχετε τον Θεό σας!

**ΔΙΟΝΥΣΙΟΣ ΣΤΑΜΕΝΙΤΗΣ:** Την καλύτερη στην Ευρώπη έχει.

**ΣΩΚΡΑΤΗΣ ΦΑΜΕΛΛΟΣ:** Στο κέντρο της ουκρανικής κρίσης, στο κέντρο της ενεργειακής κρίσης, έχετε τη χώρα χωρίς ενεργειακή ασφάλεια, ευάλωτη και φτωχή ενεργειακά.

**ΔΙΟΝΥΣΙΟΣ ΣΤΑΜΕΝΙΤΗΣ:** Την καλύτερη στην Ευρώπη έχει.

**ΣΩΚΡΑΤΗΣ ΦΑΜΕΛΛΟΣ:** Αυτό έχετε καταφέρει τρία χρόνια. Ενώ έχετε σπάσει όλα τα ρεκόρ στο κόστος ενέργειας, -η Ελλάδα ήταν πρώτη στη χονδρεμπορική τιμή ενέργειας από τον Αύγουστο του ΄21, πολύ πριν την ουκρανική κρίση- έχετε αποδυναμώσει και τη βιομηχανία και την οικονομία, έχετε αντλήσει δισεκατομμύρια από την αγορά και τώρα παραδέχεστε και τα υπερκέρδη και την αδικία της ρήτρας. Αλλά το ερώτημα είναι, τα λεφτά που εισπράχθηκαν πότε θα τα δώσετε πίσω; Τα δισεκατομμύρια που πήρατε από τη βιομηχανία, τη βιοτεχνία, το εμπόριο και τους πολίτες πότε θα τα δώσετε πίσω; Γιατί τώρα παραδέχεστε τα λάθη σας.

Και επιπλέον, στην περίπτωση της δίκαιης μετάβασης έχουμε μόνο απόγνωση, φτώχεια και ανεργία και τώρα λέτε: «Θα ξαναβάλουμε μπρος τους λιγνίτες». Τώρα, όμως, ήρθε η ώρα να φύγετε, γιατί οι λιγνίτες δεν προλαβαίνουν να πάρουν μπρος. Ήρθε η ώρα να τα μαζεύετε και να φύγετε, διότι έχετε τη χώρα σήμερα, που έρχεται κρίση επάρκειας στην Ευρώπη, με τρία μεγάλα προβλήματα: Λάθος ενεργειακό μείγμα -γιατί έχετε κάνει μια βίαιη απολιγνιτοποίηση για να τακτοποιήσετε το καρτέλ της ενέργειας και να αεριοποιήσετε την ηλεκτροπαραγωγή, δηλαδή έχετε κάνει χατίρι στο καρτέλ του φυσικού αερίου και αυτό ανέβασε τις τιμές για να κλείσετε τα δημόσια εργοστάσια.

Το δεύτερο μεγάλο πρόβλημα που μας έχετε δημιουργήσει μπροστά στην κρίση επάρκειας είναι ότι ιδιωτικοποιήσατε και τα δίκτυα και τη ΔΕΗ και άρα η χώρα δεν έχει δημόσια εργαλεία και σε κάθε περίπτωση η πολιτεία δεν μπορεί να ασκήσει πολιτικές. Είναι δυνατόν να έχετε παραχωρήσει σε μία ιδιωτική εταιρεία με μέτοχο το ιταλικό δημόσιο το σύνολο του δικτύου φυσικού αερίου της χώρας; Δεν ντρέπεστε καθόλου;

**ΔΙΟΝΥΣΙΟΣ ΣΤΑΜΕΝΙΤΗΣ:** Διαλύσατε τη ΔΕΗ κι εμείς τη σώσαμε και κάνουμε κοινωνική πολιτική κι έχετε το θράσος και μιλάτε;

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε! Κύριε Σταμενίτη, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** Μπροστά στην ενεργειακή κρίση; Έχετε υποδουλώσει τη χώρα ενεργειακά και την έχετε φτωχύνει και ταυτόχρονα έχετε καθυστερήσει εδώ και τρία χρόνια όλα τα προγράμματα του «ΕΞΟΙΚΟΝΟΜΩ». Δηλαδή, προσέξτε, η Ελλάδα εδώ και τρία χρόνια δεν έχει κάνει κανένα πρόγραμμα εξοικονόμησης στον δημόσιο τομέα, στην επιχειρηματικότητα…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Έχετε παγώσει τις πληρωμές στο «ΕΞΟΙΚΟΝΟΜΩ» του Χατζηδάκη, 15% πληρωμές από το 2020 πρόγραμμα. Δεν προκηρύξατε «ΕΞΟΙΚΟΝΟΜΩ» το ’21 και στο ’22 έχετε κολλήσει και δεν έχετε κάνει εντάξεις.

Αυτό λοιπόν δείχνει ότι η Ελλάδα μπροστά στην κρίση επάρκειας δεν έχει ούτε προγράμματα εξοικονόμησης ούτε δίκτυα ούτε δημόσιες πολιτικές ούτε ενεργειακό μείγμα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Και θέλετε να σας πω τελικά ποια είναι η στρατηγική σας. Εφημερίδα «ΚΑΘΗΜΕΡΙΝΗ» -διαβάζω- «Λιγνίτης: Επιστροφή στο εθνικό καύσιμο για να μειωθούν οι τιμές ρεύματος». Τι μας λέτε; Δηλαδή τόσο καιρό κάνατε μια επιλογή που ακρίβυνε τις τιμές ρεύματος; Δεν έλεγε ο κ. Μητσοτάκης ότι ο λιγνίτης είναι πιο ακριβός; Έρχεται η «ΚΑΘΗΜΕΡΙΝΗ» και το διαψεύδει; Για να μειωθούν οι τιμές ρεύματος θα πάμε στο λιγνίτη;

Άρα, λοιπόν, παραδέχεστε ότι το φυσικό αέριο ήταν αυτό που αύξησε τις τιμές, που είναι αυτό το οποίο έφερε ο ίδιος ο κ. Μητσοτάκης; Γιατί το deal με το καρτέλ το έκανε ο ίδιος ο κ. Μητσοτάκης και το Μαξίμου. Αλλά εμείς θα θέλαμε τον Υπουργό να μας πει ποιο είναι το χρονοδιάγραμμα της απολιγνιτοποίησης. Διότι η Ελλάδα εδώ και δύο χρόνια εξαιτίας της Νέας Δημοκρατίας δεν έχει και ενεργειακό σχέδιο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, σας παρακαλώ. Έχετε μιλήσει οκτώ λεπτά.

**ΣΩΚΡΑΤΗΣ ΦΑΜΕΛΛΟΣ:** Δεν υπάρχει εθνικό σχέδιο για την ενέργεια και το κλίμα. Δεν έχετε ενεργειακό σχεδιασμό και πηγαίνουμε στο άγνωστο, χωρίς οδηγό και χωρίς βάρκα, σε αχαρτογράφητα νερά και σε κινούμενη άμμο πηγαίνετε την Ελλάδα, όσον αφορά τα ενεργειακά. Και το καταθέτω αυτό, κύριε Πρόεδρε.

Άρα σε μία Κυβέρνηση –και ολοκληρώνω, κύριε Πρόεδρε- η οποία φτωχοποίησε όλη την ελληνική κοινωνία με το κόστος ενέργειας και καυσίμων, φτωχοποίησε την ελληνική επιχειρηματικότητα και έχει αφήσει απόγνωση, φτώχεια και ανεργία στις λιγνιτικές περιοχές. Το μόνο που μπορούμε να κάνουμε είναι να βάλουμε ένα νέο τίτλο: Να ψηφίσουμε ένα νομοσχέδιο που να είναι «Το πάσο εξόδου σας από την Κυβέρνηση το γρηγορότερο δυνατόν»; Γιατί άλλο ελευθέρας δεν έχετε στην ελληνική κοινωνία. Δεν μπορείτε να τα πουλάτε όλα μόνο και μόνο για να τακτοποιείτε γαλάζια παιδιά στη «ΜΕΤΑΒΑΣΗ Α.Ε.» ή οπουδήποτε αλλού. Τα ξέρουν κάποιοι στις λιγνιτικές περιοχές. Πηγαίνετε να κάνετε μια περιοδεία.

Σας ευχαριστώ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Λόγω έκτακτου κωλύματος του κ. Σκανδαλίδη, που είναι Κοινοβουλευτικός Εκπρόσωπος του Κινήματος Αλλαγής, αντικαθίσταται νόμιμα και εμπρόθεσμα από τον κ. Κεγκέρογλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, δύο λεπτά μόνο θα μιλήσω. Δεν θα αξιοποιήσω το σύνολο του χρόνου.

Θέλω να αναφερθώ ιδιαίτερα στο θέμα που έχει να κάνει με τη διαφορά του δήμου Μεγαλόπολης και την ένσταση που θέτει σε σχέση με το οικόπεδο των τριακοσίων ογδόντα στρεμμάτων και βέβαια την τροπολογία του κ. Κωνσταντινόπουλου.

Το 2013 συνήφθη το υπ’ αριθμόν 2887 συμβόλαιο με τη συμβολαιογράφο Ανδριάνα Γιολάνδη - Γύφτου στην Αρκαδία, μεταβίβαση από τη ΔΕΗ στο Δήμο Μεγαλόπολης 380 στρεμμάτων, με σκοπό τη δημιουργία βιοτεχνικού και βιομηχανικού πάρκου. Η διαδικασία για το πάρκο ξεκίνησε, λόγω της κρίσης που υπήρχε την περίοδο η διαδικασία έχει καθυστερήσει. Όμως με απόφαση του περιφερειακού συμβουλίου εδώ και καιρό έχει επανεκκινήσει αυτή η διαδικασία, προκειμένου στην περιοχή να μπορέσει να αναπτυχθεί ένας χώρος υποδοχής αναπτυξιακών, παραγωγικών, επιχειρηματικών δραστηριοτήτων, που θα δώσει δουλειά στην περιοχή και εθνικό προϊόν.

Το συμβόλαιο το συγκεκριμένο προέβλεπε ότι αν σε πέντε χρόνια δεν είχε κινηθεί η διαδικασία για τη δημιουργία της βιομηχανικής περιοχής θα έπρεπε με κοινή υπογραφή δήμου και ΔΕΗ -έχει διαλυτική αίρεση, κύριε συνάδελφε, δεν προβλέπει μονομερή ενέργεια της ΔΕΗ, αλλά κοινή, δηλαδή με υπογραφή και του δήμου και της ΔΕΗ- να λυθεί αυτό το συμβόλαιο, σύμφωνα με τα προβλεπόμενα. Δυστυχώς, η ΔΕΗ πήγε μονομερώς –μονομερώς, το τονίζω- και δήλωσε στο Κτηματολόγιο το οικόπεδο. Αυτό έχει να κάνει με μία ενέργεια της ΔΕΗ η οποία έχει προσβληθεί και εκκρεμεί.

Άρα, λοιπόν, θεωρώ ότι μέχρι να ξεκαθαρίσει αυτή η υπόθεση και -κάνω τον συνήγορο του διαβόλου- ακόμα κι αν έχει δίκιο η ΔΕΗ -που δεν έχει, σε καμμία περίπτωση- αυτό πρέπει να εξαιρεθεί σήμερα, ρητά, από την παραχώρηση και όταν ολοκληρωθεί η διαδικασία να έρθει η Κυβέρνηση και να αποφασίσει.

Άρα προτείνουμε και ζητούμε από την Κυβέρνηση να κάνει δεκτή την τροπολογία ή ας κάνει νομοτεχνική βελτίωση δικιά της η Κυβέρνηση, ότι με την επιφύλαξη των προβλέψεων του συμβολαίου τάδε και της παραχώρησης τετρακοσίων ογδόντα στρεμμάτων εξαιρούνται αυτά, προκειμένου να διευκρινιστεί η υπόθεση.

Εμείς επιμένουμε ότι δεν υπάρχει διαλυτική αίρεση, δεν υπάρχει συμβολαιογραφική πράξη που να διαλύει το συμβόλαιο. Άρα μονομερώς η ΔΕΗ δεν είχε κανένα δικαίωμα να κάνει αυτό που κάνει. Και επειδή είναι και εισηγμένη στο Χρηματιστήριο, αν δεν απατώμαι, να ψάξουν να κάνουν νόμιμες ενέργειες και όχι παράνομες. Αν με ακούν οι νομικοί σύμβουλοι της ΔΕΗ, να τα συζητήσουμε αυτά τα θέματα.

Επιμένουμε, κύριε Πρόεδρε, στην αποδοχή της τροπολογίας και στη ρύθμιση του θέματος. Είναι ένα ζήτημα για το οποίο δεν μπορεί η Βουλή να επικυρώσει μια παράνομη μονομερή ενέργεια της ΔΕΗ. Η Βουλή δεν θα γίνει «πλυντήριο» για παράνομες ενέργειες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Μπορείτε ενδιάμεσα, μέχρι να δείτε τι θα γίνει, να αποτελέσει αντικείμενο επίκαιρης ερώτησης για να μπορέσει το αρμόδιο Υπουργείο να μελετήσει το θέμα και να έρθει να σας πει.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο για μια διευκρίνηση.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο, κυρία Πέρκα, κατ’ εξαίρεση. Και στη συνέχεια θα μιλήσει ο κ. Σταμενίτης.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κατ’ αρχάς, ήθελα να πω πως στην τοποθέτησή μου έβαλα το θέμα αυτό. Προφανώς συμφωνούμε ότι πρέπει να εξαιρεθεί και το επισήμανα στην τοποθέτησή μου. Ο κ. Κωνσταντινόπουλος, χωρίς να ακούσει μας κατηγόρησε ότι δεν μιλήσαμε. Αυτό πρώτο.

Δεύτερον, για το φυσικό αέριο έχουμε κάνει άπειρες τοποθετήσεις. Εγώ έγραφα το State of the art.

Θέλω να κάνω και μια δήλωση παρακαλώ. Αυτή τη στιγμή που συζητάμε έχει κηρυχθεί έκπτωτος ο ιδιώτης που αξιοποιεί τα λιγνιτωρυχεία Αχλάδας. Είναι ένα περίκλειστο χωριό το οποίο ψάχνει να βρει θέση στον χάρτη.

Παρακαλώ πάρα πολύ να ληφθεί μέριμνα για τους εργαζόμενους στα τοπικά αιτήματα του χωριού και βεβαίως μπαίνει ένα θέμα ενεργειακής ασφάλειας, διότι η πιο σύγχρονη μονάδα που έχουμε αυτή τη στιγμή σε λειτουργία είναι της Μελίτης που την τροφοδοτεί αυτό το λιγνιτωρυχείο. Πρέπει ο κύριος Υπουργός να απαντήσει και σε αυτό.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο κ. Σταμενίτης για να μιλήσει πάνω στο θέμα που έχει ανακύψει.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ, κύριε Πρόεδρε.

Θα αδράξω την ευκαιρία να κάνω μια γενικότερη τοποθέτηση με βάση αυτό. Έτσι κι αλλιώς στο θέμα αυτό θα το απαντήσει ο Υπουργός και έχει νομίζω δρομολογηθεί και η λύση του.

Συζητήσαμε σήμερα εδώ στη Βουλή την κύρωση της προγραμματικής σύμβασης μεταξύ του ελληνικού δημοσίου και δύο ανωνύμων εταιρειών, «ΜΕΤΑΒΑΣΗ Α.Ε.» και ΔΕΗ. Πρόκειται για ένα τεχνικό κείμενο με πλήθος λεπτομερειών και επεξηγήσεων σχετικά με τον τρόπο που θα συνδεθεί το Ταμείο Ανάκαμψης με την αποκατάσταση των εδαφών στις περιοχές που εντάσσονται στον μεγάλο σχεδιασμό της απολιγνιτοποίησης.

Προφανώς και όλα αυτά πάνε στο κράτος και προφανώς αυτά τα πληρώνει η ΔΕΗ και δεν έχει κανένα κόστος για το ελληνικό δημόσιο. Παράλληλα, η κύρωση περιλαμβάνει και όλες εκείνες τις διαδικασίες που θα εξασφαλίσουν τη διαφάνεια των διαδικασιών, πάντοτε στα όρια που θέτει το Ταμείο Ανάκαμψης.

Προβλέπεται η αξιοποίηση της τεχνογνωσίας της ΔΕΗ και των συνεργαζόμενων με αυτήν εταιρειών με στόχο η αποκατάσταση των εδαφών να υλοποιηθεί με γρήγορους ρυθμούς. Ενώ να σημειωθεί ότι λαμβάνει υπ’ όψιν και περιοχές που η ΔΕΗ κατέχει, αλλά δεν έχουν χρησιμοποιηθεί μέχρι σήμερα για εξόρυξη λιγνίτη.

Είναι σημαντικό να τονίσουμε ότι οι προθεσμίες που προβλέπονται στη σύμβαση είναι συγκεκριμένες και δεν αφήνουν μεγάλα περιθώρια. Προβλέπονται δηλαδή έξι μήνες από την απόσχιση του κλάδου και ένας μήνας για τη μεταβίβαση των μετοχών και στη συνέχεια συγκεκριμένο χρονοδιάγραμμα μέχρι να ολοκληρωθεί ολόκληρος ο σχεδιασμός, δηλαδή μέχρι 31 Αυγούστου 2025.

Συμπερασματικά πρόκειται, όπως εύκολα μπορεί κανείς να αντιληφθεί, για ένα ιδιαίτερα λειτουργικό σχήμα με εργοδότη τη «ΜΕΤΑΒΑΣΗ Α.Ε.» και εργολάβο τη ΔΕΗ με τη χρηματοδότηση από το Ταμείο Ανάκαμψης.

Εμείς πιστεύουμε ότι αυτό αποτελεί τον βέλτιστο τρόπο, ώστε η πολιτεία να προχωρήσει τάχιστα στο πρώτο και εξαιρετικά σημαντικό τμήμα που δεν είναι άλλο από τη μετάβαση της περιοχής από μια οικονομία βασισμένη στον λιγνίτη σε μια άλλη βασισμένη στην πράσινη ενέργεια και σε επενδύσεις σε κάθε τομέα στον οποίο η χώρα μας έχει συγκριτικό πλεονέκτημα.

Αγαπητές και αγαπητοί συνάδελφοι, όπως έχουμε τονίσει στο παρελθόν η ανάγκη για την ενεργειακή μετάβαση δεν είναι σημερινή. Το ζήτημα της ενεργειακής μετάβασης μάς απασχολεί χρόνια. Σε αντίθεση όμως με την κυβέρνηση του ΣΥΡΙΖΑ, η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης τη συζήτηση για την ανάγκη μετάβασης από την απεξάρτηση από τον λιγνίτη την έκαναν απόφαση. Την απόφαση αυτή την κάνουν σταδιακά και χωρίς περισπασμούς, πράξη. Αναδείξαμε το ζήτημα όσο έπρεπε, οργανώσαμε το σχέδιο πάνω στο οποίο βασίζεται η αντιμετώπισή του και θέσαμε συγκεκριμένους στόχους.

Ήδη έχουμε ένα πλέγμα νομοθετικών ρυθμίσεων, πολιτικών παρεμβάσεων που αφορούν το σχέδιο απολιγνιτοποίησης -σας τα είπε και ο Υπουργός στην επιτροπή- το οποίο, όπως ξέρουμε, συνοδεύεται από το σχέδιο της δίκαιης αναπτυξιακής μετάβασης. Ξέρουμε ότι η Αντιπολίτευση εστιάζει την κριτική της σε αποφάσεις και χρονοδιαγράμματα που χρειάστηκε να αναπροσαρμοστούν.

Όμως πρόκειται για μια κριτική που πέφτει στο κενό, γιατί ξέρουμε ότι η αναπροσαρμογή είναι μέρος του τρόπου αντιμετώπισης της πρωτοφανούς ενεργειακής κρίσης που βιώνει ολόκληρη η Ευρώπη ως αποτέλεσμα αρχικά της πανδημίας και στη συνέχεια της εισβολής της Ρωσίας στην Ουκρανία και της γεωπολιτικής κρίσης που προκλήθηκε. Δηλαδή θέλετε να μας πείτε ότι τον Σεπτέμβριο του 2019 που ανακοινώθηκε το πρόγραμμα γνωρίζαμε την πανδημία ή την εισβολή της Ρωσίας στην Ουκρανία και τα τεράστια προβλήματα που θα προκαλέσει;

Είμαστε εδώ για να μπορούμε να αντιμετωπίζουμε έκτακτες καταστάσεις, να αναπροσαρμόζουμε τους σχεδιασμούς, αλλά σε καμμία περίπτωση αυτό δεν σημαίνει ότι ο σχεδιασμός είναι λάθος. Και μπορεί να οδηγούμαστε σε επανασχεδιασμό, όπως έχει δηλώσει πρώτα ο ίδιος ο Πρωθυπουργός Κυριάκος Μητσοτάκης, αλλά αυτό δεν πηγαίνει πίσω, ούτε αναβάλλει το συνολικό πρόγραμμα για τη δίκαιη μετάβαση που συνοδεύει την απόφαση για την πολιτική της απολιγνιτοποίησης.

Βλέπουμε λοιπόν ότι είναι άλλο πράγμα η διαχείριση και άλλο το λάθος. Το λάθος είναι να μην κάνεις τίποτα, όπως για παράδειγμα ο ΣΥΡΙΖΑ κατά την περίοδο 2015-2019, παρά μόνο μια υπουργική απόφαση έναν μήνα πριν από τις εκλογές. Λάθος είναι επίσης να πιστεύεις ότι η πράσινη ενέργεια και οι ΑΠΕ μπορούν να συμβάλλουν στην ενεργειακή αυτονομία και να προσφέρουν φθηνότερη ενέργεια και κατά τη διάρκεια της διακυβέρνησής σου να εγκαθιστάς μόνο διακόσια με τριακόσια μεγαβάτ νέων ανανεώσιμων πηγών κάθε χρόνο, όπως έκανε ο ΣΥΡΙΖΑ. Αυτό σήμερα το πληρώνουμε πάνω από ένα δισεκατομμύριο ευρώ τον χρόνο.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ:** Ολοκληρώνω, κύριε Πρόεδρε.

Έτσι ακριβώς είναι και με το ζήτημα της απολιγνιτοποίησης. Δεν κάνατε τίποτα απολύτως, μόνο λόγια.

Αγαπητές και αγαπητοί συνάδελφοι, αυτή η κύρωση έρχεται να προστεθεί στις πρωτοβουλίες της Κυβέρνησης για τη δίκαιη αναπτυξιακή μετάβαση στην περιοχή της απολιγνιτοποίησης. Πρόκειται για ένα σημαντικό εργαλείο προς την κατεύθυνση της οικονομικής διαφοροποίησης και της άμεσης περιβαλλοντικής αποκατάστασης των περιοχών της δυτικής Μακεδονίας και της Μεγαλόπολης. Νομίζω ότι θα πρέπει τα κόμματα της Αντιπολίτευσης να επανεξετάσουν τις θέσεις τους αν πιστεύουν πραγματικά στην πράσινη μετάβαση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς σας ευχαριστούμε.

Τον λόγο έχει ο κ. Μπουκώρος, Κοινοβουλευτικός Εκπρόσωπος της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Είναι εμφανές ότι η ξεκάθαρη δήλωση του Πρωθυπουργού πριν από λίγες μέρες ότι οι εκλογές θα γίνουν στο τέλος της τετραετίας, έχει αποσυντονίσει την Αντιπολίτευση, η οποία δείχνει μια απώλεια προσανατολισμού, μια έλλειψη πυξίδας για την αντιπολιτευτική τακτική. Αντιλαμβάνεται ότι θα παραμείνει για πολύ ακόμα καιρό στα έδρανα της Αντιπολίτευσης, για πολύ ακόμη καιρό μέχρι τις εκλογές και για πολύ ακόμα καιρό και μετά τις εκλογές.

Αντιλαμβανόμαστε τον εκνευρισμό. Είναι πασίδηλο αυτό και από τις θέσεις που εκφράζονται. Είναι και υπέρ της απολιγνιτοποίησης και υπέρ του λιγνίτη και υπέρ των επιχειρηματιών και υπέρ των εργαζομένων και, αν θέλετε, είναι ένα ψάρεμα σε θολά νερά.

Μας έχει συνηθίσει η Αντιπολίτευση σε αυτές τις θέσεις, όμως, και για να συζητήσουμε για το θέμα πραγματικά, δεν απάντησε κάτι η Αξιωματική Αντιπολίτευση πάνω στο ότι επί των ημερών της ο λιγνίτης, τον οποίο σήμερα λατρεύει, η παραγωγή του μειώθηκε κατά 50%. Δεν μας είπε κάτι πειστικό για τη «ΜΕΤΑΒΑΣΗ», όταν το μόνο που έχει να παρουσιάσει είναι μια υπουργική απόφαση ενάμιση μήνα πριν από τις εθνικές εκλογές του 2019 και με ένα προϋπολογισμό 60 εκατομμυρίων ευρώ όταν σήμερα μιλάμε για 1,8 δισεκατομμύρια.

Όμως, για να συνεννοηθούμε επιτέλους στην Ολομέλεια της Βουλής των Ελλήνων, κύριε Πρόεδρε, πρέπει να πούμε ότι σήμερα συζητάμε τη δημιουργία πλαισίου για τη «ΜΕΤΑΒΑΣΗ». Πρέπει να οριστεί νομοθετικά πού παραχωρούνται αυτά τα εδάφη, οι δυνατότητες των οποίων έχουν ξεπεραστεί από την εξόρυξη, ποιος θα αναλάβει την αποκατάσταση και τι θα γίνει στα εδάφη αυτά στη συνέχεια με τις μελέτες, τα χωροταξικά και τη χρήση των χρηματοδοτικών εργαλείων που διαθέτουμε.

Αυτό συζητάμε σήμερα. Αυτό ορίζουμε και καθορίζουμε σήμερα. Όλα τα υπόλοιπα δεν έχουν καμμία σχέση.

Δηλαδή, τι μας λέει η Αξιωματική Αντιπολίτευση σήμερα, κύριε Πρόεδρε; Μας λέει ότι η διεθνής κρίση που επιβάλλει την ανάγκη μεγαλύτερης χρήσης λιγνίτη, επειδή παρίσταται αυτή η ανάγκη πλέον σε όλο τον κόσμο όχι μόνο στην Ελλάδα, θα απαγορεύσει την αξιοποίηση των πεδίων που έχουν εξαντληθεί στην προσπάθεια μετάβασης της οικονομίας και της κοινωνίας; Άσχετο είναι το ένα με το άλλο.

Και να πούμε και κάτι πιο σημαντικό για να είναι πιο ξεκάθαρες οι απόψεις μας. Όλα αυτά που λέγονται για το λιγνίτη σε αυτήν την Αίθουσα το τελευταίο διάστημα μου θυμίζουν προφητείες μετά την έλευση του Κυρίου, προφητείες μετά Χριστόν, κύριε Πρόεδρε.

Ήρθε η διεθνής κρίση και σήκωσαν τη σημαία του λιγνίτη οι κύριοι και οι κυρίες του ΣΥΡΙΖΑ, διότι επί των ημερών τους…

**ΘΕΟΠΙΣΤΗ (ΠΕΤΗ) ΠΕΡΚΑ:** Λάθος κάνετε.

**ΧΡΗΣΤΟΣ ΜΠΟΥΚΩΡΟΣ:** Δεν σας διέκοψα, κυρία Πέρκα.

Ενώ την ίδια ώρα επί τεσσεράμισι χρόνια δεν έχουν κάνει τίποτα για τη «ΜΕΤΑΒΑΣΗ» και μειώνουν και την παραγωγή του λιγνίτη κατά 50%. Αντιφατική πολιτική διαρκώς.

Ήμασταν προσανατολισμένοι στις ΑΠΕ, Ανανεώσιμες Πηγές Ενέργειας, λένε οι κύριοι της Αξιωματικής Αντιπολίτευσης. Δεν μας λένε, όμως, ταυτοχρόνως τι έκαναν για την επαύξηση του ενεργειακού χώρου, ποιες επενδύσεις έκαναν στο δίκτυο ώστε να έχει βάση αυτό που επαγγέλλονται ως πολιτικοί, ώστε να πείθουν τον ελληνικό λαό ότι ήταν προσανατολισμένοι στις Ανανεώσιμες Πηγές Ενέργειας.

Έκαναν κάτι για να επαυξήσουν τον ενεργειακό χώρο; Έκαναν κάτι για να προωθηθούν οι τεχνολογίες μπαταρίας και αποθήκευσης; Δεν έκαναν απολύτως τίποτα. Λόγια του αέρα είναι όλα αυτά, προσπαθώντας να ψαρέψουν σε θολά νερά και να δουν εκλογικό κοινό. Τους έχει αποσυντονίσει η απόφαση του Πρωθυπουργού για προσφυγή στις κάλπες στο τέλος της τετραετίας και επαναλαμβάνουν τα ίδια και τα ίδια.

Για τη Μεγαλόπολη θα απαντήσει ο Υπουργός, κύριε Πρόεδρε, αλλά η αιρεσιμότητα ήταν η αξιοποίηση του οικοπέδου σε πέντε χρόνια. Αυτός ήταν ο βασικός όρος. Η Κυβέρνηση, τα συναρμόδια Υπουργεία εξαγγέλλουν μεγαλόπνοα σχέδια για την περιοχή για τη δημιουργία επιχειρηματικού πάρκου. Δεν το δίνουν το οικόπεδο του δήμου σε κάποιο ιδιώτη, το δίνουν στο κράτος για να μπορεί να το παραχωρήσει νόμιμα και να αξιοποιηθεί. Να ξεκαθαρίσει αυτή η κατάσταση. Θα το δώσει η πολιτεία, εφόσον έχει εξαγγείλει πολιτική για τη Μεγαλόπολη, τη δημιουργία επιχειρηματικού πάρκου.

Λέτε ότι τα Υπουργεία δεν συνομιλούν μεταξύ τους;

**ΣΩΚΡΑΤΗΣ ΦΑΜΕΛΛΟΣ:** Σίγουρα όχι. Στο υπογράφω.

**ΧΡΗΣΤΟΣ ΜΠΟΥΚΩΡΟΣ:** Έτσι νομίζετε εσείς, κύριε Φάμελλε, αλλά δεν είναι έτσι επειδή το νομίζετε εσείς.

**ΣΩΚΡΑΤΗΣ ΦΑΜΕΛΛΟΣ:** Το ξέρουν και οι ίδιοι, μην ανησυχείτε.

**ΧΡΗΣΤΟΣ ΜΠΟΥΚΩΡΟΣ:** Λοιπόν, η αιρεσιμότηταέληξε το 2018. Το οικόπεδο παραχωρήθηκε από το 2013 μέχρι το 2018, ξεκαθαρίζει νομικά με την παραχώρηση στο κράτος και το κράτος το παραχωρεί στη συνέχεια για τη δημιουργία του επιχειρηματικού πάρκου. Λεπτομέρειες θα σας πει και ο Υπουργός.

Σε κάθε περίπτωση, κύριε Πρόεδρε, κλείνω την τοποθέτησή μου με το εξής, μπορεί η διεθνής κρίση αυτή την ώρα να επιβάλλει μεγαλύτερη συμμετοχή του λιγνίτη στο ενεργειακό μίγμα της χώρας. Αυτό είναι πασιφανές, το είπε και ο Πρωθυπουργός, το λέμε όλοι. Είναι μια περίοδος κρίσης, θα περάσει κάποια στιγμή. Αυτό είναι μια τακτική αντιμετώπιση του ζητήματος.

Ο στρατηγικός μας σχεδιασμός, όμως, παραμένει αταλάντευτα και μάλιστα επαυξάνεται τώρα προς τις Ανανεώσιμες Πηγές Ενέργειας με την επαύξηση ισχύος του δικτύου, με τις τεχνολογίες αποθήκευσης.

**ΘΕΟΠΙΣΤΗ (ΠΕΤΗ) ΠΕΡΚΑ:** Κάντε ένα χωροταξικό.

**ΧΡΗΣΤΟΣ ΜΠΟΥΚΩΡΟΣ:** Το δείχνουν τα αιτήματα, κυρία Πέρκα, πότε ανθίζουν οι ΑΠΕ στη χώρα μας, αν γίνονται επί των ημερών σας ή επί των ημερών της Νέας Δημοκρατίας. Αυτό, λοιπόν, είναι μια στρατηγική επιλογή. Γιατί; Γιατί είναι στρατηγικό πλεονέκτημα της χώρας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Θα ολοκληρώσουμε τη συζήτηση με την παρέμβαση του Υπουργού, του κ. Παπαθανάση.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε σήμερα για την «Κύρωση της Προγραμματικής Σύμβασης της παρ. 4 του άρθρου 155 του ν.4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»».

Ξεκινώντας θα ήθελα και εγώ να επαναλάβω αυτά που είπε ο κ. Μπουκώρος ότι προφανώς υπάρχει μεγάλη σύγχυση λόγω του ότι έχετε αντιληφθεί ότι για έναν ακόμη χρόνο θα είμαστε εδώ και θα παράγουμε έργο. Και θα σας εξηγήσω τι έχει συμβεί τα τρία αυτά χρόνια, εκλεκτή κυρία Πέρκα και κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Έχετε και άλλα να πουλήσετε;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Πάντως εγώ αν ήμουν στη θέση σας, κύριε Φάμελλε, δεν θα κοιμόμουν το βράδυ, γιατί από το ΄16 έως το ΄19 ήσασταν ο αρμόδιος Υπουργός και επί της εποχής σας μειώθηκε η λιγνιτική παραγωγή κατά 40%, κατά 50% είναι στο σύνολο, αλλά την εποχή που εσείς ήσασταν Υπουργός, κύριε Φάμελλε, μειώθηκε κατά 40%.

Αν θέλετε μπορώ να σας πω και στατιστικά το 2015 14,5%, το 2016 23,3%.

**ΣΩΚΡΑΤΗΣ ΦΑΜΕΛΛΟΣ:** Το 20% της ηλεκτρικής παραγωγής που έμεινε γιατί το κλείσατε;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Αφήστε με να ολοκληρώσω.

Το αποτέλεσμα, όμως, ήταν ότι εσείς…

**ΣΩΚΡΑΤΗΣ ΦΑΜΕΛΛΟΣ:** Έπρεπε ή όχι, κύριε Υπουργέ;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Μην με διακόπτετε. Αυτό είπα ότι προφανώς έχετε κάποιον εκνευρισμό, διότι έχετε κατανοήσει ότι τώρα στο τέλος θα σας πω τι κάναμε και τι δεν κάνατε εσείς. Γι’ αυτό έχετε τον εκνευρισμό.

Κατά 23,3% το 2016 και έως τη στιγμή που φύγατε κατά 25% το 2019. Επομένως, ειλικρινά θα πρέπει να μας εξηγήσετε τι κάνατε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Οι διακοπές των ομιλητών είναι αδυναμία.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Όταν ολοκληρώσουν θα μου επιτρέψετε, κύριε Πρόεδρε, να συνεχίσω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, όποιος διακόπτει τον ομιλητή δείχνει αδυναμία. Είναι γνωστό. Σας παρακαλώ ο κύριος Υπουργός δεν διέκοψε κανέναν.

Μηδενίζω τον χρόνο σας. Σας παρακαλώ συνεχίστε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Επομένως, λοιπόν, θα πρέπει να μας πείτε τατέσσερα χρόνια στην εποχή της υπουργικής σας θητείας τι κάνατε εκτός από μία υπουργική απόφαση; Γιατί την εξειδίκευση της υπουργικής απόφασης την κάναμε εμείς. Επομένως, μια απόφαση της τελευταίας στιγμής και βεβαίως καμμία πρόβλεψη για το δίκτυο και οτιδήποτε άλλο. Αναφερθήκατε στις Ανανεώσιμες Πηγές βεβαίως με μεγάλα λόγια, κούφια λόγια, κύριε Φάμελλε.

Και η Κυβέρνηση συνεχίζοντας τη στήριξη στους οικονομικά ευάλωτους συμπολίτες μας με ένα συνεκτικό πρόγραμμα αναστέλλει τη ρήτρα αναπροσαρμογής. Στα τιμολόγια τώρα θα δουν και 100% εξάλειψη οι συμπολίτες μας με το κοινωνικό τιμολόγιο, κατά 90% τα αγροτικά τιμολόγια, κατά 85% τα οικιακά και κατά 82% τα τιμολόγια των επαγγελματιών.

Συνεχίζουμε, επίσης, να δημιουργούμε μια Ελλάδα ενεργειακό κόμβο που θα προσφέρει και στις γύρω περιοχές, μια Ελλάδα ισχυρή και δυνατή. Κάτι το οποίο προφανώς δεν το κάνατε εσείς, κύριοι του ΣΥΡΙΖΑ.

Στη συγκεκριμένη προγραμματική σύμβαση -για να κατανοήσουμε τι κάνουμε σήμερα- σήμερα θέτουμε τους όρους, δεν μεταβιβάζουμε εδάφη σήμερα, θέτουμε τους όρους πως θα μεταβιβαστούν τα εδάφη αυτά. Και από το 2019 με την κύρωση του Εθνικού Σχεδίου Ενέργειας και του Κλίματος, ΕΣΕΚ, δημιουργήσαμε έναν αναλυτικό οδηγό, έναν οδικό χάρτη για την επίτευξη των συγκεκριμένων στόχων για το 2030 κατά 55%, για το 2040 κατά 80% και βεβαίως, για το 2050 κατά 100%.

Συμπληρωματικά, όμως, αυτού του χάρτη έρχεται και η συγκεκριμένη σημερινή κύρωση που αποτελεί ένα βασικό εργαλείο για την οικονομική διαφοροποίηση και την άμεση περιβαλλοντική αποκατάσταση των περιοχών της δυτικής Μακεδονίας, ειδικότερα των περιοχών Κοζάνης και Φλώρινας, αλλά και του Δήμου Μεγαλόπολης και όλα αυτά σε συμμόρφωση των ενωσιακών πολιτικών στο πλαίσιο του Green Deal.

Τι κάνει, λοιπόν, η συγκεκριμένη σύμβαση και τι προβλέφθηκε στον ν.4759/2020; Θα μπορούσαμε να συμφωνήσουμε έτσι ώστε η ΔΕΗ που κατέχει τα εδάφη να μεταβιβάσει εδάφη από τα ορυχεία της Κοζάνης, της Φλώρινας και της Μεγαλόπολης, και στη συνέχεια με συγκεκριμένους όρους και προϋποθέσεις να αποκαταστήσει αυτά τα εδάφη. Αυτό είχε προβλεφθεί το 2020 πάλι επί της εποχής μας.

Τι προβλέπει, λοιπόν, περαιτέρω; Προβλέπει πως θα γίνει αυτή η μεταβίβαση, τη διαδικασία. Η μεταβίβαση μεταξύ της ΔΕΗ και της «ΜΕΤΑΛΙΓΝΙΤΙΚΗΣ» της εταιρείας, δηλαδή, που θα αποσχίσει το συγκεκριμένο αντικείμενο από τη ΔΕΗ και στη συνέχεια πως θα γίνει αυτή η μεταβίβαση στην εταιρεία «ΜΕΤΑΒΑΣΗ Α.Ε.» που είναι 100% δημοσίου ενδιαφέροντος.

Ταυτόχρονα, περιγράφει και τη διαδικασία πως θα μεταβιβαστούν οι μετοχές μεταξύ της ΔΕΗ για τη «ΜΕΤΑΛΙΓΝΙΤΙΚΗ» προς τη «ΜΕΤΑΒΑΣΗ Α.Ε.» σε μια σύμβαση αγοραπωλησίας μετοχών. Αυτά έρχονται, αλλά πρέπει να δημιουργηθεί ακριβώς αυτή η προγραμματική και να κυρωθεί αυτή η προγραμματική σύμβαση για να έρθει το επόμενο βήμα.

Περιγράφει, επίσης, τις υποχρεώσεις της εταιρείας «ΜΕΤΑΒΑΣΗ Α.Ε.». Πως, δηλαδή, θα διαχειριστεί και πως θα απορροφήσει τη «ΜΕΤΑΛΙΓΝΙΤΙΚΗ» έτσι ώστε τα εδάφη αυτά να περιέλθουν στην ιδιοκτησία της «ΜΕΤΑΒΑΣΗ Α.Ε.» και να μην είναι ιδιοκτησία της «ΜΕΤΑΛΙΓΝΙΤΙΚΗΣ» και στη συνέχεια την πληρωμή του ανταλλάγματος σε είδος και του ανταλλάγματος για τις μετοχές. Αυτή η όλη διαδικασία, δηλαδή της μεταβίβασης και της πληρωμής, περιγράφονται στη συγκεκριμένη σύμβαση. Δεν μεταβιβάζουμε εδάφη σήμερα. Αυτό θα έρθει σε απάντηση και του θέματος με τη Μεγαλόπολη. Θα σας εξηγήσω τι ακριβώς σημαίνει αυτό.

Περιγράφει, επίσης, τις υποχρεώσεις της ΔΕΗ, πως η ΔΕΗ θα αποκαταστήσει τα εδάφη και πως θα παραδώσει τα εδάφη και τον χρονικό ορίζοντα που τα εδάφη τα αποκαταστημένα θα περιέλθουν στην ιδιοκτησία της «ΜΕΤΑΒΑΣΗ Α.Ε.». Διαχωρίζονται σε αδιατάρακτες, σε εκτάσεις δηλαδή που έχει επέμβει η ΔΕΗ και θα πρέπει να παραδώσει και σε αυτές που πρέπει να αποκαταστήσει. Ταυτόχρονα, περιγράφει την υποχρέωση της ΔΕΗ ότι αν τυχόν η αποκατάσταση είναι υψηλότερη από το κόστος τότε αυτό θα γίνει με έξοδα της ΔΕΗ.

Τώρα το πολιτικό θέμα. Γιατί μέσα στη συζήτηση προέκυψε και από την κ. Πέρκα αν αυτό είναι ένα πολιτικό θέμα. Βεβαίως, και είναι ένα πολιτικό θέμα και βεβαίως, τα ειδικά πολεοδομικά σχέδια σήμερα έρχονται στο τραπέζι για να ρυθμιστούν, με την αποκατάσταση των εδαφών. Γιατί δεν έγινε κάτι νωρίτερα. Δεν έγινε κάτι επί της εποχής του ΣΥΡΙΖΑ. Εμείς θέτουμε τώρα τους όρους για να γίνει αυτό. Διότι δεν μπορεί αν δεν προσδιοριστούν οι χρήσεις, να εκδοθούν τα ειδικά πολεοδομικά σχέδια, που με βάση αυτών θα γίνει και η αποκατάσταση. Ειδικά πολεοδομικά σχέδια και χρήσεις. Άρα, λοιπόν, σήμερα γίνονται.

**ΣΩΚΡΑΤΗΣ ΦΑΜΕΛΛΟΣ:** Πρώτα πρέπει να είναι οι χρήσεις, όμως.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Οι χρήσεις, λοιπόν, ακολουθούν τα ειδικά πολεοδομικά σχέδια.

Ο Πρωθυπουργός είπε, λόγω της ενεργειακής κρίσης που υπάρχει αυτή τη στιγμή, ότι κατόπιν αξιολόγησης -επειδή ρωτήσατε και γι’ αυτό, η «Πτολεμαΐδα 5» γνωρίζουμε που θα πάει- ο «Μελίτης» ή ο «Άγιος Δημήτριος 5» -κατόπιν αξιολόγησης- μπορεί να συνεχίσει να λειτουργεί πέραν του 2023. Αυτό, όμως, θα προκύψει μετά από αξιολόγηση. Αυτή τη στιγμή η στόχευση είναι το 2023.

Βεβαίως, είναι πολύ σημαντικό που παραδεχτήκατε ότι κλείνατε τις λιγνιτικές μονάδες.

**ΘΕΟΠΙΣΤΗ (ΠΕΤΗ) ΠΕΡΚΑ:** Φυσικά.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Δεν δίνατε παράταση στις λιγνιτικές μονάδες, αλλά δεν προβλέπατε την ίδια στιγμή το πως θα καλυφθεί αυτό το κενό. Ούτε το δίκτυο αναβαθμίσατε ούτε τις ανανεώσιμες πηγές ενισχύσατε σε τέτοιο σημείο ώστε να καλύψουν αυτό το κενό, αλλά ούτε πρόγραμμα…

**ΣΩΚΡΑΤΗΣ ΦΑΜΕΛΛΟΣ:** Και πώς έβγαινε το ισοζύγιο του 2019;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ούτε πρόγραμμα για τη δίκαιη αναπτυξιακή μετάβαση εκπονήσατε για να στηρίξετε τις περιοχές.

Επίσης, είναι πολύ σημαντικό ότι αυτή η μείωση της λιγνιτικής παραγωγής προφανώς και έφερε την ανεργία στα εδάφη. Αυτή την ανεργία παραδώσατε κι αυτό θέλουμε να αλλάξουμε.

**ΣΩΚΡΑΤΗΣ ΦΑΜΕΛΛΟΣ:** Εμείς δεν παραδώσαμε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Θέλουμε να αλλάξουμε το παραγωγικό μοντέλο. Αν δείτε λίγο τα στατιστικά σας θα δείτε ότι τρεις χιλιάδες πολίτες έφυγαν από τη δυτική Μακεδονία και η μείωση του πληθυσμού διαχρονικά κατά την περίοδο που εσείς κυβερνήσετε ήταν πάνω από δώδεκα χιλιάδες άτομα. Επομένως, έρχεστε τώρα και λέτε, πράγματι, μεγάλα λόγια και κούφια λόγια.

Για να συνεχίσουμε, λοιπόν, στο θέμα που έθεσε ο κ. Βιλιάρδος, γιατί τα απάντησα όλα, και για το θέμα του χρονοδιαγράμματος έχει σχέση RRF. Τα απαντώ όλα, κύριε Βιλιάρδε, το ξέρετε αυτό. Γνωρίζετε ότι το Ταμείο Ανάκαμψης έχει ένα συγκεκριμένο χρονοδιάγραμμα. Το γνωρίζετε αυτό. Το χρονοδιάγραμμα αυτό ακολουθείται πλήρως και στα παραρτήματα βλέπετε και πως θα παραδίδονται τα εδάφη. Επομένως, απαντήσαμε σ’ αυτό.

Για το θέμα του Γενικού Λογιστηρίου. Σας απαντώ αυτή τη στιγμή ότι δεν υπάρχει επιβάρυνση στο δημόσιο, γι’ αυτό δεν μπορεί να πει το Γενικό Λογιστήριο περί επιβάρυνσης του δημοσίου. Τα χρήματα τα οποία απαιτούνται για την αποκατάσταση θα δοθούν από το Ταμείο Ανάκαμψης. Δεν θα δοθούν από το Γενικό Λογιστήριο, με την έννοια ότι θα είναι χρήματα τα οποία προέρχονται από το δημόσιο ταμείο. Το απάντησα και κατά τη φάση της επιτροπής.

Επίσης, ρωτήσατε για το ΕΣΠΑ-ΔΑΜ. Θα συγκροτηθεί επιτροπή παρακολούθησης τον Σεπτέμβριο όπου εκεί θα συμμετέχουν όλοι οι φορείς. Γνωρίζετε περί των επιτροπών παρακολούθησης ότι έχει ευρύτατη συμμετοχή. Συμμετέχουν εβδομήντα περίπου άτομα συνολικά από όλους τους φορείς. Έτσι λειτουργούν οι επιτροπές παρακολούθησης. Επομένως, έχουμε απαντήσει σε όλα αυτά τα οποία θέσατε.

Βεβαίως, σε αυτό στο οποίο αναφέρθηκε ο κ. Αρσένης, παραμένει η υποχρέωση της περιβαλλοντικής αποκατάστασης. Δεν μεταβιβάζεται. Ο ρυπαίνων πληρώνει. Αυτό το γνωρίζετε. Και αυτό φαίνεται εδώ διότι πρέπει να κατανοήσετε κάτι. Περιέρχονται αυτά τα εδάφη στο δημόσιο χωρίς να πληρώσει το δημόσιο. Αυτό πρέπει να κατανοήσετε. Δηλαδή, γίνεται δημόσιο αγαθό, δημόσιο κτήμα αυτό. Απορώ πώς δεν κατανοείτε ότι αυτό είναι προς όφελος του δημοσίου. Επομένως, με την αποκατάσταση αυτή που δεν πληρώνει το δημόσιο περιέρχεται η ιδιοκτησία στο δημόσιο.

**ΘΕΟΠΙΣΤΗ (ΠΕΤΗ) ΠΕΡΚΑ:** Πόσο στοιχίζει η αποκατάσταση και πόσο τα εδάφη;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Αυτή είναι η απάντηση σχετικά με την αποκατάσταση, ότι όσο κοστίζει η αποκατάσταση θα περιέλθει αντίστοιχα και περιουσία προς το δημόσιο. Επομένως, αποκτάται χωρίς να επιβαρύνει το δημόσιο ταμείο.

Σχετικά τώρα με το θέμα της Μεγαλόπολης. Εμείς διασφαλίζουμε με τη σημερινή απόφαση την ιδιοκτησία της Μεγαλόπολης. Διότι εάν είχατε μελετήσει -που δεν το κάνατε- θα βλέπατε ότι μέσα στο συμβόλαιο που έγινε υπήρχε διαλυτική αίρεση που έλεγε για «αυτοδίκαιη επάνοδο της κυριότητας». Δεν χρειάζεται, κύριε Κεγκέρογλου, συνυπογραφή. Είναι αυτοδίκαιη. Θέλετε να το καταθέσω στη Βουλή για να το διαβάσετε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με ποια διαπιστωτική πράξη;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ακούστε. Εμείς, λοιπόν, διασφαλίζουμε την ιδιοκτησία του οικοπέδου αυτού στον Δήμο Μεγαλόπολης, διότι θα παρέμβουμε και θα κάνουμε τις νομικές αυτές διαδικασίες έτσι ώστε να περιέλθει χωρίς κανένα πρόβλημα. Τι θέλετε, να το βγάλουμε από τη συμφωνία και να είναι ιδιοκτησία της ΔΕΗ διότι παραμένει ιδιοκτησία της ΔΕΗ και είναι στα νομικά έγγραφα της ΔΕΗ; Πού διασφαλίζεται καλύτερα το δημόσιο συμφέρον, να μπει μέσα σε αυτή τη συμφωνία ή να εξαιρεθεί από τη συμφωνία; Αυτό, λοιπόν, σε απάντηση.

Εμείς, λοιπόν, θα κάνουμε όλα τα νομικά θέματα που απαιτούνται έτσι ώστε να λυθεί αυτό το ζήτημα. Και διασφαλίζεται σήμερα ότι αυτό θα πάει στη Μεγαλόπολη. Διότι αν βγει από εδώ, τότε δεν είναι στην ιδιοκτησία του δημοσίου και δεν μπορεί να εγγυηθεί κανείς ότι θα πάει στη Μεγαλόπολη.

Η σημερινή προγραμματική σύμβαση αποτελεί μια εγγύηση ότι πλέον η ελληνική πολιτεία έχει στρέψει με σοβαρότητα το βλέμμα της στο θέμα της απολιγνιτοποίησης, ότι η ελληνική πολιτεία με την απόφαση του Πρωθυπουργού μπήκε στην ουσιαστική συζήτηση έτσι ώστε να στρέψει την προσοχή και να φέρει την αλλαγή του παραγωγικού μοντέλου εκεί που προηγουμένως δεν είχε γίνει τίποτε.

Και θέλω ειλικρινά να σας διαβάσω τι κάναμε εμείς τα τρία χρόνια έναντι της μίας απόφασης που πήρατε. Θα το ξαναδιαβάσω, γιατί πρέπει να γραφτεί στα Πρακτικά.

(Θόρυβος στην Αίθουσα από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Διοικητικές πράξεις είναι. Μία θέση εργασίας δεν φτιάξατε!

**ΠΡΟΕΔΡΕΥΩΝ (Χαράλαμπος Αθανασίου):** Γιατί δεν θέλετε να ακούσετε μερικά πράγματα; Σας παρακαλώ.

Ολοκληρώστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Σας πονάει πολύ γι’ αυτό και θα τα πω.

Εθνική Στρατηγική Δίκαιης Αναπτυξιακής Μετάβασης, μηδέν εσείς. Ενδιάμεσο Πρόγραμμα, μηδέν εσείς. Νόμος Δίκαιης Αναπτυξιακής Μετάβασης, μηδέν εσείς. Εκπόνηση προγράμματος ΣΔΑΜ για το ΕΣΠΑ, μηδέν εσείς. Διαπραγμάτευση ΕΣΠΑ, μηδέν εσείς. Διαπραγμάτευση εδαφικών σχεδίων, έγκριση εδαφικών σχεδίων. Σύσταση ειδικής υπηρεσίας για να μπορέσει να τρέξει το πρόγραμμα. Σύσταση εταιρείας «ΜΕΤΑΒΑΣΗ Α.Ε.» για να πάρει τα εδάφη δημόσια εταιρεία. Διατάξεις για την ενίσχυση των περιοχών της δίκαιης μετάβασης στον νόμο για τις στρατηγικές επενδύσεις. Προσαυξημένο ποσοστό στον χάρτη περιφερειακών ενισχύσεων για τις περιοχές με ειδικό καθεστώς στον νέο αναπτυξιακό νόμο για τις περιοχές ΣΔΑΜ. Ιδιαίτερη ενίσχυση πάνω από τις υπόλοιπες περιφέρειες της Ελλάδας. Πρόταση και βελτιωμένη πρόταση για τους κατοίκους της Ακρινής. Γιατί ξεχάσατε, κύριε Φάμελλε, την Ακρινή; Εμε, λοιπόν, δεν την ξεχάσαμε. Και επίσης, εξειδικεύσεις του Πράσινου Ταμείου με έργα για το 2018-19. Αυτά έκανε η Νέα Δημοκρατία σε τρία χρόνια έναντι αυτών που δεν κάνατε εσείς ποτέ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Προγραμματικής Σύμβασης της παρ. 4 του άρθρου 155 του ν.4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Προγραμματικής Σύμβασης της παρ. 4 του άρθρου 155 του ν. 4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του του Υπουργείου Ανάπτυξης και Επενδύσεων: «Κύρωση της Προγραμματικής Σύμβασης της παρ. 4 του άρθρου 155 του ν.4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»», έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 91α΄)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 18 Ιουλίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 875/5-7-2022 επίκαιρη ερώτηση του Βουλευτή Β1’ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Επικρατείας κ. Χρήστο – Γεώργιο Σκέρτσο με θέμα: «Η αναξιοκρατία και η αδιαφάνεια στην «καρδιά» του επιτελικού κράτους, τη Γενική Γραμματεία Συντονισμού της Προεδρίας της Κυβέρνησης, επιτείνεται και διογκώνεται».

2. Η με αριθμό 874/5-7-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση οφείλει να αναλάβει τις ευθύνες της από την επιχειρούμενη ανατροπή του προγραμματισμού ζωής μερικών χιλιάδων εργαζομένων μέσω της αύξησης των ορίων ηλικίας συνταξιοδότησης».

3. Η με αριθμό 898/11-7-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Ακύρωση των σχεδιασμών για ορυχείο γύψου στο Στόμιο του Δήμου Κισσάμου Χανίων».

4. Η με αριθμό 891/11-7-2022 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Γιατί δε γίνεται το Ποικίλο και Αιγάλεω όρος περιφερειακό φυσικό πάρκο;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 879/6-7-2022 επίκαιρη ερώτηση του Βουλευτή Β’ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Δικαιοσύνης, με θέμα: «Πειθαρχικός έλεγχος για την παραπλάνηση της κοινής γνώμης από ανώτατες δικαστικές πηγές σε σχέση με την κατάρρευση της δήθεν σκευωρίας "ΝΟΒΑΡΤΙΣ"».

2. Η με αριθμό 881/6-7-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών - 7.2εκ ευρώ υπολείπονται για την Περιφέρεια Ανατολικής Μακεδονίας-Θράκης».

3. Η με αριθμό 900/11-7-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Αποκλεισμός οποιασδήποτε μορφής ιδιωτικοποίησης του χώρου του Αεροδρομίου "Ν. ΚΑΖΑΝΤΖΑΚΗΣ" του Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών».

4. Η με αριθμό 892/11-7-2022 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Μισό δισεκατομμύριο ευρώ στην εταιρεία εξόρυξης χρυσού στη Χαλκιδική από το Ευρωπαϊκό Ταμείο Ανάκαμψης;».

5. Η με αριθμό 882/6-7-2022 επίκαιρη ερώτηση του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υγείας, με θέμα: «Άμεση λήψη μέτρων για την αντιμετώπιση των διαταραχών πρόσληψης τροφής ως σοβαρής ασθένειας».

6. Η με αριθμό 884/7-7-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εργασίας και Κοινωνικών Υποθέσεων, με θέμα: «Ανάγκη ευελιξίας και προσαρμογής των προγραμμάτων του ΟΑΕΔ στη Μεγαλόπολη για να είναι αξιοποιήσιμα στο πλαίσιο των μέτρων της δίκαιης μετάβασης στη μεταλιγνιτική περίοδο».

7. Η με αριθμό 901/11-7-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Άμεση επίλυση των σοβαρών προβλημάτων που αντιμετωπίζει το Γενικό Νοσοκομείο Χανίων Κρήτης».

8. Η με αριθμό 887/8-7-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Παιχνίδια με την “προίκα” που θα λάβει ο επενδυτής από την πώληση του πλειοψηφικού πακέτου μετοχών του Οργανισμού Λιμένος Ηρακλείου».

9. Η με αριθμό 885/8-7-2022 επίκαιρη ερώτηση της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Μαθητές της Γ΄ λυκείου που διακρίθηκαν στη διεθνή ολυμπιάδα FIRST GLOBAL Ρομποτικής αποκλείονται από τα ευεργετήματα του ν.4692/2020, άρθρο 40».

10. Η με αριθμό 888/8-7-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Ατελέσφορη η “δεύτερη ευκαιρία” του εξωδικαστικού μηχανισμού για φυσικά και νομικά πρόσωπα του νέου πτωχευτικού νόμου».

11. Η με αριθμό 889/10-7-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εξωτερικών, με θέμα: «Λειτουργικές δαπάνες των πρεσβειών της Ελλάδας».

12. Η με αριθμό 899/11-7-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Να σταματήσει επιτέλους η απαξίωση του μαθήματος της φυσικής και να ενισχυθεί με επαναφορά των ωρών διδασκαλίας, σύγχρονα συγγράμματα και διορισμούς Φυσικών».

Κυρίες και κύριοι συνάδελφοι, προχωρούμε τώρα στις προγραμματισμένες για σήμερα επίκαιρες ερωτήσεις.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθεί η υπ’ αριθμόν 878/5-7-2022 επίκαιρη ερώτηση και η υπ’ αριθμόν 5448/26-5-2022 ερώτηση κατ’ άρθρο 130 παράγραφος 5 του Κανονισμού της Βουλής, που θα απαντηθούν από τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά. Οι υπ’ αριθμόν 886/8-7-2022 και 895/11-7-2022 επίκαιρες ερωτήσεις θα απαντηθούν από τον Αναπληρωτή Υπουργό Εσωτερικών κ. Στυλιανό Πέτσα. Η υπ’ αριθμόν 876/5-7-2022 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Χρήστο Τριαντόπουλο. Η υπ’ αριθμόν 902/11-7-2022 και η υπ’ αριθμόν 2541/3-6-2022 ερωτήσεις κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Παιδείας και Θρησκευμάτων κ. Ευάγγελο Συρίγο. Η υπ’ αριθμόν 903/11-7-2022 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Μιχάλη Παπαδόπουλο.

Η υπ’ αριθμόν 883/7-7-2022 επίκαιρη ερώτηση δεν θα συζητηθεί κατόπιν συνεννόησης. Η υπ’ αριθμόν 893/11-7-2022 επίκαιρη ερώτηση που απευθύνεται προς τον Υπουργό Εσωτερικών κ. Μαυρουδή Βορίδη δεν θα απαντηθεί λόγω αναρμοδιότητας.

Αρχίζουμε με τη δεύτερη με αριθμό 876/5-7-2022 επίκαιρη ερώτηση πρώτου κύκλου του Βουλευτή Ηλείας και επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Μιχάλη Κατρίνη προς τον Υφυπουργό στον Πρωθυπουργό, αρμόδιο για θέματα Κρατικής Αρωγής και Αποκατάστασης, με θέμα: «Δέκα μήνες μετά από τις καταστροφικές πυρκαγιές του περασμένου Αυγούστου, αγνοείται η τύχη του σχεδίου ανασυγκρότησης για την Ηλεία».

Τον λόγο έχει ο κ. Κατρίνης.

Κύριε Κατρίνη, σας παρακαλώ μιλήστε από το έδρανο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Γιατί;

**ΠΡΟΕΔΡΕΥΩΝ (Αθανάσιος Μπούρας):** Έτσι προβλέπεται από τον Κανονισμό. Έχουμε κάνει κάποιες παραχωρήσεις σε όλους, αλλά δεν πρέπει να το συνεχίζουμε. Σας παρακαλώ θερμά, γιατί θα πάμε μέχρι τα μεσάνυχτα. Το άρθρο 66 του Κανονισμού της Βουλής λέει ότι στο Βήμα έρχονται μόνο όταν υπερβαίνουμε από τον καθορισμένο χρόνο τα επτά λεπτά. Με συγχωρείτε, αλλά πρέπει να το κάνω αυτό.

Έχετε τον λόγο, κύριε Κατρίνη.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Εντάξει, κύριε Πρόεδρε.

Κύριε Υπουργέ, ξέρετε πολύ καλά ότι ο Νομός Ηλείας είναι από τους νομούς που συνέχεια πλήττεται, όπως και φέτος, από καταστροφικές πυρκαγιές με αποκορύφωμα τις φονικές πυρκαγιές του 2007, έτσι και έναν χρόνο πριν είχαμε πολύ μεγάλες ζημιές σε φυτικό κεφάλαιο.

Μάλιστα ο ίδιος ο Πρωθυπουργός σε ειδική συζήτηση που έγινε στη Βουλή στις 25 Αυγούστου 2021 δεσμεύτηκε για την εκπόνηση σχεδίου ανασυγκρότησης της Ηλείας ανάλογο με αυτό που είχε ήδη εξαγγείλει για τη βόρεια Εύβοια. Μάλιστα επανέλαβε τη δέσμευσή του στο Δημαρχείο της Αρχαίας Ολυμπίας τον Νοέμβριο του 2021, προβαίνοντας και σε σχετικές εξαγγελίες.

Έντεκα μήνες μετά –όταν κατέθεσα την ερώτηση ήταν δέκα μήνες, τώρα πλέον είναι έντεκα οι μήνες που πέρασαν- δεν υπάρχει σχέδιο ανασυγκρότησης για τον Νομό Ηλείας παρά μόνο η ανάθεση μιας μελέτης στην εταιρεία «ΔΙΑΝΕΟΣΙΣ», η οποία έγινε στις 7 Ιουνίου του 2021. Δηλαδή δέκα μήνες μετά την καταστροφή και οκτώ μήνες μετά τις εξαγγελίες του Πρωθυπουργού έγινε η ανάθεση μελέτης της «ΔΙΑΝΕΟΣΙΣ», η οποία θα παραδοθεί εντός του επόμενου εξαμήνου, δηλαδή στο τέλος του 2022 καλών εχόντων των πραγμάτων.

Επιπλέον είναι άγνωστο αν έχουν εξασφαλιστεί πόροι για την υλοποίηση του σχεδίου ανασυγκρότησης της Ηλείας. Το λέω αυτό γιατί στη δική σας επίσκεψη στον Πύργο στις 23 Αυγούστου είπατε ότι υπάρχουν χρήματα για το σχέδιο ανασυγκρότησης της περιοχής.

Όσον αφορά τις αποζημιώσεις πέρα από τα πρώτα βοηθήματα που δόθηκαν και πέρα από κάποιες προκαταβολές που δόθηκαν λίγο πριν το Πάσχα, μέχρι στιγμής δεν έχει δοθεί τίποτα. Μόνο στους κατά κύριο επάγγελμα αγρότες δόθηκαν, σε τετρακόσιους δέκα επτά, νομίζω τη Μεγάλη Πέμπτη, αν δεν κάνω λάθος. Καμμία αποζημίωση για το φυτικό κεφάλαιο στους υπόλοιπους είτε του ειδικού καθεστώτος είτε σε αυτούς που δεν είναι κατά κύριο επάγγελμα αγρότες, καμμία αποζημίωση για την απώλεια εισοδήματος. Ξέρετε πολύ καλά ότι οι αγρότες θα έχουν απώλεια εισοδήματος πέντε έως επτά χρόνια και, βεβαίως, καμμία αποζημίωση για τις επιχειρήσεις. Όχι μόνο αυτό, αλλά η Ηλεία εξαιρέθηκε και από το ειδικό πρόγραμμα του Υπουργείου Ανάπτυξης επιχορήγησης επιχειρήσεων περιοχών που είχαν υποστεί θεομηνίες το 2021.

Δύο ερωτήματα, κύριε Πρόεδρε: Έχει όντως η Κυβέρνηση συγκεκριμένο σχέδιο για την ανασυγκρότηση της Ηλείας και από πού θα χρηματοδοτηθεί; Ποιο είναι θέλω να μου πείτε το ακριβές χρονοδιάγραμμα υλοποίησης αυτού του σχεδίου. Πότε θα ξεκινήσει, πότε θα υλοποιηθεί και από πού θα χρηματοδοτηθεί;

Και το δεύτερο ερώτημα είναι αν προτίθεται η Κυβέρνηση να εντάξει την Ηλεία στο έκτακτο πρόγραμμα ενίσχυσης, όπως αυτό που έγινε για τις επιχειρήσεις στο Υπουργείου Ανάπτυξης και αν θα αποζημιώσετε όλους τους παραγωγούς που έχουν υποστεί ζημιά στα φυτικά τους κεφάλαια ανεξάρτητα αν είναι κατά κύριο επάγγελμα αγρότες ή όχι.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κατρίνη.

Πριν σας δώσω τον λόγο, κύριε Υπουργέ, να μου επιτρέψετε να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής δεκαεννέα φοιτητές και ένας συνοδός από το Webster University.

H Βουλή τούς καλωσορίζει.

Να εξηγήσω ότι παρακολουθείτε σήμερα μια διαδικασία που ονομάζεται κοινοβουλευτικός έλεγχος, δηλαδή ο Βουλευτής ερωτά για θέμα επικαιρότητος, κυρίως, της περιοχής του και ο Υπουργός απαντά. Γι’ αυτό ακούσατε τον κ. Κατρίνη που είναι και Επικεφαλής της Κοινοβουλευτικής Ομάδας αλλά και Βουλευτής Ηλείας, όπως και ο Υπουργός έπειτα να αναφέρονται στον Νομό Ηλείας.

Η διαδικασία αυτή ονομάζεται κοινοβουλευτικός έλεγχος και στην Αίθουσα βρίσκονται μόνο οι ερωτώντες Βουλευτές και οι Υπουργοί που θα απαντήσουν.

Να έχετε καλή πρόοδο!

(Χειροκροτήματα απ’ όλες τις πτέρυγες της Βουλής)

Στην ερώτησή σας, κύριε Κατρίνη, θα απαντήσει ο Υφυπουργός στον Πρωθυπουργό, αρμόδιος για θέματα κρατικής αρωγής και αποκατάστασης, ο κ. Χρήστος Τριαντόπουλος.

Κύριε Υφυπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ για την ερώτηση, αλλά και τη διάθεση μετάθεσης αυτής εξαιτίας του κορωνοϊού που είχα την προηγούμενη περίοδο.

Έχουμε την ευκαιρία να αναλύσουμε, έστω και συνοπτικά, το τι έχει γίνει μέχρι τώρα στο πλαίσιο της υλοποίησης του σχεδίου στήριξης και αποκατάστασης των πυρόπληκτων περιοχών της Ηλείας. Είναι ένα σχέδιο το οποίο ανταποκρίνεται στη νέα φιλοσοφία που έχουμε υπό την οδηγία του Πρωθυπουργού Κυριάκου Μητσοτάκη, όσον αφορά την κρατική αρωγή για περιοχές που έχουν πληγεί από φυσικές καταστροφές, μία φιλοσοφία που έχει σαν διττό στόχο αφ’ ενός η βοήθεια να φτάνει γρήγορα σε αυτούς που την δικαιούνται και αφ’ ετέρου να προχωρούν οι αποκαταστάσεις όσο πιο γρήγορα γίνεται και σίγουρα με ταχύτερους ρυθμούς σε σχέση με το παρελθόν.

Είναι ένα σχέδιο στήριξης και αποκατάστασης στις περιοχές που έχουν σημαντικά προβλήματα, το οποίο συμπληρώνεται από ένα πλάνο βιώσιμης ανάπτυξης. Αυτό κάνουμε και στην περίπτωση της Ηλείας, με τη διαδικασία να είναι σε πλήρη εξέλιξη.

Είναι σημαντικό, όμως, να δούμε τα μέτρα στήριξης που έχουν υλοποιηθεί μέχρι τώρα. Είναι μέτρα στήριξης νοικοκυριών, επιχειρήσεων αλλά και αγροτικών εκμεταλλεύσεων, μέτρα παράλληλα με τις αναστολές αλλά και με τριετή απαλλαγή από τον ΕΝΦΙΑ, όπως η χορήγηση της πρώτης αρωγής μέσα σε ελάχιστες ημέρες, όπως είπατε και εσείς.

Από τις πρώτες κιόλας ημέρες δημιουργήθηκε η νέα πλατφόρμα «arogi.gov.gr». Σε αυτή την πλατφόρμα οι πολίτες της Ηλείας υπέβαλαν την αίτησή τους για τη χορήγηση έναντι της στεγαστικής συνδρομής, έναντι της επιχορήγησης για επιχειρήσεις αλλά και για την αποκατάσταση της οικοσκευής με διαδικασίες πολύ γρήγορες αλλά και με ενίσχυση πολύ υψηλότερη απ’ ό,τι στο παρελθόν. Μέσα, λοιπόν, σε ένα πολύ σύντομο χρονικό διάστημα, μεθοδικά και προσεκτικά, χορηγήθηκαν 3,2 εκατομμύρια προς τους αιτούντες στην Ηλεία.

Επίσης, ξεκίνησαν άμεσα και οι παρεμβάσεις αντιπλημμυρικής προστασίας. Τα αντιδιαβρωτικά έργα τα οποία έχουν εγκριθεί και έχουν ξεκινήσει εδώ και πάρα πολύ καιρό έχουν λάβει χρηματοδότηση 4,3 εκατομμυρίων ευρώ, είναι σε εξέλιξη και εκτιμάται ότι στο σύνολό τους θα ολοκληρωθούν μέσα στο καλοκαίρι.

Όσον αφορά τα αντιπλημμυρικά έργα σε ρέματα και σε δασικές εκτάσεις έχει ήδη συναφθεί προγραμματική σύμβαση μεταξύ του Υπουργείου Περιβάλλοντος και Ενέργειας και της Περιφέρειας Δυτικής Ελλάδος, προϋπολογισμού 1,2 εκατομμυρίου ευρώ.

Παράλληλα, προχώρησαν και αποκαταστάσεις σε υποδομές, σε δίκτυα, όπως 1,2 εκατομμύριο ευρώ προς τον Δήμο Αρχαίας Ολυμπίας, περίπου 300.000 ευρώ προς τον Δήμο Πύργου και 12,2 εκατομμύρια ευρώ προς την Περιφέρεια Δυτικής Ελλάδος. Και αυτό θα συνεχιστεί. Μέσα στις επόμενες ημέρες νέα έκτακτη χρηματοδότηση θα δρομολογηθεί για την περιοχή και συγκεκριμένα για τον Δήμο Αρχαίας Ολυμπίας.

Ενεργοποιήθηκε η διαδικασία επιχορήγησης των επιχειρήσεων, η οποία φτάνει στην στήριξη και κάλυψη του 70% της εκτιμηθείσας ζημιάς. Πρόκειται για ένα ποσοστό κάλυψης το οποίο δεν έχει δοθεί σε αντίστοιχες περιπτώσεις. Είναι το υψηλότερο που έχει δοθεί και σε αυτόν τον δείκτη προστασίας περιλαμβάνονται και οι αγροτικές εκμεταλλεύσεις. Ήδη, έχει δημοσιευθεί η πρώτη απόφαση η οποία αφορά τη χορήγηση του τελικού ποσού στο σύνολο των δικαιούμενων επιχειρήσεων.

Προχωρήσαμε σε γρήγορες διαδικασίες όσον αφορά την αποζημίωση του ΕΛΓΑ για το ζωικό κεφάλαιο. Εδώ και αρκετό καιρό έχουν διατεθεί στους δικαιούχους κτηνοτρόφους 70.000 ευρώ και διαμορφώθηκε -όπως αναφέρατε και εσείς- ένα νέο ειδικό σχήμα από το Υπουργείο Οικονομικών και τον ΕΛΓΑ, το οποίο κάλυψε τα κενά που υπήρχαν στο παρελθόν, εντάσσοντας στο πλαίσιο της κρατικής αρωγής και την αποζημίωση για ζημιές σε φυτικά μέσα παραγωγής, από δενδρώδεις καλλιέργειες και από αμπέλια.

Μέσα, λοιπόν, σε αυτό το πλαίσιο εντάξαμε και τις περιοχές που είχαν πληγεί από πυρκαγιές κατά το περασμένο καλοκαίρι, δίνοντας την προκαταβολή στο 50% της τελικής δικαιούμενης αποζημίωσης. Αυτό μεταφράστηκε σε 50,4 εκατομμύρια για κάθε ελαιόδεντρο και σε 33,6 εκατομμύρια ανά δέντρο για τις λοιπές δενδρώδεις καλλιέργειες.

Έτσι, στην Ηλεία έχει ήδη χορηγηθεί προκαταβολή που ξεπερνά τα 5,7 εκατομμύρια ευρώ στους δικαιούχους από την περιοχή. Και όπως προανέφερα, η τελική αποζημίωση στα φυτικά μέσα παραγωγής ανέρχεται στο 70% της ζημιάς. Σε τί μεταφράζεται αυτό; Αυτό μεταφράζεται σε 100 ευρώ ανά δέντρο, ένα ποσό που δεν έχει καμμία σχέση με το προηγούμενο καθεστώς και φυσικά οι χρόνοι καταβολής δεν έχουν καμμία σχέση με ό,τι ίσχυε στο παρελθόν.

Θυμίζω άλλες περιπτώσεις, όπου τα ΚΟΕ που είναι το αντίστοιχο εργαλείο που παραλάβαμε από την προηγούμενη κυβέρνηση, έδωσαν ενίσχυση 20 ευρώ, περίπου ανά δέντρο μετά από τέσσερα χρόνια, το 2021 από την παρούσα Κυβέρνηση, από φωτιές στην Πελοπόννησο το 2017.

Τέλος, είναι σε πλήρη εξέλιξη -και θα αναφερθούμε σε αυτό και στη συνέχεια- η διαδικασία για την κατάρτιση του πλάνου βιώσιμης ανάπτυξης στην περιοχή. Ό,τι έχει αναφέρει ο Πρωθυπουργός Κυριάκος Μητσοτάκης για την ανάπτυξη της Ηλείας ισχύει στο ακέραιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Κατρίνης έχει τον λόγο για να δευτερολογήσει.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κύριε Υπουργέ, κάνατε μία παράθεση ποσών και δράσεων αποσπασματικών που αφορούν, κυρίως, το πρώτο διάστημα μετά την καταστροφή, που όντως υπήρχε η πρώτη αρωγή, το είπα και εγώ στην πρωτομιλία μου. Όμως, κάνοντας μια αποτίμηση της τοποθέτησής σας, μπορώ να πω ότι ένα χρόνο μετά τις πυρκαγιές στην Ηλεία, ο απολογισμός του σχεδίου ανασυγκρότησης που εξήγγειλε ο Πρωθυπουργός σε αυτή εδώ την Αίθουσα, είναι από ανύπαρκτος έως μηδενικός.

Εγώ δεν ζήτησα να μου πείτε ποιες είναι οι δράσεις αρωγής που έχει κάνει το Υπουργείο, εγώ ζήτησα να μας πείτε για το σχέδιο ανασυγκρότησης της περιοχής, τι έχετε να παρουσιάσετε εντεκάμισι μήνες μετά και έντεκα μήνες μετά τη δέσμευση του Πρωθυπουργού σε αυτή εδώ την Αίθουσα. Πριν οκτώ μήνες πήγε στην Αρχαία Ολυμπία -τον Νοέμβριο- και είπε «εμείς έχουμε έτοιμο σχέδιο ανασυγκρότησης». Αυτό έγινε τον Νοέμβριο του 2021. Είμαστε τώρα στον Ιούλιο του 2022 και ακόμα δεν έχει ξεκινήσει η διαβούλευση για το σχέδιο ανασυγκρότησης.

Προφανώς, υπήρχε η αρωγή. Προφανώς, υπήρχαν οι φορολογικές διευκολύνσεις. Προφανώς, υπήρχαν οι προκαταβολές στους κατά κύριο επάγγελμα αγρότες. Από εκεί και πέρα, όμως, το μόνο που κάνετε, είναι να κερδίζετε χρόνο. Μνημόνια συνεργασίας με το Οικονομικό Επιμελητήριο. Ποιος είναι ο απολογισμός, μπορείτε να μας πείτε; Τώρα, τον Ιούνιο, αναθέσατε τη μελέτη στη «ΔΙΑΝΕΟΣΙΣ» λίγο πριν το διάστημα που ετοιμάζετε πρόωρες εκλογές, μόνο και μόνο για να μεταθέσετε και πάλι την ευθύνη, ενώ ο Δήμος Αρχαίας Ολυμπίας, εδώ και πάνω από δυόμισι μήνες, σας έχει καταθέσει συγκεκριμένη πρόταση κοστολογημένη, με δράσεις πραγματικής ανασυγκρότησης και βελτίωσης της περιοχής, όπως και άλλοι φορείς της Ηλείας. Θέλω να σας ρωτήσω, αν αυτές τις προτάσεις τις έχετε λάβει ή θα τις λάβετε υπ’ όψιν.

Δεύτερον, έχετε εξασφαλίσει –είναι σαφές το ερώτημα και θέλω να απαντήσετε σε αυτό- τη χρηματοδότηση του σχεδίου ανασυγκρότησης της περιοχής και όλων αυτών των δράσεων που ελπίζουμε να υπάρχουν στο σχέδιο ανασυγκρότησης της περιοχής; Εσείς είπατε τον Αύγουστο του 2021, ότι έχουμε εξασφαλίσει τους πόρους. Θέλω να βγείτε να το επαναλάβετε σε αυτή εδώ την Αίθουσα.

Τρίτον, δεν έχουν αποζημιωθεί ακόμα οι πυρόπληκτες επιχειρήσεις της Ηλείας που είναι και πολύ λίγες και νομίζετε ότι οι επαγγελματίες αντέχουν μετά από τόσους μήνες; Μάλιστα, μια επιχείρηση που καταστράφηκε –μεγάλη καταστροφή στον Λάλα- δεν μπορεί να πληρωθεί γιατί είναι ΙΚΕ. Γιατί δεν συμπεριλάβατε ως Κυβέρνηση την Ηλεία στις επιχειρήσεις περιοχών που έπαθαν θεομηνίες και καταστροφές για άμεση επιχορήγηση; Γιατί δεν το διορθώνετε τώρα;

Τέταρτον, γιατί δεν αποζημιώνετε αγρότες και κτηνοτρόφους για απώλεια εισοδήματος; Εσείς είπατε ότι ξέρουμε ότι το πληττόμενο εισόδημα είναι αγροτικό εδώ και ότι η οικονομία της περιοχής είναι αγροτική. Είναι δικά σας λόγια. Τι κάνατε, λοιπόν, για την απώλεια εισοδήματος;

Πέμπτον, αποζημίωση όλων των παραγωγών και όχι μόνο των κατά κύριο επάγγελμα αγροτών. Αγρότες ειδικού καθεστώτος. Αυτοί που δεν έκαναν δήλωση ΟΣΔΕ, δεν έπαθαν καταστροφή; Δεν πρέπει και αυτοί να πάρουν έστω κάποια αποζημίωση για την περιουσία τους που καταστράφηκε;

Εσείς, σε συσκέψεις που κάνετε –όχι εσείς, προσωπικά, η Κυβέρνηση- συζητάτε ότι αυτά θα τα διευθετήσετε και θα τα δρομολογήσετε, ότι θα υπάρχει και γι’ αυτούς μια μέριμνα. Θέλω μια απάντηση γι’ αυτό. Θα πάρουν οι άνθρωποι κάτι για τις περιουσίες τους που χάθηκαν; Δώστε συγκεκριμένες ημερομηνίες. Οι αποζημιώσεις σε πάγιο έγγειο κεφάλαιο, αποθήκες, τρακτέρ, σωλήνες περιφράξεων, όλα αυτά τα οποία ενώ καταστράφηκαν, ενώ τα αναγνωρίζετε, μέχρι στιγμής δεν έχετε δώσει συγκεκριμένες δεσμεύσεις.

(Στο σημείο αυτό κτυπάει το κουδούνι λήξεως του χρόνου ομιλίας του Επικεφαλής της Κοινοβουλευτικής Ομάδας του Κινήματος Αλλαγής)

Φοβάμαι ότι είναι αόριστες και οι εξαγγελίες και οι υποσχέσεις της Κυβέρνησης. Η Ηλεία δεν μπορεί και πάλι να αντιμετωπίζεται ως ο φτωχός συγγενής σε σχέση με τις άλλες περιοχές που επλήγησαν και το λέω αυτό –και τελειώνω, κύριε Πρόεδρε, και ευχαριστώ για την ανοχή σας- γιατί αν μπει κάποιος στην ιστοσελίδα του Υπουργείου σας, θα δει ότι από τις 11 Αυγούστου που αναλάβατε μόλις τέσσερα δελτία Τύπου αφορούν τον Νομό Ηλείας, τριάντα αφορούν τη βόρεια Εύβοια και σαράντα τέσσερα αφορούν τη Μαγνησία, η οποία έπαθε και αυτή καταστροφή. Όμως, αν δούμε την κατανομή, θα διαπιστώσουμε ότι είναι ανισομερής η κατανομή, κύριε Υπουργέ. Η Ηλεία αντιμετωπίστηκε πάλι ως φτωχός συγγενής.

Δεν αντέχουμε άλλες καθυστερήσεις, δεν μπορούμε άλλες υποσχέσεις ότι «θα εκπονήσουμε», «θα κάνουμε». Εδώ και τώρα θέλω να ανακοινώσετε το ποσό το οποίο έχει δεσμεύσει η Κυβέρνηση -είναι σαφές το ερώτημα- στον επόμενο προϋπολογισμό που θα κατατεθεί στη Βουλή για το σχέδιο ανασυγκρότησης της Ηλείας και το χρονοδιάγραμμα στο οποίο θα υλοποιηθεί αυτό το σχέδιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατρίνη.

Τον λόγο τώρα έχει ο Υπουργός κ. Τριαντόπουλος για τη δευτερολογία του.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Κατ’ αρχάς είναι διαφορετικά τα μεγέθη της ζημιάς και η φύση της ζημιάς, όσον αφορά την Ηλεία σε σχέση με τη βόρεια Εύβοια. Η σύγκριση, ξέρετε, αδικεί τη συζήτηση που κάνουμε.

Ευχόμαστε άλλες περιοχές να μην έχουν τη ζημιά και τις καταστροφές που έχουν υποστεί οι συνάνθρωποί μας στη βόρεια Εύβοια. Οπότε, αντιστοίχως, λοιπόν, είναι και τα μέτρα τα οποία δρομολογούνται, ανάλογα με την ένταση και τη φύση της καταστροφής σε κάθε περιοχή αλλά και τις ιδιαιτερότητες που έχει η κάθε περιοχή.

Όσον αφορά το σχήμα στήριξης των αγροτικών εκμεταλλεύσεων, αφορά και τους μη κατά κύριο επάγγελμα αγρότες. Το έχουμε πει ούτως ή άλλως από την πρώτη στιγμή. Αυτό, ουσιαστικά, γίνεται, όλη αυτή η διαδικασία προχωράει καθώς γίνονται οι έλεγχοι και οι αυτοψίες από τα συνεργεία του ΕΛΓΑ για να ολοκληρωθεί η διαδικασία. Όμως είμαστε σε μια φάση εξέτασης να δοθεί προκαταβολή και σε αυτούς, έτσι ώστε να συντμήσουμε τους χρόνους την επόμενη περίοδο. Πρέπει να έρθει σχετική τροπολογία για να προχωρήσει αυτό.

Ύστερα αναφερθήκατε σε πάγιο κεφάλαιο. Όλα αυτά είναι εργαλεία τα οποία έχουμε δημιουργήσει και δεν υπήρχαν πριν. Το πάγιο κεφάλαιο δεν στηριζόταν πριν. Έρχεται μέσα από το θεσμικό πλαίσιο της κρατικής αρωγής. Μέχρι πριν δεν υπήρχε αυτή η κάλυψη στις αγροτικές εκμεταλλεύσεις και όλα αυτά γίνονται μέσα από τη στήριξη της περιφέρειας και από τη χρηματοδότηση του Υπουργείου Οικονομικών.

Είναι μια διαδικασία, που υπάρχουν επιχειρήσεις και αγροτικές εκμετάλλευσης που έχουν πάρει χρήματα, υπάρχουν και άλλοι που καθυστερούν να φέρουν τα έγγραφά τους. Το ζήτημα είναι ότι ο χρόνος έχει συντμηθεί από την πρώτη στιγμή από την οποία ξεκινάει η σχετική διαδικασία.

Όσον αφορά το κομμάτι του πλάνου ανάπτυξης, ξέρετε καλύτερα από εμένα ότι η Ηλεία είναι μια περιοχή που επλήγη αφ’ ενός από την πυρκαγιά του καλοκαιριού, έχει δομικά ζητήματα που έρχονται από παρελθόν και είχε πληγεί και από μια μεγάλη φυσική καταστροφή το 2007.

Δρομολογούμε ένα πλάνο για την Ηλεία με επίκεντρο την Αρχαία Ολυμπία, ένα πλάνο το οποίο κατά την προηγούμενη περίοδο έχουν πραγματοποιηθεί για τον πλάνο αυτό συζητήσεις, συσκέψεις, τηλεδιασκέψεις. Στο πλαίσιο αυτών άλλωστε, όπως είπατε και εσείς, μας έχουν προσκομίσει ο δήμος και η περιφέρεια τις δικές τους προτάσεις, οπότε καταλήξαμε μετά από μια περίοδο διαβούλευσης στην υπογραφή ενός μνημονίου συνεργασίας με τη «ΔΙΑΝΕΟΣΙΣ». Είναι ένας ανεξάρτητος οργανισμός.

Ένα μνημόνιο, λοιπόν, συνεργασίας που θα έχει σαν αντικείμενο την εκπόνηση μιας σχετικής μελέτης, οι προτάσεις της οποίας δύνανται να αποτελέσουν τη βάση για την κατάρτιση μιας μακροπρόθεσμης, στρατηγικής, ολοκληρωμένης, χωρικής ανάπτυξης της περιοχής. Τα αποτελέσματα της μελέτης είναι αυτά που θα καθορίσουν και το κόστος που θα έχει το σχέδιο ανασυγκρότησης της περιοχής.

Πώς θα το κάνουμε αυτό; Θα αξιοποιήσουμε πολλαπλές πηγές χρηματοδότησης από το ΕΣΠΑ, από το Ταμείο Ανάκαμψης και από άλλους ευρωπαϊκούς πόρους, για να αντιμετωπίσουμε τις δυσμενείς επιπτώσεις της πυρκαγιάς του 2021, αλλά και να επιτρέψουν την υλοποίηση έργων με σημαντικό αναπτυξιακό πρόσημο για την περιοχή.

Σε αυτό το πλαίσιο, λοιπόν, την επόμενη εβδομάδα πραγματοποιείται στην περιοχή το αναπτυξιακό συνέδριο με τίτλο «Ηλεία 2030. Η Αρχαία Ολυμπία στο επίκεντρο». Πρόκειται, ουσιαστικά, για την εναρκτήρια εκδήλωση του εν λόγω εγχειρήματος με τη συμμετοχή αρκετών κυβερνητικών στελεχών και Βουλευτών της περιοχής -εικάζω ότι θα είστε κι εσείς εκεί και θα τα συζητήσουμε αυτά-, ειδικών επιστημόνων και φυσικά, της τοπικής κοινωνίας, περιφέρειας και δήμων.

Ένα αναπτυξιακό πλάνο για την Ηλεία, λοιπόν, που έχει αρχίσει να δρομολογείται και να υλοποιείται, να σχεδιάζεται το πλάνο αυτό, πλάνο απαραίτητο ώστε να γίνουν όλες αυτές οι απαραίτητες παρεμβάσεις με ένα συνεκτικό και αλληλοσυμπληρούμενο τρόπο, ώστε να μπορέσει η περιοχή να δείξει την πραγματική της δυναμική και το έχει ανάγκη αυτό.

Τέτοιου είδους παρεμβάσεις και ο σχεδιασμός αυτός δεν μπορεί να γίνει από τη μία μέρα στην άλλη. Σκοπός μας είναι να μη δημιουργήσουμε ένα σχέδιο-πυροτέχνημα με ελλείψεις και αδυναμίες, αλλά ένα ολοκληρωμένο σχέδιο έτσι ώστε να εξασφαλίσει τις προϋποθέσεις για ισχυρή και μακρόπνοη ανάπτυξη στην περιοχή χωρίς αποκλεισμούς.

Το σχέδιο, λοιπόν, της Κυβέρνησης προχωρά όσον αφορά την Ηλεία, ένα σχέδιο στήριξης, αποκατάστασης, όπως αναφέραμε πριν, αλλά και ανάπτυξης που υλοποιείται συγκροτημένα και μεθοδικά, ένα σχέδιο που εμπλουτίζεται.

Πρόσφατα συζητήθηκαν κι άλλα μέτρα εμπλουτισμού αυτού, στο πλαίσιο της συνεδρίασης της κυβερνητικής επιτροπής κρατικής αρωγής, που αφορούν συγκεκριμένα την Αρχαία Ολυμπία και τις επιχειρήσεις της Αρχαίας Ολυμπίας, οπότε και την επόμενη περίοδο που θα έχουμε ολοκληρώσει μία πρόταση, θα μπορούμε να συζητήσουμε περισσότερα.

Ένα σχέδιο που έχει προσαρμοστεί έτσι ώστε να καλύπτονται οι ανάγκες της περιοχής, επουλώνοντας τις πληγές που δημιούργησε η πυρκαγιά αλλά και κοιτώντας στο μέλλον, δημιουργώντας συνθήκες ισχυρής και διατηρήσιμης ανάπτυξης και αξιοποιώντας τα συγκριτικά πλεονεκτήματα της περιοχής για όλους και σε συνεργασία με όλους.

Θα συνεχίσουμε να κινούμαστε προς αυτή την κατεύθυνση και την επόμενη περίοδο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Στις επόμενες δύο επίκαιρες ερωτήσεις θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Ξεκινάμε με την πρώτη με αριθμό 886/8-7-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου)Τριανταφυλλίδηπρος τον Υπουργό Εσωτερικών, με θέμα: «Στο έλεος της κακοκαιρίας, για ακόμη μια φορά, η Θεσσαλονίκη. Παντελής η απουσία του κρατικού μηχανισμού».

Κύριε Τριανταφυλλίδη, έχετε τον λόγο για την πρωτολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, τα όσα αδιανόητα και εξοργιστικά βίωσαν οι Θεσσαλονικείς τις προηγούμενες ημέρες και εβδομάδες, με τις εικόνες χάους σε ολόκληρη την πόλη από τις νεροποντές προκάλεσαν εύλογα την οργή και την αγανάκτησή τους. Αδιανόητα και εξοργιστικά για μια πόλη του ενός εκατομμυρίου εν έτει μάλιστα 2022.

Η Θεσσαλονίκη εάλω στο έλεος της κακοκαιρίας. Παντελής απουσία του κρατικού μηχανισμού. Το φιάσκο του λεγόμενου επιτελικού κράτους αποδείχθηκε περίτρανα. Τριτοκοσμικές εικόνες με τις οποίες βρέθηκαν αντιμέτωποι οι συμπολίτες μου ανέδειξαν, πραγματικά, το επιτελικό μπάχαλο. Τρία ολόκληρα χρόνια που είστε στην Κυβέρνηση βιώνουν την πλήρη ανυπαρξία του κρατικού μηχανισμού.

Μια νεροποντή ήταν αρκετή για να αποδείξει το φιάσκο του πολυδιαφημισμένου επιτελικού σας κράτους. Μετά από κάθε φυσική καταστροφή το γνωστό γαϊτανάκι μετάθεσης ευθυνών: «Δεν φταίει το Υπουργείο Υποδομών», «Όχι, είναι του Υπουργείου Περιβάλλοντος», «Όχι, ανήκει στην Πολιτική Προστασία», «Όχι, είναι του Υπουργείο Εσωτερικών του οποίου είστε αναπληρωτής», «Όχι, φταίνε οι δήμοι και φταίνε οι περιφέρειες».

Η αποστολή μηνυμάτων του 112, κύριε Πέτσα, για προειδοποίηση έντονων καιρικών φαινομένων δεν μπορεί να αποτελεί τη μοναδική απάντηση της πολιτείας στις επιπτώσεις της κλιματικής αλλαγής.

Το αποτέλεσμα της συναρμοδιότητας ή καλύτερα της μετατόπισης των ευθυνών από τον έναν κρατικό φορέα στον άλλον ήταν το ίδιο για τους ανυπεράσπιστους κατοίκους της Θεσσαλονίκης: ταλαιπωρία, εκτεταμένες ζημιές σε επιχειρήσεις και κατοικίες, κυκλοφοριακό χάος στις κεντρικές οδικές αρτηρίες που μετατράπηκαν σε ποτάμια, χιλιάδες οδηγοί που εγκλωβίστηκαν στα οχήματά τους ακόμη και περιπτώσεις συμπολιτών μας που κινδύνευσε η ίδια τους η ζωή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ζητώ την κατανόησή σας. Μιλάμε για ένα τεράστιο πρόβλημα στην πόλη του ενός εκατομμυρίου που πνίγηκε πραγματικά τρεις και τέσσερις φορές. Είχαμε και νεκρό πριν από έναν χρόνο.

Θα καταθέτω στα Πρακτικά μια σειρά από δημοσιεύματα.

«Θεσσαλονίκη: Έκανε τον σταυρό της για να διασχίσει την λίμνη στον περιφερειακό».

«Στην κυκλοφορία είκοσι δύο ώρες μετά τη νεροποντή το τούνελ που έγινε λίμνη στη νεροποντή».

Κύριε Πέτσα, δείτε λίγο εδώ. Σε αυτή την περιφερειακή θέλετε να κάνετε flyover. Το flyover μας μάρανε! Εδώ τα φρεάτια δεν μπορούμε να καθαρίσουμε, θα φτιάξουμε flyover!

Στην περιοχή των Αγίων Πάντων, στην εκκλησία. Δείτε εδώ πώς πνίγηκαν καταστήματα και οχήματα, στην περιοχή του κέντρου.

«Η ερωτική Θεσσαλονίκη, αυτοψία στα λαδάδικα την επόμενη μέρα της πλημμύρας». Έβγαζαν νερά καταστηματάρχες, τραβούσαν τα μαλλιά τους. Γιατί; Αυτό κατέληξε –άθροισμα- εισαγγελική έρευνα για την πλημμύρα της Θεσσαλονίκης.

Αυτά, λοιπόν, τα σημαντικά και τα εξωφρενικά είναι που καθιστούν αναγκαία μια επίσκεψη που δεν έρχεται εδώ και τρία χρόνια.

Θα πω και στη δευτερομιλία μου, είχε έρθει στην πρώτη πλημμύρα ο κ. Χαρδαλιάς, ο Γενικός Γραμματέας Πολιτικής Προστασίας, και είπε ότι άμεσα πρέπει να γίνουν τα έργα. Τρία χρόνια μετά υπάρχουν μελέτες, υπάρχουν χρηματοδοτήσεις, αλλά εδώ και οκτώ μήνες τα έργα δεν προχωρούν.

Καταλήγω με τα δύο ερωτήματα που συμπυκνώνουν το ουσιαστικό θέμα και θα έρθω και στη δευτερομιλία μου. Ποια είναι τα άμεσα μέτρα που προτίθεστε να λάβετε ως Υπουργείο, προκειμένου να αποκατασταθεί το σύνολο των ζημιών που προκλήθηκαν από την κακοκαιρία σε οικίες, επιχειρήσεις και οχήματα;

Δεύτερο -και κλείνω-, ποια χρηματοδοτικά εργαλεία χορήγησε το Υπουργείο στους δήμους του πολεοδομικού συγκροτήματος και στην Περιφέρεια Κεντρικής Μακεδονίας για τη θωράκιση της Θεσσαλονίκης από έντονα καιρικά φαινόμενα; Υστερόγραφο, μην πείτε για τους δήμους και τις περιφέρειες, γιατί, κύριε Πέτσα, όλη η Ελλάδα είναι μπλε. Μπλε ο περιφερειάρχης, μπλε οι πέντε από τους έξι δημάρχους, μπλε η κεντρική κυβέρνηση, άρα δεν υφίσταται θέμα ενδοσυνεννόησης των μπλε για να δώσουν πραγματικά.

Και τώρα τον Σεπτέμβριο, αν δεν κάνετε εκλογές και έρθει ο Πρωθυπουργός επάνω, φέρτε μαζί συγκεκριμένα πλέον την εκκίνηση δύο αντιπλημμυρικών έργων. Πνίγηκε άνθρωπος, παλικάρι είκοσι έξι χρόνων. Κάντε κάτι συγκεκριμένο όχι μόνο λόγια και επικοινωνία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πράγματι σε περιπτώσεις που έχουμε φαινόμενα φυσικών καταστροφών που προκαλούνται από πλημμύρες, σεισμούς, γενικά θεομηνίες, όλοι δείχνουμε τη συμπάθειά μας στις περιπτώσεις αυτές, και κάνουμε ό,τι μπορούμε για να αντιμετωπίσουμε τις συνέπειες αυτών των φαινομένων. Αλλά βρίσκω τη ρητορική σας σε πλήρη αναντιστοιχία, κύριε Τριανταφυλλίδη, με τα γεγονότα στη Θεσσαλονίκη στις 14 Ιουνίου του 2022. Και σε πλήρη αναντιστοιχία τα βρίσκω, γιατί συνήθως όταν έχουμε τέτοια φαινόμενα, ακολουθούν τεχνικά δελτία από τους δήμους, από την περιφέρεια, από οποιονδήποτε έχει πληγεί, αιτήματα από τους πολίτες για αποκατάσταση των ζημιών και την καταβολή των χρημάτων της κρατικής αρωγής, δηλαδή τα πρώτα χρήματα των 600 ευρώ για τις ανάγκες τις πρώτες και μέχρι 6.000 ευρώ αποζημίωση για οικοσκευές. Τώρα δεν έχουμε τέτοια αιτήματα. Δεν υπάρχει ένα τεχνικό δελτίο που να εκκρεμεί στο Υπουργείο μας για αποκατάσταση ζημιών από το πλημμυρικό φαινόμενο της 14ης Ιουνίου. Δεν έχουμε καμμία αίτηση για αποζημίωση ή για οικοσκευή ή για κοινωνικά επιδόματα σύμφωνα όλα τα στοιχεία που έχω λάβει από τον Δήμο Θεσσαλονίκης.

Επομένως, επιτρέψτε μου να πω ότι η ρητορική σας σήμερα είναι καθαρά μικροπολιτική και αντιπολιτευτική και καμμία σχέση δεν έχει με το συγκεκριμένο φαινόμενο.

Θα καταθέσω στα Πρακτικά το έγγραφο του Δήμου Θεσσαλονίκης που λέει ότι το πληθωρικό φαινόμενο διήρκησε δύο ώρες, λόγω του συστήματος διοχέτευσης των ομβρίων μαζί με τα λύματα καταλαβαίνετε ότι υπάρχει το φαινόμενο υπερχείλισης, αλλά ήταν για πολύ σύντομο χρονικό διάστημα λόγω του όγκου του νερού και μετά δεν υπήρξαν προβλήματα. Θα το καταθέσω στα Πρακτικά και θα το αξιολογήσετε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα, όσον αφορά τα θέματα του ερωτήματος σας τι κάνουμε γενικά για τα ζητήματα αντιπλημμυρικής προστασίας, ειδικά για το θέμα της Κεντρικής Μακεδονίας εμείς από το πρόγραμμα «ΑΝΤΩΝΗΣ ΤΡΙΤΣΗΣ» χρηματοδοτούμε 12.400.000 ευρώ την Περιφέρεια Κεντρικής Μακεδονίας για ζητήματα συγκεκριμένα τα οποία μπορώ να τα συμπεριλάβω και στη δευτερολογία μου, αν θέλετε, για ποιες περιοχές πρόκειται, έργα τα οποία εξελίσσονται και έχουν να κάνουν με έργα εντός των ζωνών δυνητικά υψηλού κινδύνου πλημμυρών της Περιφέρειας Κεντρικής Μακεδονίας, όπως αυτές αποτυπώνονται στο εγκεκριμένο σχέδιο διαχείρισης κινδύνων πλημμυρών. Η δράση αυτή πλαισιώνεται από οριζόντιο υποέργο προμήθειας συστημάτων για την παρακολούθηση της στατικής επάρκειας υποδομών της περιφέρειας και την έγκαιρη προειδοποίηση προς αποφυγή αρνητικών συνεπειών από πλημμυρικά φαινόμενα.

Επιφυλάσσομαι, κύριε Πρόεδρε και για τη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ και για την οικονομία του χρόνου.

Τον λόγο τώρα έχει ο κ. Τριανταφυλλίδης για τη δευτερολογία του.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** «Προγραμματίζουμε μια σειρά από έργα για να θωρακίσουμε την περιοχή και πολλές άλλες σε όλη την Ελλάδα. Τα έργα αυτά θα πρέπει να γίνουν άμεσα». Αυτά έλεγε πριν από τρία χρόνια ο κ. Χαρδαλιάς, ο συνάδελφός σας, ως Γενικός Γραμματέας Πολιτικής Προστασίας στη διάρκεια αυτοψίας του στους Ανθόκηπους Ευκαρπίας, μια περιοχή που επλήγη από την κακοκαιρία τον Σεπτέμβριο του 2019. Θα καταθέσω τη δήλωση του κ. Χαρδαλιά, εκτός και αν και τα δημοσιεύματα για τις καταστροφές λένε ψέματα.

Και την ίδια ώρα θα καταθέσω το εξής: «Τραγωδία στην Πολίχνη. Συγκλονίζει ο νεαρός που προσπάθησε να σώσει τον εικοσιεξάχρονο». Αυτό έχει ημερομηνία 12 Ιουνίου του 2021, δύο χρόνια μετά τις δεσμεύσεις του επιτελικού κράτους σας, κύριε Πέτσα, ότι θα κάνατε άμεσα τα έργα.

Κοιτάξτε να δείτε, σταματήστε να κοροϊδεύετε τη Θεσσαλονίκη και τους Θεσσαλονικείς. Εγώ δεν προσέρχομαι εδώ για να σας κάνω αντιπολίτευση. Προσέρχομαι εδώ και σας λέω δημιουργικά, πάρτε πρωτοβουλία.

Θα καταθέσω στα Πρακτικά, τα έχω εδώ, έτοιμες μελέτες του Δήμου Παύλου Μελά. Μιλάμε για δύο πολύ συγκεκριμένα έργα. Ποια είναι αυτά; Το δίκτυο ομβρίων περιοχής Νικόπολης Δήμου Παύλου Μελά και τα έργα διευθέτησης ρέματος Ευκαρπίας, εκεί που έχασε τη ζωή του το εικοσιεξάχρονο παλικάρι, στη Δημοτική Ενότητα Ευκαρπίας του Δήμου Παύλου Μελά.

Θα καταθέσω στα Πρακτικά το σχετικό έγγραφο της Υποδιεύθυνσης Έργων Δομών Περιβάλλοντος της Περιφέρειας Κεντρικής Μακεδονίας και ρωτώ: Ποιος ευθύνεται γι’ αυτή την κωλυσιεργία, κύριε Πέτσα; Έτοιμη μελέτη, εγκεκριμένη χρηματοδότηση, οκτώ ολόκληρους μήνες μια εγκληματική κωλυσιεργία για δύο έργα υψίστης σημασίας, δύο από τα έξι ή επτά κορυφαία έργα. Και μην το πάμε πάλι τι κάνατε ο ΣΥΡΙΖΑ, γιατί ο ΣΥΡΙΖΑ ετοίμασε τα σχέδια κινδύνων πλημμύρας. Με αυτά πορεύεστε, κύριε Πέτσα, με τα σχέδια κινδύνων πλημμύρας, που δεν τα επικαιροποιήσατε με βάση και την κλιματική αλλαγή. Ό,τι βρήκατε, σταματήσατε εκεί.

Απαντήστε, γιατί σας παρακολουθούν από την Ευκαρπία, την Πολίχνη, τον Παύλο Μελά, τις Συκιές, τους Αγίους Πάντες, το Κέντρο, τα Λαδάδικα. Τι τους λέτε; Τους ειρωνεύεστε; Τους λέτε επειδή δεν στείλατε σχέδιο τεχνικού ελέγχου που να ζητάτε, σημαίνει ότι λέτε ψέματα; Λένε ψέματα οι πολίτες που έβγαζαν τα νερά από τα υπόγεια; Γιατί πού να πρωτοπάει; Επτακόσιες ογδόντα κλήσεις είχε η Πυροσβεστική για να βγάλει τα συγκεκριμένα νερά.

Και το ερώτημα και καταλήγω: Δεν απασχολεί προφανώς η αρμοδιότητα και η ευθύνη για την υλοποίηση των έργων τους Θεσσαλονικείς; Οι αρμοδιότητές σας είναι δικές σας σε όλα τα επίπεδα, πρωτοβάθμια, δευτεροβάθμια αυτοδιοίκηση, να τα πείτε στον κ. Ζέρβα, να τα πείτε στον κ. Τζιτζικώστα, να τα πείτε στους δημάρχους σας. Βρείτε επιτέλους έναν τρόπο συνεννόησης και κρίνεστε από το αποτέλεσμα. Και το αποτέλεσμα είναι πνιγμένες και κατεστραμμένες περιουσίες. Αυτό είναι το ζητούμενο.

Επιτέλους, μετά από είκοσι δύο ώρες η οδός Μακρυγιάννη παρέμεινε κλειστή την ημέρα της έντονης βροχόπτωσης και η μελέτη για τα όμβρια ύδατα στο συρτάρι των υπηρεσιών. Έχω εδώ, για να μη μου πείτε μετά «εμείς δεν είμαστε αρμόδιοι», το ΦΕΚ της έγκρισης του τομεακού προγράμματος ανάπτυξης του Υπουργείου Εσωτερικών προγραμματικής περιόδου 2021 - 2025. Είναι δικό σας; Το υπογράψατε εσείς, κύριε Πέτσα; Το υπογράψατε; Μήπως αναφέρομαι σε άλλο Υπουργείο.

Λέει στη σελίδα 80.560 στην περιγραφή των δράσεων, υπάρχει η πρόβλεψη για αντιπλημμυρικά έργα και έργα φυσικών καταστροφών. Στείλατε στον Δήμο Συκεών 25.000. Πού στείλατε; Εδώ μιλάμε για πόλη του ενός εκατομμυρίου. Κάθε δήμος έχει εκατό, εκατόν πενήντα και διακόσιες χιλιάδες κόσμο. Δική σας ευθύνη είναι. Μην πείτε ότι δεν είναι δική σας ευθύνη.

Στην παράγραφο 2.4 «πρόληψη και διαχείριση κινδύνων» υπάρχει η πρόβλεψη για δράσεις που αφορούν καθαρισμούς και συντηρήσεις υποδομών, φρεατίων, διευθέτησης και συντήρησης επικίνδυνων σημείων π.χ. ρέματα. Δική σας υπογραφή είναι, στη σελίδα 80.587. Και στη σελίδα 80.566 γίνεται αναφορά στο πρόγραμμα «Αντώνης Τρίτσης», τα δύο έργα του Δήμου Παύλου Μελά που συγχρηματοδοτούνται από αυτό το πρόγραμμα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω και σας ευχαριστώ, κύριε Πρόεδρε, για την κατανόηση.

Φέρτε κάτι. Θα έρθει ο Πρωθυπουργός σας τον Σεπτέμβριο, αν δεν κάνει εκλογές και το πάει για τον Απρίλιο που θέλει. Ελάτε πάνω. Αυτές είναι οι εικόνες, μια κατεστραμμένη περιοχή και πόλη από τρεις, τέσσερις νεροποντές. Μόνο το «112» δεν φτάνει. Χρηματοδοτήστε. Τρέξτε πάρτε τώρα που θα φύγουμε, κύριε Πέτσα, ένα τηλέφωνο τον Τζιτζικώστα, πάρτε ένα τηλέφωνο τον Ζέρβα, πάρτε ένα τηλέφωνο τον κ. Δεμουρτζίδη τον Δήμαρχο και πείτε του: «Δήμαρχε, στη Βουλή οκτώ μήνες, λένε, ταλαιπωρούνται». Υπάρχει μελέτη, υπάρχει χρηματοδότηση και δεν προχωράμε. Να πνιγεί και άλλος, κύριε Πέτσα;

Σας βλέπω χαμογελάτε. Μπράβο, ωραία. Να το ξέρουν οι Θεσσαλονικείς.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Χαμογελάω, γιατί είστε για Όσκαρ, κύριε Τριανταφυλλίδη. Η παράσταση ήταν πραγματικά καταπληκτική.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, να ανακαλέσει.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Μπορείτενα πείτε ό,τι θέλετε. Σας άκουσα με προσοχή.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, αφήστε τον Υπουργό. Πολιτική κριτική κάνει. Σας παρακαλώ, κύριε Τριανταφυλλίδη, καθίστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας παρακαλώ, να το πάρει πίσω για λόγους δεοντολογίας.

**ΠΡΟΕΔΡΕΥΩΝ (Αθανάσιος Μπούρας):** Καθένας έχει την ευθύνη των λόγων του και δεν θα υποδείξετε εσείς τι θα κάνει και τι θα πει. Δεν χρειάζεται συνήγορος. Καθίστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, δεν απευθύνομαι στον κ. Πέτσα. Απευθύνομαι σε εσάς. Ζητάω από τον Πρόεδρο να με προστατεύσει.

**ΠΡΟΕΔΡΕΥΩΝ (Αθανάσιος Μπούρας):** Σε μένα απευθύνεστε κι εγώ έχω το γνώθι σαυτόν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι δεοντολογία Κοινοβουλίου;

**ΠΡΟΕΔΡΕΥΩΝ (Αθανάσιος Μπούρας):** Κύριε Τριανταφυλλίδη, μπορείτε να καθίσετε;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Τριανταφυλλίδη, θα σας απαντήσω.

Εφόσον σας έθιξε, φυσικά ανακαλώ τη φράση. Θα σας πω τι ήθελα να πω μ’ αυτό κι εσείς θα κρίνετε.

Είπα και πριν ότι είναι αναντιστοιχία πλήρης αυτό που λέτε για το πλημμυρικό φαινόμενο της 14ης Ιουνίου με αυτό που εμείς αντιμετωπίζουμε ως αιτήματα από τους πολίτες. Λέτε ότι είναι κατεστραμμένη πόλη ο Δήμος Πυλαίας - Χορτιάτη; Ότι είναι του Παύλου Μελά κατεστραμμένη πόλη; Αυτό λέγατε πριν. Αναφέρατε συγκεκριμένες γειτονιές.

Καταλαβαίνω την αγωνία σας για τη διεκδίκηση της ψήφου των συμπολιτών σας. Όμως, το συγκεκριμένο πλημμυρικό φαινόμενο δεν οδήγησε σε τέτοιου είδους καταστροφές, όπως αυτές που περιγράφετε. Σας είπα και πριν ότι όσον αφορά στο ζήτημα των αντιπλημμυρικών έργων, τα δύο αυτά που αναφέρατε πολύ συγκεκριμένα το δίκτυο ομβρίων περιοχής Νικόπολης Δήμου Παύλου Μελά και τα έργα διευθέτησης του ρέματος Κυψέλης στη δημοτική ενότητα Πυλαίας του Δήμου Πυλαίας Χορτιάτη είναι ενταγμένα στο πρόγραμμα χρηματοδότησης που σας ανέφερα πριν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, δεν μίλησα εγώ για την Πυλαία. Είναι στη Β΄ Θεσσαλονίκης.

**ΠΡΟΕΔΡΕΥΩΝ (Αθανάσιος Μπούρας):** Κύριε Τριανταφυλλίδη, σας άκουσε ο Υπουργός με μεγάλη προσοχή. Γιατί διακόπτετε; Θα πάρετε την απάντηση. Έτσι γίνεται.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Σας είπα κάτι και σας έθιξε. Και συνεχίζετε. Ανακάλεσα αυτό που σας έθιξε, αλλά μη συνεχίζετε. Σας παρακαλώ.

Σας λέω ότι θίξατε δυο υποέργα τα οποία υλοποιούνται μέσω του προγράμματος που έχουμε εγκρίνει για την περιφέρεια Κεντρικής Μακεδονίας. Επομένως, μη μου λέτε ότι είχατε καταστροφές τις οποίες εμείς δεν βλέπουμε, τουλάχιστον από τα αιτήματα των συμπολιτών μας. Είχαμε πριν ερώτηση προς τον κ. Τριαντόπουλο από άλλη περιοχή. Είναι συγκεκριμένα τα αιτήματα που προκύπτουν μετά από φυσικές καταστροφές. Και ο κ. Κεγκέρογλου μπορεί να σας πει για τις περιπτώσεις των σεισμών και πάρα πολλές άλλες περιπτώσεις. Βλέπουμε, όμως, αιτήματα από την κοινωνία, από τους πολίτες, από τις επιχειρήσεις. Εδώ δεν βλέπουμε για το συγκεκριμένο αίτημα.

Θίξατε τα αντιπλημμυρικά έργα και σας είπα ότι γενικότερα το έργο που αφορά την περιφέρεια Κεντρικής Μακεδονίας έχει ενταχθεί στο πρόγραμμα «Αντώνης Τρίτσης» με 12,4 εκατομμύρια ευρώ χρηματοδότησης. Περιλαμβάνει τα δύο υποέργα και εδώ είμαστε να κρίνουμε την πρόοδο των εργασιών. Ευρύτερα ζητήματα που έχουν να κάνουν με αντιπλημμυρική προστασία φυσικά και έχετε κάθε δικαίωμα να θίγετε. Θα ήθελα, όμως, να μη συγχέουμε τα ζητήματα άλλων έργων που έρχονται στο μέλλον. Για παράδειγμα αναφέρατε πριν το έργο του flyover. Δεν θέλω να τα συγκρίνουμε και να τα κρίνουμε με βάση την αντιμετώπιση της διαχείρισης των ομβρίων ή άλλων πλημμυρικών φαινομένων στην περιοχή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τέταρτη με αριθμό 895/11-7-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εσωτερικών, με θέμα: «Αναγκαία η έκτακτη χρηματοδότηση της Δημοτικής Επιχείρησης Ύδρευσης - Αποχέτευσης Μινώα Πεδιάδας (ΔΕΥΑΜΠ)».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, όπως γνωρίζετε ο καταστροφικός σεισμός της 27ης Σεπτεμβρίου του 2021 έπληξε το Δήμο Μινώα Πεδιάδος και προκάλεσε τις υποδομές που αφορούν στο νερό εκτός από τις καταστροφές σε κτήρια ιδιωτικά και δημόσια και γενικότερες υποδομές. Συγκεκριμένα, δίκτυα ύδρευσης, δεξαμενές αποθήκευσης, δίκτυα τροφοδοσίας άλλων περιοχών, ηλεκτρομηχανολογικές εγκαταστάσεις, αντλιοστάσια και βέβαια υποδομές που έχουν να κάνουν με την αποχέτευση, αγωγοί, φρεάτια ομβρίων και αντλιοστάσια λυμάτων.

Γιατί τα αναφέρω όλα; Διότι είχαμε ένα φαινόμενο που ίσως δεν συνέβη σε άλλες περιοχές με σεισμό. Είχαμε μια καθίζηση είκοσι περίπου εκατοστών σύμφωνα με τους ειδικούς σε όλη την περιοχή του Αρκαλοχωρίου, που ήταν και το επίκεντρο του σεισμού. Αυτό προκάλεσε αυτές τις καταστροφές.

Όμως, έχουμε ένα δεύτερο φαινόμενο πάρα πολύ σημαντικό. Εκτός από το διάστημα των τεσσάρων μηνών που προηγήθηκε με μια έντονη σεισμική δραστηριότητα έχουμε μετασεισμική δραστηριότητα πάρα πολύ έντονη. Προχθές είχαμε σεισμό 4,2 Ρίχτερ. Έρχονται να προσθέσουν προβλήματα στην περιοχή αυτοί οι μετασεισμοί, που είναι κοντά στον καταστροφικό σεισμό. Η αποκατάσταση για να είναι άμεση είχε γίνει, όπως καταλαβαίνετε, με πρόχειρο τρόπο. Όχι δηλαδή με τις αναγκαίες υποδομές που χρειάζονται και αυτά όλα είναι υπό την αίρεση του να μην γίνονται πλέον άλλοι σεισμοί.

Έχουμε, λοιπόν, τη δημοτική επιχείρηση ύδρευσης αποχέτευσης του Δήμου Μινώα Πεδιάδας η οποία ζητά την ενίσχυσή της προκειμένου να προχωρήσει στις αναγκαίες παρεμβάσεις και με το κοστολόγιο το οποίο έχει γίνει μια χρηματοδότηση των 300 χιλιάδων την οποία έχουν αιτηθεί. Βεβαίως, έχουν απευθυνθεί στον αρμόδιο Υφυπουργό για θέματα κρατικής αρωγής αποκατάστασης από φυσικές καταστροφές, τον κ. Τριαντόπουλο.

Όμως, ως αρμόδιο Υπουργείο Εσωτερικών θα πρέπει να μας απαντήσετε, κύριε Υπουργέ, εάν προτίθεστε και με ποιες ενέργειες να ικανοποιήσετε το αίτημα της ΔΕΥΑΜΠ για την έκτακτη χρηματοδότηση προκειμένου με τη σειρά της να προβεί στις απαραίτητες ενέργειες για την αποκατάσταση των υποδομών που διασφαλίζουν το αγαθό του νερού και βεβαίως τα συστήματα αποχέτευσης και όλα όσα έχουν να κάνουν με τις καταστροφές στον τομέα αρμοδιότητας της ΔΕΥΑΜΠ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε. Ευχαριστώ και τον κ. Κεγκέρογλου για την ερώτηση.

Η εν λόγω δημοτική επιχείρηση, όπως γενικά οι δημοτικές επιχειρήσεις ύδρευσης και αποχέτευσης, είναι νομικό πρόσωπο ιδιωτικού δικαίου. Δεν χρηματοδοτείται μέσω των κεντρικών αυτοτελών πόρων οι οποίοι αποδίδονται στους δήμους. Σε περιπτώσεις, όμως, φυσικών καταστροφών και θεομηνιών το Υπουργείο Εσωτερικών έρχεται να στηρίξει τους ΟΤΑ με έκτακτη χρηματοδότηση μέσω της ΣΑΕ 055 Προγράμματος Δημοσίων Επενδύσεων και συγκεκριμένα μέσω του προγράμματος επιχορήγησης των ΟΤΑ για πρόγραμμα πρόληψης και αντιμετώπισης ζημιών και καταστροφών που προκαλούνται από θεομηνίες ΟΤΑ Α΄ και Β΄ βαθμού της χώρας. Πρέπει να υπάρχει σχετικό αίτημα των ΟΤΑ, όπως υπάρχει σε αυτή την περίπτωση. Δύναται αυτή η περίπτωση να συμπεριλαμβάνει φυσικά και τις ΔΕΥΑ.

Είμαστε σε συνεννόηση με τον κ. Τριαντόπουλο προκειμένου να στηρίξουμε τη συγκεκριμένη ΔΕΥΑ. Θα προχωρήσουμε στην έκτακτη χρηματοδότηση για την αποκατάσταση των υποδομών γιατί καταλαβαίνουμε όλοι ότι είναι ουσιώδης η σημασία της ποιότητας του νερού η οποία πρέπει φυσικά να τηρείται στο έπακρο.

Όσον αφορά στον Δήμο Μινώα Πεδιάδας έχουμε να πούμε ότι έχουμε διαθέσει 2.060.000 ευρώ για αποκατάσταση ζημιών από τον συγκεκριμένο σεισμό και θα συνεχίσουμε να στηρίζουμε μέχρι να αποκατασταθούν οι ζημιές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η απάντησή σας κρίνεται κατ’ αρχάς θετική από τη στιγμή που δηλώνετε ότι σε συνεργασία με τον κ. Τριαντόπουλο θα προχωρήσετε στη στήριξη της ΔΕΥΑ Μινώα Πεδιάδος για την αντιμετώπιση των προβλημάτων στις υποδομές που έχουν να κάνουν με τον καταστροφικό σεισμό.

Όμως, πρέπει να σας πω ότι το αίτημα έχει κατατεθεί από τον Απρίλιο του 2022 προς τον κύριο Υφυπουργό. Βεβαίως ισχύει ότι υπάρχει μια σχετική χρηματοδότηση για τις άμεσες ανάγκες. Προτεραιότητά μας ήταν να υπάρχει όλης της τοπικής κοινωνίας προφανώς του δήμου και της Κυβέρνησης. Να υπάρχει στέγαση για τους ανθρώπους να αντιμετωπιστούν τα πρώτα προβλήματα, να αποκατασταθεί η διάθεση του νερού, ακόμα και με πρόχειρους τρόπους και με επιφανειακές σωληνώσεις που έχουν γίνει.

Προφανώς τα έργα υποδομής που χρειάζονται θέλουν χρόνο και χρήμα και αυτό δεν μπορούσε να υπάρξει στο πρώτο διάστημα. Άρα, λοιπόν, ήρθε η ΔΕΥΑ στον κατάλληλο χρόνο αξιολογώντας επί της ουσίας τις ζημιές οι οποίες έχουν προκληθεί από τον σεισμό και το ύψος της χρηματοδότησης για την έκτακτη ανάγκη.

Σωστά αναφέρατε ότι μόνο σε αυτή την περίπτωση υπάρχει η δυνατότητα για τη χρηματοδότηση των ΔΕΥΑ που έχουν συγκεκριμένο θεσμικό πλαίσιο. Θα έλεγα όμως ότι χρειάζεται μια πιο συγκεκριμένη διαδικασία πέρα από τη θετική σας δήλωση γιατί πραγματικά στην εποχή που είμαστε, στην εποχή της τέταρτης βιομηχανικής επανάστασης είναι αδιανόητο οι άνθρωποι να αντιμετωπίζουν δυσκολίες στην πρόσβαση στο αγαθό του νερού. Η Κυβέρνηση οφείλει να αναλάβει όλες τις πρωτοβουλίες.

Και θα ήθελα να κάνω μια αναφορά στο ψήφισμα του ΟΗΕ, που αφορά την αναγνώριση του δικαιώματος πρόσβασης σε ασφαλές και καθαρό πόσιμο νερό και στην αποχέτευση ως ανθρώπινο δικαίωμα βασικό για την πλήρη απόλαυση της ζωής και όλων των ανθρώπινων δικαιωμάτων. Το συγκεκριμένο ψήφισμα μας φαινόταν θεωρητικό ή ότι αφορούσε κάποιες τρίτες χώρες. Όχι. Αφορά και την πατρίδα μας, αφορά και τον τόπο μας και εν προκειμένω την περιοχή του Δήμου Μινώα Πεδιάδας, διότι μετά από έναν καταστροφικό σεισμό προκαλούνται τέτοιες συνθήκες που αυτά τα ψηφίσματα παίρνουν σάρκα και οστά και δεν είναι θεωρητικά.

Άρα θα ήθελα πιο συγκεκριμένα πράγματα, κύριε Υπουργέ, για το χρονοδιάγραμμα, ούτως ώστε να υπάρξει ο προγραμματισμός να μπορεί να ενταχθεί στους προϋπολογισμούς της ΔΕΥΑΜ αν δεν μπορεί να υπάρξει απευθείας χρηματοδότηση, αν θα χρηματοδοτήσει τον δήμο και θα υπάρξει προγραμματική σύμβαση ή οτιδήποτε άλλο. Θα ήθελα να μου πείτε για τη διαδικασία, πώς τη βλέπετε και ποιο είναι το χρονοδιάγραμμα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Οποιαδήποτε καθυστέρηση στην έγκριση χρηματοδοτήσεων, όπως αυτές που είπατε από τον Απρίλιο για παράδειγμα, οφείλεται στο γεγονός ότι κάνουμε μία προσπάθεια συντονισμένη, στο πλαίσιο της κρατικής αρωγής, και με τον κ. Τριαντόπουλο και με άλλους εμπλεκόμενους φορείς, προκειμένου να έχουμε τη βέλτιστη δυνατή ικανοποίηση των αναγκών που, δυστυχώς, είναι πολλές λόγω της κλιματικής κρίσης.

Επομένως, μέσα στις επόμενες ημέρες θα υπάρξει η καταβολή αυτών των ποσών της ενίσχυσης. Δεν έχει γίνει μέχρι στιγμής γιατί έπρεπε να αυξήσουμε το όριο το οποίο χρειαζόμασταν ως Υπουργείο Εσωτερικών, σε συνεννόηση με το Υπουργείο Ανάπτυξης και τις αρμόδιες υπηρεσίες, προκειμένου να μπορέσουμε να προχωρήσουμε στην καταβολή. Διότι, δυστυχώς, λόγω των συχνών φαινομένων που είχαμε -πλημμύρες, πυρκαγιές, σεισμούς- είχε εξαντληθεί το όριο που είχαμε στη διάθεσή μας για να προχωρήσουμε μόνοι μας σε μια τέτοια απόφαση.

Είναι, λοιπόν, θέμα λίγων ημερών, κύριε Κεγκέρογλου, να προχωρήσουμε στη στήριξη και της συγκεκριμένης ΔΕΥΑΜ, μαζί φυσικά με άλλους δήμους που έχουν να κάνουν από την Ηλεία, μέχρι την Αττική και τη δυτική Ελλάδα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Στις επόμενες δύο ερωτήσεις θα απαντήσει ο Υφυπουργός Παιδείας και Θρησκευμάτων, ο κ. Άγγελος Συρίγος.

Τώρα θα συζητηθεί η πρώτη με αριθμό 2541/3-6-2022 αναφορά του κύκλου αναφορών και ερωτήσεων του Βουλευτή Ηρακλείου του ΠΑΣΟΚ - Κινήματος Αλλαγής κ. Βασίλειου Κεγκέρογλουπρος την Υπουργό Παιδείας και Θρησκευμάτων, με θέμα: «Διαμαρτυρία του Εθνικού Συμβουλίου Διεκδίκησης των οφειλών της Γερμανίας προς την Ελλάδα για τη διαδικτυακή ημερίδα του χρηματοδοτούμενου από το Υπουργείο Εξωτερικών «MOG (Μνήμες από την Κατοχή στην Ελλάδα)».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, θα περιοριστώ αυστηρά στο θέμα και με βάση έγγραφο που κατέχω, για να μην υπάρχει οποιαδήποτε παρερμηνεία.

Το συζητούμενο θέμα τέθηκε για πρώτη φορά από εμένα με την 1861 αναφορά μου τον Μάρτιο του 2021, πάνω από ενάμιση χρόνο δηλαδή από σήμερα, με αφορμή την τότε επιστολή - καταγγελία του Εθνικού Συμβουλίου Διεκδίκησης των οφειλών της Γερμανίας προς την Ελλάδα σχετικά με το πρόγραμμα «MOG Μνήμες από τη γερμανική Κατοχή στην Ελλάδα». Ήταν μια επιστολή - καταγγελία που απευθυνόταν προς τον πρόεδρο του ΙΕΠ και την πολιτική ηγεσία του Υπουργείου.

Στη συζήτηση τότε επεσήμανα στην Υφυπουργό Παιδείας ότι δεν είχε γίνει η ανάλογη προετοιμασία και δεν υπήρχαν ασφαλιστικές δικλείδες ώστε να μην αλλοιώνεται η ιστορία της Κατοχής και της Αντίστασης, όπως καταγγελλόταν, δεδομένου ότι υπήρχαν σοβαρές ενδείξεις ότι παραδείγματος χάριν στο χρονολόγιο της Κατοχής δεν αναφερόταν κανένα από τα ολοκαυτώματα ούτε στην Κρήτη ούτε στην υπόλοιπη Ελλάδα, από Καλάβρυτα μέχρι Δίστομο, από Κομμένο μέχρι την Κάνδανο. Ζήτησα να υπάρξει διάλογος με το Εθνικό Συμβούλιο ώστε να αποφευχθούν τυχόν αστοχίες και σκοπιμότητες.

Επανέρχομαι σήμερα στο σοβαρό αυτό θέμα εθνικών διαστάσεων με τη νέα μου αναφορά στις 23-6-22 διότι υπήρξε εκ νέου διαμαρτυρία του Εθνικού Συμβουλίου για τη διεκδίκηση των γερμανικών οφειλών. Προηγήθηκε μια διαδικτυακή ημερίδα του χρηματοδοτούμενου από το Υπουργείο Εξωτερικών προγράμματος «MOG Μνήμες από τη γερμανική Κατοχή στην Ελλάδα». Το πρόγραμμα έχει καταγγελθεί, όχι μόνο από το Εθνικό Συμβούλιο, αλλά και από το δίκτυο μαρτυρικών πόλεων και χωριών της περιόδου του 1940 - 1945, την Πανελλήνια Ένωση Αγωνιστών Εθνικής Αντίστασης, την Πανελλήνια Οργάνωση Αγωνιστών, τις ενώσεις θυμάτων, σημαντικές προσωπικότητες της επιστημονικής και κοινωνικής ζωής του τόπου. Όλοι επισημαίνουν ότι οι πρωτοβουλίες αυτές της Γερμανίας υπηρετούν την προκλητική και αδιάλλακτη στάση του γερμανικού κράτους απέναντι στις νόμιμες, τεκμηριωμένες και απαράγραπτες ελληνικές αξιώσεις για τα δεινά που υπέστη ο λαός μας. Χωρίς να κάνουν βήμα από αυτή τη στείρα αρνητική στάση τους, προχωρούν άλλες διαδικασίες με σκοπό να αλλάξουν τα δεδομένα και την ιστορική μνήμη.

Περιμένουμε ξεκάθαρες απαντήσεις, κύριε Υπουργέ, προκειμένου να δούμε πώς θα διασφαλίσουμε την ιστορία και τα δικαιώματα του τόπου μας. Οι Γερμανοί -η γερμανική κυβέρνηση, το γερμανικό κράτος- έχουν τις δικές τους προτεραιότητες και τις δικές τους επιδιώξεις. Και η Ελλάδα, όμως, και ο ελληνικός λαός έχουν τα δικά τους δικαιώματα και αυτά πρέπει να τα προασπίσουμε, σε συνεννόηση και όπου χρειάζεται σε απόλυτη συνεργασία, όπως είναι το συγκεκριμένο θέμα και με την επιστημονική κοινότητα και με τους ανθρώπους που έχουν υποστεί τα πάνδεινα που εκφράζονται σήμερα, τουλάχιστον, από το δίκτυο των μαρτυρικών πόλεων σε όλη την Ελλάδα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Κύριε συνάδελφε, θα ξεκινήσω λέγοντας για τη θέση της ελληνικής Κυβέρνησης στο θέμα των λεγόμενων πολεμικών επανορθώσεων. Έχει υπάρξει σχετική έκθεση και απόφαση της Ολομέλειας της Βουλής των Ελλήνων από τις 17 Απριλίου του 2019 και από το 1996 με τελευταία αυτή του 2020 έχουν επιδοθεί ρηματικές διακοινώσεις από την Ελλάδα, από την ελληνική κυβέρνηση προς τη γερμανική, με τις οποίες η Ελλάδα καλεί τη Γερμανία να προσέλθει σε διαπραγματεύσεις για την επίλυση του εκκρεμούς ζητήματος των αξιώσεων της Ελλάδας για τις οφειλές της Γερμανίας από τους δύο παγκόσμιους πολέμους.

Η γερμανική κυβέρνηση με ρηματική της διακοίνωση έχει απορρίψει την ως άνω ελληνική πρόσκληση, επαναλαμβάνοντας την πάγια θέση της ότι δεν προσέρχεται σε διαπραγματεύσεις. Ωστόσο, η ελληνική θέση είναι ξεκάθαρη και αταλάντευτη. Οι ελληνικές αξιώσεις παραμένουν ενεργές, απαράγραπτες και διεκδικήσιμες στο σύνολό τους μέχρι την οριστική τους ικανοποίηση.

Αυτά ως προς τη γενική αρχή, σε σχέση με τις πολεμικές επανορθώσεις.

Περνάω τώρα -και θα ήθελα να μου το διευκρινίσετε, αν θέλετε, στη δευτερολογία σας- σε αυτό που μου είπατε ότι σε αυτό το πρόγραμμα δεν υπάρχει τίποτα που να αναφέρεται στην Κρήτη. Κοιτάζοντας πρόχειρα εδώ πέρα την μπροσούρα του προγράμματος, που την έχω, βλέπω ότι υπάρχει ένας μάρτυρας από την Κρήτη, ο κ. Μανώλης Σταυρουλάκης -του οποίου ο αδελφός είχε εκτελεστεί από τους Γερμανούς και το χωριό του, στο Άνω Μέρος Κρήτης, καταστράφηκε ολόκληρο από τους Γερμανούς στη διάρκεια της Κατοχής- που συμμετέχει ως προφορική μαρτυρία σε αυτή την έκθεση.

Τώρα, γενικότερα, για την έκθεση, είναι γεγονός ότι -όπως αναφέρει και το ίδιο το πανεπιστήμιο- για τη γερμανική Κατοχή στην Ελλάδα λίγα πράγματα είναι γνωστά στη γερμανική κοινή γνώμη. Ο στόχος του προγράμματος είναι να καταστήσει γνωστά τα όσα συνέβησαν στην Ελλάδα κατά τη διάρκεια της γερμανικής Κατοχής. Δεν συνδέεται καθ’ οιονδήποτε τρόπο με τις γερμανικές αποζημιώσεις, με τις ελληνικές αξιώσεις ούτε αποτελεί, προφανώς, συμψηφισμό τους.

Κατά καιρούς έχουν διοργανωθεί τέτοιες εκδηλώσεις οι οποίες έχουν ως στόχο να συμβάλουν στην ενημέρωση των Γερμανών πολιτών για τον αγώνα των Ελλήνων κατά την προάσπιση της ελευθερίας εναντίον των Γερμανών κατά τη διάρκεια της Κατοχής και να τους ευαισθητοποιήσει, ούτως ώστε να δημιουργηθεί και μέσα στη Γερμανία ένα κλίμα τέτοιο που θα βοηθήσει στο να πειστεί η γερμανική κυβέρνηση να προχωρήσει σε διαπραγματεύσεις με την Ελλάδα για το θέμα των οφειλών της προς τη χώρα μας.

Σε οποιαδήποτε περίπτωση, επαναλαμβάνω, αυτές οι εκδηλώσεις δεν υποκαθιστούν τις αξιώσεις μας ως προς τις γερμανικές οφειλές.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Σας άκουσα με προσοχή. Βεβαίως, είπα συγκεκριμένα ότι δεν αναφέρονται στα ολοκαυτώματα όπως αυτά έχουν αναγνωριστεί. Ο στόχος τους είναι η άμβλυνση της ιστορικής μνήμης και το στρογγύλεμα όλων όσων έχουν γίνει. Η θέση μου είναι απόλυτα σαφής, συνδέονται άμεσα, είναι δηλαδή αλληλένδετο το θέμα αυτό με το θέμα της προόδου για την καταβολή των γερμανικών επανορθώσεων.

Διάβασα τις απαντήσεις των συνερωτώμενων Υπουργείων:

Το Υπουργείο Δικαιοσύνης, αφού αναφέρει ότι κάνει συνεχείς ρηματικές διακοινώσεις προς το γερμανικό Υπουργείο Εξωτερικών, οι οποίες απορρίπτονται, «πετάει το μπαλάκι» στο Υπουργείο Παιδείας.

Το Υπουργείο Εξωτερικών θεωρεί ότι δεν συμβαίνει κάτι. Ήταν μια εκδήλωση από αυτές που έχουν στόχο την ενημέρωση των Γερμανών πολιτών, όπως είπατε κι εσείς, για να γνωρίζουν τον αγώνα του ελληνικού λαού. «Τον αγώνα του ελληνικού λαού και τις καταστροφές που υπέστη από τη Γερμανία και τις αποζημιώσεις που δίνει η Γερμανία», συμπληρώνω εγώ.

Το Υπουργείο Οικονομικών νίπτει τας χείρας του δείχνοντας με το δάχτυλο το Υπουργείο Εξωτερικών. Διάβασα την απαντητική επιστολή του αξιόλογου καθηγητή Γιώργου Κόκκινου, Διευθυντή του Εργαστηρίου Ιστορίας και Κοινωνικών Επιστημών του Παιδαγωγικού Τμήματος Δημοτικής Εκπαίδευσης του Πανεπιστημίου Αιγαίου.

Μακριά από εμάς οποιαδήποτε προσπάθεια παρεμπόδισης του ελεύθερου και απροκάλυπτου επιστημονικού διαλόγου. Είναι άλλο, όμως, ο επιστημονικός διάλογος και άλλο η αξιοποίηση της επιστήμης και η υποταγή της σε σκοπιμότητες άλλων και, μάλιστα, του γερμανικού Υπουργείου Εξωτερικών. Θα έλεγα μακριά και οι επιστήμονες από την ποινικοποίηση της κριτικής και της γνώμης μας που μπορεί δικαίως ή αδίκως να τους ασκείται.

Η προθυμία για την εκδήλωση στο πλαίσιο της πολιτικής του Υπουργείου Εξωτερικών της Γερμανίας, που είναι αυτό που αρνείται τις επανορθώσεις, ας μας επιτρέψει να είναι και κρινόμενη και ελεγχόμενη, πέρα από οτιδήποτε άλλο. Το γερμανικό Υπουργείο Εξωτερικών χρηματοδοτεί εκδηλώσεις και προγράμματα που έχουν ως αντικείμενο την Κατοχή. Ναι, αβροφροσύνη. Δεν είναι το ίδιο Υπουργείο που αρνείται και απορρίπτει συνεχώς τις ρηματικές διακοινώσεις μας; Άρα πώς λέτε ότι δεν συνδέεται; Είναι επίσημη θέση της Κυβέρνησης ότι δεν συνδέονται; Λέτε να ενδιαφέρονται για την ιστορική αλήθεια που θα τεκμηριώνει την ανάγκη για την καταβολή των γερμανικών επανορθώσεων ή για την άμβλυνση της ιστορικής αλήθειας και τη διαστρέβλωσή της, ούτως ώστε να δικαιολογεί τη μη καταβολή από τη σύγχρονη Γερμανία; Λέτε να ενδιαφέρονται για τη δικαίωση των αγώνων που κάνουν τόσοι φορείς για τις γερμανικές αποζημιώσεις τόσα χρόνια; Λέτε να κάνουν λάθος όλοι όσοι διαμαρτύρονται και ιδιαίτερα το δίκτυο των δημάρχων και οι ενώσεις θυμάτων και να έχει δίκιο ένας ή το γερμανικό Υπουργείο Εξωτερικών;

Θα έλεγα ότι χρειάζεται μια συνολική οπτική από την πλευρά της Κυβέρνησης και για το ένα θέμα και για το άλλο και να καταστεί σαφές στη Γερμανία ότι όσο δεν προχωρούν σε διάλογο ή σε ενέργειες που έχουν να κάνουν με την αποκατάσταση της εκκρεμούσας αδικίας εις βάρος της Ελλάδας για την καταβολή των γερμανικών αποζημιώσεων τίποτα από αυτά που προωθούνται για την άμβλυνση της ιστορικής μνήμης δεν μπορεί να περπατήσει και μάλιστα με τη συνενοχή.

Ας κάνουν ό,τι θέλουν με τα δικά τους μέσα, όχι, όμως, με την εμπλοκή δημόσιων φορέων, όχι με την εμπλοκή της ίδιας της Κυβέρνησης διά του Υπουργείου Παιδείας. Είναι απαράδεκτο. Ας το κάνουν μόνοι τους. Τους απαγορεύουμε εμείς να κάνουν κάτι; Όχι, βεβαίως, αλλά να μην μας εμπλέκουν. Έστειλαν για έγκριση στο ΙΕΠ αυτό το πρόγραμμα. Το Πανεπιστήμιο Αιγαίου εμπλέκεται. Δεν είναι έτσι.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Σας ευχαριστώ πάρα πολύ, κύριε Πρόεδρε.

Κύριε συνάδελφε, ξεκινώ από το αρχαίο ρητό: «Και τούτο ποιείν κακείνο μη αφιέναι». Δηλαδή και η Ελλάδα εξακολουθεί να διεκδικεί αυτά τα οποία θεωρεί ότι έχει ως δικαίωμα λόγω της γερμανικής εισβολής και κατοχής και ταυτοχρόνως δεν στέκεται αντίθετη σε δράσεις οι οποίες έχουν ως στόχο να πληροφορήσουν τους Γερμανούς, πολλώ δε μάλλον όταν σε αυτές τις δράσεις συμμετέχουν εμβληματικές μορφές του ελληνικού και ευρωπαϊκού δημοσίου βίου.

Αν έχετε διαβάσει την απάντηση του καθηγητή του κ. Κόκκινου, θα έχετε διαπιστώσει ότι σε αυτή τη δράση συμμετέχει ο Αργύρης Σφουντούρης, επίτιμος διδάκτωρ του Πανεπιστημίου Αιγαίου, ο οποίος πρωταγωνιστεί στον μακροχρόνιο νομικό αγώνα για τις γερμανικές επανορθώσεις. Η μαρτυρία του εμπεριέχεται στο αρχείο των προφορικών μαρτυριών του δικού μας προγράμματος «Μνήμες Κατοχής».

Επίσης, στο συγκεκριμένο πρόγραμμα της ημερίδας συμμετείχαν τριάντα πέντε ακαδημαϊκοί, δάσκαλοι, ερευνητές και εκπαιδευτικοί. Από ελληνικής πλευράς συμμετείχε ο διεθνώς αναγνωρισμένος ιστορικός Χάγκεν Φλάισερ, η πρύτανης του Παντείου Πανεπιστημίου κ. Χριστίνα Κουλούρη, ερευνητικοί φορείς όπως η Εταιρεία Ελλήνων Ιστορικών της Εκπαίδευσης, ο ΄Ομιλος για την Ιστορική Εκπαίδευση στην Ελλάδα, το Πρόγραμμα Μεταπτυχιακών Σπουδών Ιστορική Έρευνα, Διδακτική και Νέες Τεχνολογίες του Ιόνιου Πανεπιστημίου.

Θέλω εδώ να διευκρινίσω δύο πράγματα: Το πρώτο είναι ότι λόγω του αυτοδιοίκητου δεν μπορείς να προσδιορίσεις ως Υπουργείο Παιδείας εάν ένα πανεπιστήμιο ή ένα τμήμα ή ένα εργαστήριο, όπως στη συγκεκριμένη περίπτωση, αποφασίζει να συνεργαστεί με ένα άλλο πανεπιστήμιο για να κάνουν έρευνα.

Και δεύτερον, δεν μπορούμε να παρέμβουμε στην ελεύθερη επιστημονική έρευνα και την ενημέρωση των ενδιαφερομένων για θέματα που απασχολούν την ιστορική συνείδηση, καθότι βρισκόμαστε σε μια δημοκρατική κοινωνία και η παρεμπόδιση του ελεύθερου και απροκατάληπτου επιστημονικού διαλόγου θα αποτελούσε λογοκρισία.

Επομένως, έχουμε εδώ τρία στοιχεία: Πρώτον, το Υπουργείο Παιδείας δεν συμμετέχει, συμμετέχει το εργαστήριο του Πανεπιστημίου Αιγαίου. Δεύτερον, συμμετέχουν εμβληματικές μορφές όπως ο Αργύρης Σφουντούρης που πρωταγωνιστεί στον μακροχρόνιο νομικό αγώνα για τις γερμανικές επανορθώσεις. Και τρίτον, συμμετέχει μια πλειάδα Ελλήνων επιστημόνων οι οποίοι, είμαι βέβαιος, ότι προβάλλουν με τον σωστότερο τρόπο τις ελληνικές θέσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Προχωρούμε στην τρίτη με αριθμό 902/11-7-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος την Υπουργό Παιδείας και Θρησκευμάτων, με θέμα: «Την παραμονή όλων των εστιακών φοιτητών στις εστίες του Πανεπιστημίου Θεσσαλίας».

Κύριε Λαμπρούλη, έχετε τον λόγο για την πρωτολογία σας.

**ΓΕΩΡΓΙΟΣ ΛΑΜΠΡΟΥΛΗΣ (Στ΄ Αντιπρόεδρος της Βουλής):** Ευχαριστώ, κύριε Πρόεδρε.

Ένα από τα πολλά προβλήματα με τα οποία έρχονται αντιμέτωποι οι φοιτητές κατά τη διάρκεια της φοίτησής τους είναι και το καυτό ζήτημα της φοιτητικής στέγης και συνολικότερα, αν θέλετε, τα ζητήματα της φοιτητικής μέριμνας.

Το ζήτημα της φοιτητικής στέγης, λοιπόν, είναι ένα ζήτημα που χρόνο με τον χρόνο επανέρχεται όλο και πιο έντονα, αφού η σημερινή, όπως και οι προηγούμενες κυβερνήσεις, διαχρονικά υποβαθμίζει τη χρηματοδότηση και για τη φοιτητική μέριμνα, πέρα από τη γενικότερη υποχρηματοδότηση των πανεπιστημίων.

Παράλληλα, όμως, με αυτές τις κυβερνητικές επιλογές διαχρονικά έρχονται να προστεθούν και αποφάσεις και εσωτερικοί κανονισμοί των εστιών -συγκεκριμένα, στο Πανεπιστήμιο Θεσσαλίας- όπου απαιτείται η συλλογή τουλάχιστον δεκαπέντε διδακτικών μονάδων κατά το χειμερινό εξάμηνο για να μπορεί ο φοιτητής να είναι δικαιούχος στέγασης στο επόμενο ακαδημαϊκό έτος. Το αποτέλεσμα είναι δεκάδες φοιτητές να αναγκάζονται να φύγουν από τις εστίες σύμφωνα και με την ανακοίνωση των αποτελεσμάτων για τους δικαιούχους στέγασης παράλληλα με το μάζεμα των διδακτικών μονάδων.

Ειρήσθω εν παρόδω όλα αυτά απευθύνονται σε φοιτητές, οι οποίοι εξαναγκάζονται να εργάζονται προκειμένου να ανταπεξέλθουν στις αυξημένες απαιτήσεις της ζωής τους, της φοίτησής τους, στον τόπο δηλαδή όπου εκπαιδεύονται.

Συγχρόνως σε πολλά τμήματα του πανεπιστημίου έχει προστεθεί προαπαιτούμενο ποσοστό περασμένων μαθημάτων από το πρώτο και το δεύτερο έτος. Υπάρχουν και οι αλυσίδες μαθημάτων που απαγορεύουν σε έναν φοιτητή που δεν έχει περάσει το εργαστήριο να δώσει τη θεωρία. Επομένως και αυτό το πλαίσιο οδηγεί τον φοιτητή να μην μπορεί να δίνει περισσότερα μαθήματα ή να δίνει λιγότερα μαθήματα κατά το χειμερινό εξάμηνο.

Αντίστοιχα με το ξεκίνημα κάθε ακαδημαϊκής χρονιάς εκατοντάδες φοιτητές δικαιούχοι φοιτητικής εστίας αναγκάζονται να πληρώνουν είτε για μονόκλινο 400 ευρώ είτε για δίκλινο 150 ευρώ. Φέτος ήταν αρκετοί φοιτητές που δεν είχαν να δώσουν το απαράδεκτο χαράτσι για τη διαμονή τους στις εστίες. Αυτούς τους φοιτητές τώρα το πανεπιστήμιο σκοπεύει να μην τους δώσει πτυχίο με την αιτιολογία πως χρωστάνε χρήματα στο πανεπιστήμιο.

Τα ερωτήματα προς το Υπουργείο, κύριε Πρόεδρε, μέσω της επίκαιρης είναι: Πρώτον -και αυτό ζητούμε να γίνει- να καταργηθεί το άδικο χαράτσι των 150 και 400 ευρώ, να καταργηθεί το απαράδεκτο κριτήριο των 15 διδακτικών μονάδων και να μην μείνει κανένας φοιτητής εκτός εστιών.

Και δεύτερον, να επιστραφούν άμεσα όλα τα χρήματα που πλήρωσαν οι εστιακοί φοιτητές αυτή τη χρόνια και να διαγραφούν τα χρέη των φοιτητών που κάνουν χρήση των εστιών και να εγγυηθεί το Πανεπιστήμιο Θεσσαλίας ότι οι φοιτητές που αδυνατούν να πληρώσουν για το δωμάτιο δεν θα έχουν προβλήματα με την απόκτηση του πτυχίου τους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την πρωτολογία σας

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Κύριε συνάδελφε, θα ξεκινήσω με μια γενική διαπίστωση. Το θέμα της φοιτητικής μέριμνας και ειδικά της εστίας είναι κάτι εξαιρετικά σοβαρό. Το λέω αυτό, διότι επειδή βρισκόμαστε στη φάση καταθέσεως των μηχανογραφικών είναι σαφές ότι σε πανεπιστήμια τα οποία δεν έχουν επαρκείς φοιτητικές εστίες για να μπορέσουν να καλύψουν κοινωνικά μειονεκτούντες φοιτητές υπάρχει πρόβλημα ως προς την επιλογή συγκεκριμένων τμημάτων. Γι’ αυτό τον λόγο δίνουμε εξαιρετικά μεγάλη έμφαση μέσα από ένα ευρύ πρόγραμμα ανεγέρσεως φοιτητικών εστιών να καλύψουμε αυτό το πρόβλημα τα αμέσως επόμενα χρόνια τώρα.

Η δωρεάν στέγαση για τους φοιτητές των πανεπιστημίων σύμφωνα με την ισχύουσα νομοθεσία παρέχεται στο πλαίσιο της φοιτητικής μέριμνας ως μέτρο της πολιτείας για να ανακουφίσει τους οικονομικά αδύνατους. Έχουμε φοιτητικές εστίες στα πανεπιστήμια, οι οποίες ως προς το σκέλος της οικονομικής διαχειρίσεώς τους και της καλύψεως των λειτουργικών δαπανών τους ανήκουν στο Ίδρυμα Νεολαίας και Δια Βίου Μάθησης σε συνεργασία με τα ΑΕΙ και ως προς το θέμα της οργανώσεως και λειτουργίας των φοιτητικών εστιών αυτά ανήκουν στο πανεπιστήμιο.

Εδώ πέρα έχουμε το θέμα του αυτοδιοίκητου του πανεπιστημίου. Τα πανεπιστήμια μπορούν να ρυθμίζουν θέματα οργανώσεως και λειτουργίας τους και σπουδών τους, καθώς και ακαδημαϊκές υποθέσεις τους με αποφάσεις των οικείων οργάνων. Εδώ, λοιπόν, έχουμε δύο νόμους, οι οποίοι προσδιορίζουν το πλαίσιο. Ο πρώτος νόμος είναι το άρθρο 53 του ν.4009/2011 και ο δεύτερος νόμος είναι το άρθρο 8 του ν.4485/2017. Εκεί αναφέρεται ότι εγκρίνεται ο εσωτερικός κανονισμός και στον εσωτερικό κανονισμό ρυθμίζονται θέματα λειτουργίας των πανεπιστημίων, στα οποία περιλαμβάνονται μεταξύ άλλων και θέματα που σχετίζονται με τα προγράμματα σπουδών.

Επομένως, το ότι το πανεπιστήμιο επέλεξε να θέσει κάποιες προϋποθέσεις για να φιλοξενήσει φοιτητές οικονομικά ασθενείς μέσα στο πανεπιστήμιο, μέσα στις εστίες σχετίζεται με απόφαση του ιδίου του πανεπιστημίου και στην προκειμένη περίπτωση του εσωτερικού κανονισμού λειτουργίας των φοιτητικών εστιών Λάρισας και Καρδίτσας. Εκεί αναφέρεται στο άρθρο 5, παράγραφος 11, η προϋπόθεση για συμπλήρωση των δεκατριών διδακτικών μονάδων. Αυτό, όμως, εναπόκειται στον Πρύτανη ανά περίπτωση να το προσαρμόσει.

Έτσι για το οικονομικό έτος ’21 - ’22, επειδή υπήρχε μικρός αριθμός αιτήσεων γι’ αυτό τον λόγο ο πρύτανης μείωσε τις διδακτικές μονάδες στις οκτώ για τους φοιτητές, δέκα για τις φοιτήτριες και αποδεδειγμένα για ειδικές περιπτώσεις σε κάτω από δέκα ή οκτώ διδακτικές μονάδες.

Στη δευτερολογία μου θα συνεχίσω για το θέμα της καταβολής χρηματικού ποσού.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Λαμπρούλη,έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ** (**ΣΤ΄ Αντιπρόεδρος της Βουλής):** Επικαλεστήκατε δύο νόμους. Επικαλεστήκατε την αυτονομία διοίκησης των πανεπιστημίων, που έγινε με νόμο. Όλα αυτά, όμως, εμπεριέχονται, συγκαταλέγονται σε ένα πολιτικό πλαίσιο, νομοθετικό το οποίο είτε η παρούσα είτε οι προηγούμενες κυβερνήσεις θέσπισαν. Και πάνω σε αυτή την κατεύθυνση, σε αυτό το ισχύον νομοθετικό πλαίσιο έρχονται τα κατά τα άλλα αυτόνομα, πιο πολύ εξαρτημένα θα λέγαμε πανεπιστήμια, αξιοποιώντας αυτό το νομοθετικό πλαίσιο να λειτουργούν στη βάση της εμπορευματοποίησης των παρεχόμενων εκπαιδευτικών και λοιπών υπηρεσιών προς τους φοιτητές.

Θεωρούμε ότι δεν είναι δυνατόν, κύριε Υπουργέ, να διώχνονται φοιτητές από τις εστίες. Εδώ τώρα πώς θα δράσει η Κυβέρνηση; Τι θέση θα πάρει; Το αν δηλαδή ο πρύτανης τις δεκαπέντε διδακτικές μονάδες τις έκανε οκτώ, αυτό είναι μέτρο; Εμείς λέμε να καταργηθεί.

Και όλα αυτά που αναφέρονται στην επίκαιρη ερώτηση στα τρία, τέσσερα σημαντικά ζητήματα, που είναι τα κριτήρια για τους φοιτητές που πετάγονται απέξω, ενώ πληρούν τα κοινωνικά και οικονομικά κριτήρια, από τις εστίες, αυτά θα πρέπει να αρθούν. Και αν απαιτείται και πολιτική - νομοθετική παρέμβαση άμεσα να γίνει και να υποχρεωθούν τα πανεπιστήμια να παρέχουν στέγαση σε όλους τους φοιτητές που το δικαιούνται.

Έτσι, λοιπόν, είναι απαράδεκτο το γεγονός να διώχνονται φοιτητές από τις εστίες, παρ’ όλο που πληρούν αυτά τα κριτήρια. Και κυρίως είναι απαράδεκτο διότι εργάζονται και δεν μπορούν να συλλέξουν φυσικά τις αντίστοιχες απαιτούμενες διδακτικές μονάδες. Επίσης, υπάρχουν πάρα πολλές περιπτώσεις, εκατοντάδες περιπτώσεις, που για λόγους υγείας δεν είχαν αυτή τη δυνατότητα συλλογής των διδακτικών μονάδων τους.

Το γνωρίζετε, πολύ καλά, ότι οι φοιτητές των εστιών δεν είναι παιδιά πλουσίων οικογενειών, είναι παιδιά οικογενειών, που έχουν πολύ χαμηλό εισόδημα και έχουν πάρει το δωμάτιο με τα κριτήρια τα γνωστά, τα οικονομικά και τα κοινωνικά. Αν λοιπόν εκδιωχθούν από τις εστίες το πιθανότερο είναι να αναγκαστούν να σταματήσουν τις σπουδές τους. Το βλέπουμε αυτό, το συναντάμε. Προφανώς το ξέρετε. Τη συγκεκριμένη περίοδο μάλιστα τόσο οι ίδιοι οι φοιτητές, αλλά και οι γονείς τους αντιμετωπίζουν το τεράστιο κύμα της ακρίβειας που διαμορφώνει ακόμα πιο δύσκολη την κατάσταση και την προσπάθειά τους να σπουδάσουν.

Και βεβαίως αυτό που απαιτείται όχι τώρα, χρόνια πριν έπρεπε και πρέπει και στο μέλλον ακόμη πιο πολύ, τι είναι; Αυτό που εμείς, τουλάχιστον, βάζουμε και στο κίνημα και αναδεικνύουμε χρόνια τώρα και διεκδικούμε και σαν κόμμα, ότι με ευθύνη του κράτους, προφανώς με την αντίστοιχη κρατική χρηματοδότηση και όλα τα μέσα ανέγερση νέων φοιτητικών εστιών με όλες τις σύγχρονες προδιαγραφές αντίστοιχα για τη συντήρηση και αναβάθμιση των παλιών εστιών και προσλήψεις του αναγκαίου προσωπικού για την λειτουργία, συντήρηση, φύλαξη, καθαριότητα των φοιτητικών εστιών. Αντίστοιχα χρειάζεται εξοπλισμός των εστιών με όλα τα απαραίτητα μέσα, προκειμένου να καλύπτονται οι υγειονομικές ανάγκες των φοιτητών ειδικά στην περίοδο που διανύσαμε και διανύουμε και θα διανύσουμε από ότι διαφαίνεται με την πανδημία.

Έτσι, λοιπόν, με δεδομένη την πολιτική που ασκείται διαχρονικά από όλες τις κυβερνήσεις διαδοχικά, που συνεχώς δηλαδή επιδεινώνεται και οξύνεται η ζωή των λαϊκών οικογενειών με το οικογενειακό εισόδημα να μειώνεται συνεχώς, το ζήτημα της φοιτητικής στέγασης διογκώνεται. Το ίδιο συμβαίνει και με το ζήτημα της μέριμνας, γιατί αυτές τις μέρες είδαμε για παράδειγμα ότι το καλοκαίρι στο Πολυτεχνείο οι εστιακοί φοιτητές, που θα μείνουν εδώ έχουν πρόβλημα στη σίτιση και μάλιστα βγήκαν διαμαρτυρόμενοι πριν από δύο μέρες, καταγγέλλοντας την τακτική αυτή. Δεν ξέρω αν θα επιλυθεί. Αντίστοιχα ζητήματα, λοιπόν, της μέριμνας των φοιτητών των λαϊκών οικογενειών συνεχώς διογκώνονται και θα διογκώνονται και θα εντείνονται.

Κι εδώ, φυσικά, εμείς λέμε ότι χρειάζεται κρατική παρέμβαση, αφ’ ενός για την επίλυση των προβλημάτων αυτών, αλλά κυρίως, επαναλαμβάνω, νομοθετικές παρεμβάσεις, που θα άρουν όλους αυτούς τους κανονισμούς στους οποίους πατούν, ενεργοποιούν και λειτουργούν οι πρυτάνεις και οι πρυτανικές αρχές στα πανεπιστήμια, όπως είπατε, για να πετάνε τους φοιτητές εκτός εστιών εν προκειμένω, με βάση και την επίκαιρη ερώτηση που καταθέσαμε.

Και στο κάτω-κάτω, ο φοιτητής για να σπουδάσει χρειάζεται σίτιση, στέγαση, βιβλία, να μην τον απασχολεί δηλαδή τίποτε άλλο, προκειμένου να αφιερωθεί εξολοκλήρου στην εκπαιδευτική του διαδικασία, στην απόκτηση της γνώσης. Γίνεται αυτό σήμερα; Δεν γίνεται. Αναγκάζονται να εργάζονται κάτω από συνθήκες μαύρης εργασίας η πλειοψηφία, για να μπορούν να ανταποκριθούν στις ίδιες τις σπουδές τους, με ό,τι αυτό συνεπάγεται. Να, τα αποτελέσματα! Τα αναφέρουμε σήμερα και τα αναδεικνύουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Να ξεκινήσω σε σχέση με το ότι τους εκδιώκουν, κύριε Λαμπρούλη. Έχω εδώ την επιστολή του αντιπρυτάνεως ακαδημαϊκών υποθέσεων και φοιτητικής μέριμνας με ημερομηνία 12 Ιουλίου, στην οποία λέει αρκετά πράγματα. Λέει ότι «το θέμα των μαθημάτων και του ποσοστού και των διδακτικών μονάδων είναι αποφάσεις συλλογικών οργάνων του πανεπιστημίου». Και συνεχίζει: «Τα κριτήρια και οι κανονισμοί είναι γνωστοί στους φοιτητές και φοιτήτριες εδώ και πολλά χρόνια. Ουδείς έχει εκδιωχθεί και εφαρμόζονται με σεβασμό προς το σύνολο των φοιτητών». Αυτό ως προς την εκδίωξη. Αυτό λέει τουλάχιστον ο Αντιπρύτανης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άρα, λοιπόν, δεν θα τους διώξουν. Άρα, θα πάρουν πτυχία αυτοί που χρωστάνε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Είπα ότι ο αντιπρύτανης λέει ότι μέχρι τώρα ουδείς έχει εκδιωχθεί.

Συνεχίζω ως προς το θέμα της εύρυθμης λειτουργίας, όπου λέει το εξής. Κύριε Λαμπρούλη, ξέρουμε όλοι ότι στις εστίες η κατάσταση δεν είναι καλή. Υπάρχουν εστίες οι οποίες είναι πραγματικά παρατημένες. Εδώ τρία χρόνια περίπου γίνεται προσπάθεια να αναβαθμιστούν οι εστίες από πλευράς ποιότητας υπηρεσιών, ακόμη και Wi-Fi και να μπορέσουν να εκσυγχρονιστούν.

Γράφει εδώ ο κανονισμός των εστιών του Πανεπιστημίου Θεσσαλίας στο άρθρο 11 ότι για την εύρυθμη λειτουργία των εστιών και την κάλυψη μέρους των λειτουργικών δαπανών, ηλεκτροδότηση, ύδρευση, καθαριότητα, θέρμανση, λόγω της χρήσεως των δωματίων, κρίνεται αναγκαία η οικονομική συμμετοχή των στεγαζόμενων φοιτητών. Αυτό το λέει ο εσωτερικός κανονισμός του πανεπιστημίου. Βάσει αυτού του κανονισμού, οι φοιτητές πρέπει να καταβάλουν 15 ευρώ τον μήνα για δίκλινο δωμάτιο και 40 ευρώ τον μήνα για μονόκλινο υπνοδωμάτιο. Το λέω αυτό διότι πρέπει να αντιληφθούμε ότι είναι ένα χαμηλό ποσόν.

Επιπλέον, όμως, έρχεται εδώ ο κανονισμός και αναφέρει περιπτώσεις ατόμων, για παράδειγμα που προέρχονται από κοινωνικά ιδρύματα, που απαλλάσσονται από καταβολή οικονομικής συμμετοχής. Και συνεχίζει και λέει: «Σε ειδικές περιπτώσεις εγκρίνεται η απαλλαγή από την οικονομική συμμετοχή με εισήγηση συγκεκριμένων οργάνων του πανεπιστημίου». Επομένως, εάν κάποιος έχει σοβαρό οικονομικό πρόβλημα και δεν μπορεί να ανταπεξέλθει στο ελάχιστο αυτό ποσό των 15 ευρώ, μπορεί να ζητήσει να εξαιρεθεί και υπάρχει ειδική διαδικασία με την οποία υπόκειται σε αυτή την κρίση των οργάνων να αποφασιστεί εάν θα πληρώνει ή όχι.

Τέλος, να επαναλάβω ότι η αρμοδιότητα για όλα αυτά, κατά το Σύνταγμα και κατά τον νόμο, ανήκει στα αρμόδια όργανα και υπηρεσίες του κάθε ιδρύματος και εμείς ως Υπουργείο έχουμε παρέμβει από την αρχή της πανδημίας λόγω κορωνοϊού με έκδοση σειράς υπουργικών αποφάσεων για την αδιάλειπτη λειτουργία όλων αυτών των μονάδων.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, δεν θα συζητηθεί λόγω αναρμοδιότητας η τέταρτη με αριθμό 893/11-7-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Εσωτερικών, με θέμα: «Να κλείσει το Αττικό Ζωολογικό Πάρκο».

Επίσης, δεν θα συζητηθεί κατόπιν συνεννόησης η πρώτη με αριθμό 883/7-7-2022 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Χρηματοδότηση του έργου ανισόπεδος κόμβος Καρτερού επί του βόρειου οδικού άξονα Κρήτης (ΒΟΑΚ)».

Προχωράμε στην τρίτη με αριθμό 903/11-7-2022 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υποδομών και Μεταφορών, με θέμα: «Εδώ και τρία χρόνια συστηματική απαξίωση του σιδηρόδρομου Μαγνησίας».

Θα απαντήσει ο Υφυπουργός Υποδομών και Μεταφορών ο κ. Μιχάλης Παπαδόπουλος.

Κύριε Μεϊκόπουλε, έχετε τον λόγο για την πρωτολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, βρισκόμαστε σήμερα εδώ γιατί, τον τελευταίο χρόνο τουλάχιστον, έχουμε απευθύνει τέσσερα κοινοβουλευτικά ερωτήματα προς το Υπουργείο για το γεγονός ότι οι πολίτες της Μαγνησίας, αλλά και οι εργαζόμενοι στον σιδηρόδρομο εδώ και τρία χρόνια είναι μάρτυρες ενός αφηγήματος πλήρους απαξίωσης της σιδηροδρομικής συγκοινωνίας στην περιοχή. Έχουμε μειώσεις και μετακινήσεις προσωπικού, μειώσεις βαρδιών, μεταφορά κρίσιμων διοικητικών υπηρεσιών του σιδηροδρομικού σταθμού του Βόλου στη Λάρισα και διοικητική επομένως υποβάθμιση του σταθμού, προβλήματα και ελλείψεις στην εκτέλεση δρομολογίων, ζητήματα συντήρησης γραμμών και ασφάλεια στη λειτουργία του σιδηροδρόμου.

Τα τρία αυτά, λοιπόν, χρόνια με κάθε ενέργεια υποβάθμισης που κάνετε για το σταθμό του Βόλου προσπαθείτε μετά να διασκεδάσετε τις εντυπώσεις εκδίδοντας ανακοινώσεις για τον προσωρινό χαρακτήρα των αλλαγών και των ελλείψεων. Φυσικά, όπως όλοι γνωρίζουμε, ουδέν μονιμότερο του προσωρινού και νομίζω ότι σήμερα ο σταθμός του Βόλου έχει την χειρότερη εικόνα της τελευταίας επταετίας.

Οι συνέπειες όλων αυτών είναι να υπάρχουν καθυστερήσεις στα δρομολόγια, να υπάρχει απώλεια των ανταποκρίσεων, να υπάρχει απίστευτη ταλαιπωρία των πολιτών και των εργαζομένων.

Συνεπώς, κύριε Υπουργέ προκύπτουν δύο ερωτήματα ουσίας για τα οποία θα θέλαμε την απάντησή σας: Το πρώτο είναι για ποιον λόγο ακριβώς συντελείται αυτή η συστηματική απαξίωση του σιδηροδρόμου του Βόλου εδώ και τρία χρόνια, τόσο σε προσωπικό όσο και σε υποδομές. Και θα ήθελα και μια ειλικρινή απάντηση για το αν αυτή η εικόνα που παρουσιάζει η σιδηροδρομική συγκοινωνία στη Μαγνησία συνάδει με τη συνολική προσπάθεια αναβάθμισης και εξέλιξης της ηλεκτροκίνησης στην περιοχή, κάτι που αποτελεί πάγιο αίτημα της κοινωνίας της περιοχής.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε το λόγο για την απάντησή σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ για την ερώτηση, αλλά επιτρέψτε μου να ξεκινήσω με μία ερώτηση. Γράφετε μέσα στην ερώτησή σας ότι αυτά είναι μετά από καταγγελίες των εργαζομένων και ενημέρωση την οποία έχετε. Προσωπική άποψη έχετε;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Εσείς έχετε;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Γιατί αυτά που λέτε στην πλειοψηφία δεν ανταποκρίνονται στην πραγματικότητα.

Και ξεκινάω. Εκτιμώ, λοιπόν, ότι δεν έχετε προσωπική άποψη. Ξέρετε, η διαδικασία των επίκαιρων ερωτήσεων και του ελέγχου του κοινοβουλευτικού έργου είναι μια πολύ σοβαρή διαδικασία και θέλω να την κρατήσουμε σε ένα επίπεδο που να είναι και σοβαρό και να ανταποκρίνεται και στην πραγματικότητα. Εμείς το κάνουμε αυτό. Εύχομαι να το κάνετε κι εσείς.

Πριν μια εβδομάδα, κύριοι συνάδελφοι, στις 8-7-2022 το ελληνικό Κοινοβούλιο κύρωσε τη σημαντική συμφωνία μεταξύ ελληνικού δημοσίου και της σιδηροδρομικής επιχείρησης «ΤΡΑΙΝΟΣΕ» ή επιπλέον όπως λέγεται «HELLENIC TRAIN». Αυτό που αναδείχθηκε από τις εργασίες της Επιτροπής Παραγωγής και Εμπορίου και της Ολομέλειας την κύρωση ήταν ότι η κατάσταση της σιδηροδρομικής υποδομής επηρεάζει άμεσα το σύνολο των σιδηροδρομικών μεταφορών. Όταν μια γραμμή, δηλαδή, δεν έχει συντηρηθεί σωστά, δεν έχει αποκατασταθεί σύμφωνα με τις τεχνικές προδιαγραφές λειτουργίας, αναγκάζει τον διαχειριστή της υποδομής να μειώνει τις ταχύτητες κίνησης των συρμών ή ακόμα και να διακόψει την κυκλοφορία μέχρι την αποκατάσταση της.

Καταλαβαίνουμε, λοιπόν, ότι ο ΟΣΕ έχει αναλάβει έναν κρίσιμο ρόλο του διαχειριστή της σιδηροδρομικής υποδομής και επιτελεί έναν ιδιαίτερα κομβικό ρόλο και είναι απαραίτητο να διαθέτει την κατάλληλη στελέχωση, ειδικά σε κρίσιμες ειδικότητες για τη σιδηροδρομική κυκλοφορία, αλλά και τους χρηματικούς πόρους ώστε να μπορεί να επιτελέσει το έργο για το οποίο έχει να κάνει. Φαντάζομαι ότι σε αυτό συμφωνούμε όλοι.

Στο πλαίσιο, λοιπόν αυτό ας δούμε την επίκαιρη ερώτηση που κάνατε σήμερα. Αναφέρετε ότι τρία χρόνια υποβαθμίζεται ο σιδηρόδρομος και ειδικά ο σιδηρόδρομος στην Μαγνησία. Αναφέρετε μια εκτεταμένη υποστελέχωση η οποία μάλιστα δυσχεραίνει τόσο την ορθή λειτουργία των συρμών αλλά και την καθημερινότητα των εργαζομένων. Και τέλος δεν μας εξυμνείτε το τι γίνεται. Μας εξυμνείτε όμως την κυβέρνηση του ΣΥΡΙΖΑ η οποία κράτησε τη λειτουργία του σιδηρόδρομου σε υψηλό επίπεδο. Αυτό το τελευταίο συμπέρασμά σας το αποδίδετε σε κάποιους εργαζόμενους που υμνούν το έργο του ΣΥΡΙΖΑ.

Για να ξεκαθαρίσουμε τα πράγματα, όχι μόνο για το σιδηροδρομικό δίκτυο Μαγνησίας αλλά και για ολόκληρη τη χώρα, θα μιλήσω με αριθμούς, με στοιχεία και όχι με λόγια και γενικόλογες αναφορές ή αναφορές τρίτων. Θα αρχίσουμε λοιπόν με τη στελέχωση του ΟΣΕ, που τόσο μας ενδιαφέρει σήμερα αλλά δεν έδειξε να ενδιαφέρει ιδιαίτερα έως καθόλου την κυβέρνηση και το κόμμα το οποίο υπηρετείτε κατά το 2015 έως το 2019.

Συγκεκριμένα τα τεσσεράμισι χρόνια του ΣΥΡΙΖΑ γνωρίζετε πόσες προσλήψεις εγκρίθηκαν από το ΑΣΕΠ για τον ΟΣΕ; Θα σας πω εγώ, ήταν εικοσιπέντε. Ναι, τεσσεράμισι χρόνια κάνατε εικοσιπέντε προσλήψεις. Γνωρίζετε πόσες προσλήψεις εγκρίθηκαν επί Κυβέρνησης Νέας Δημοκρατίας τα τρία χρόνια; Εκατόν είκοσι μια προσλήψεις. Σε απόλυτα νούμερα διαπιστώνουμε ότι εγκρίναμε 484% περισσότερες προσλήψεις σε σημαντικά μικρότερο χρόνο. Εγκρίναμε σχεδόν πέντε φορές περισσότερες προκειμένου να υπάρχει προσωπικό, να διευκολύνει τη σιδηροδρομική κυκλοφορία, να μην δυσχεραίνει την καθημερινότητα των πολιτών για την οποία εσείς μας κατηγορείτε για την απαξίωση του σιδηροδρόμου.

Θα καταθέσω λοιπόν στη Βουλή το έγγραφο, που το αποδεικνύει αυτό.

Ας πάμε στην υποδομή και τελειώνω σε μισό λεπτό, κύριε Πρόεδρε. Πέρα από την επιχορήγηση, που παραμένει σταθερή από το 2015 και μετά στα 45 εκατομμύρια, γνωρίζετε τι ποσά έχουν εγγραφεί στο σύνολο του Προγράμματος Δημοσίων Επενδύσεων για την περίοδο 2015 έως και το πρώτο εξάμηνο του 2019; Είναι 12,3 εκατομμύρια. Στην περίοδο από το δεύτερο εξάμηνο του 2019 μέχρι σήμερα ξέρετε πόσα εκατομμύρια έχουν εγγραφεί; Είναι 59,3 εκατομμύρια. Σας είπα ότι θα μιλήσω με νούμερα, γιατί τελικά οι πολίτες πρέπει να ενημερώνονται σωστά και όχι να δημιουργούμε εντυπώσεις χωρίς καμία ουσία.

Έχουμε αυξήσει το ποσοστό του Προγράμματος Δημοσίων Επενδύσεων κατά 480%, δηλαδή σε πολύ μικρότερο χρονικό διάστημα διοχετεύονται, σχεδόν πέντε φορές, περισσότερα χρήματα για την υποδομή. Θα καταθέσω και τον σχετικό πίνακα, για τον οποίον ο Υπουργός ο Κώστας Καραμανλής είχε ενημερώσει κατά τη συζήτηση της κύρωσης της συμφωνίας.

 Όσο για την ηλεκτροκίνηση Λάρισα - Βόλος, σας ενημερώνουμε ότι στις 4 Μαΐου του 2022 υπογράφηκε η σύμβαση για την κατασκευή ηλεκτροκίνησης, σηματοδότησης, τηλεδιοίκησης και τηλεπικοινωνιών του συστήματος. Η συνολική προθεσμία περαίωσης όλων των κατασκευών του έργου που προβλέπει η σύμβαση είναι τριάντα έξι μήνες. Θα καταθέσω στα Πρακτικά της Βουλής και τη συμφωνία η οποία έχει υπογραφεί.

Τι διαπιστώνουμε λοιπόν; Ότι αυτά τα τεσσεράμισι χρόνια απραγίας, αποεπένδυσης, που πέρασαν από το 2015 έως το 2019 παρουσιάζουν τα αρνητικά αποτελέσματα του σήμερα. Αλλά ευτυχώς για τον ελληνικό σιδηρόδρομο σήμερα η Κυβέρνηση αγωνίζεται αποδεδειγμένα -σας τα ανέφερα πριν με νούμερα- για την προάσπιση, την αναβάθμιση των σιδηροδρομικών μεταφορών και όχι με λόγια.

Τα υπόλοιπα θα τα συνεχίσω στη δευτερομιλία μου.

Ευχαριστώ, κύριε Πρόεδρε.

(Στο σημείο αυτό ο Υφυπουργός Υποδομών και Μεταφορών κ. Μιχαήλ (Μιχάλης) Παπαδόπουλοςκαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Μεϊκόπουλος για τη δευτερολογία του.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, πριν τρία χρόνια συζητούσαμε πώς θα γίνει ο Βόλος κόμβος μεταφορών στη Θεσσαλία. Πλέον συζητάμε πώς θα λειτουργεί με ασφάλεια ο σταθμός χωρίς σταθμάρχη, ποιος έχει εικόνα και ποιος δεν έχει. Φτάσαμε στο σημείο να εξηγούμε ότι ο Βόλος δεν είναι κωμόπολη και να ζητάμε τα αυτονόητα. Φτάσαμε σε άλλη μια υπαναχώρηση του Βόλου υπέρ της Λάρισας. Απόδειξη ότι το αναπτυξιακό δίπολο μεταξύ των δύο πόλεων λειτουργεί ετεροβαρώς υπέρ της δεύτερης.

Δεν είναι ότι απλώς υπάρχει έλλειψη στρατηγικής για την ανάπτυξη των σιδηροδρομικών υποδομών, αλλά εφαρμόζεται μια πολιτική σταδιακής υπονόμευσης και μεθοδευμένης απαξίωσης του σιδηροδρομικού δικτύου στο Βόλο.

Έχει πραγματικά ενδιαφέρον να παρακολουθήσει κανείς το πώς διαχειρίστηκε η Νέα Δημοκρατία τη σιδηροδρομική πολιτική ουσίας που κληρονόμησε από την κυβέρνηση του ΣΥΡΙΖΑ σε επίπεδο Μαγνησίας και Θεσσαλίας ευρύτερα.

Απέναντι λοιπόν, κύριε Υπουργέ, στην ολοκλήρωση διπλής γραμμής στον άξονα Αθήνα - Θεσσαλονίκη, στην ουσιαστική εκκίνηση του έργου της ηλεκτροκίνησης με νέα χάραξη μεταξύ Βόλου και Λάρισας, στην ολοκλήρωση των σηράγγων στους μεγάλους ορεινούς όγκους διατηρώντας στο ακέραιο το προσωπικό του σταθμού, η Νέα Δημοκρατία και το Υπουργείο απάντησε με μείωση προσωπικού πρώτης γραμμής, κλείσιμο κρίσιμων διοικητικών υπηρεσιών, μηδενική διάθεση κονδυλίων για τις εργασίες συντήρησης, για τη διατήρηση φυσικά της ασφάλειας και λειτουργία της γραμμής.

Γιατί, κύριε Υπουργέ, είναι απαξίωση του σιδηροδρομικού δικτύου του Βόλου ότι απασχολείται μόνο ένας κλειδούχος ο οποίος βγαίνει στη σύνταξη το Σεπτέμβριο και άλλοι τρεις σταθμάρχες, που συνταξιοδοτούνται επίσης μέχρι το τέλος του έτους, χωρίς να υπάρχει πρόβλεψη αναπλήρωσης των θέσεων αυτών. Πού είναι αυτές οι εκατόν είκοσι μία θέσεις που μας αναφέρατε και καταθέσατε στα Πρακτικά;

Είναι υποβάθμιση του σιδηροδρομικού σταθμού του Βόλου να υπάρχει ένας μηχανικός και δύο ανειδίκευτοι εργάτες για τη συντήρηση όλης της γραμμής. Είναι κατάντια, κύριε Υπουργέ, για την ιστορία του σιδηρόδρομου της Μαγνησίας ότι από τα εξήντα ένα χιλιόμετρα της γραμμής Βόλου - Λάρισας τα δεκαπέντε χιλιόμετρα είναι οριακά προσπελάσιμα. Υπάρχουν δέντρα και χόρτα μέσα στις γραμμές, πεσμένες διαβάσεις, σε περιοχές της γραμμής υπάρχουν μικρά παιδιά που παίζουν, αφού δεν υπάρχουν σημάνσεις. Ακόμα και οι ίδιοι οι οδηγοί δεν έχουν καλή ορατότητα, τη στιγμή που ακόμα να εγκριθούν οι εργολαβίες για αποψίλωση και κόψιμο δέντρων για συντήρηση και τοποθέτηση φραχτών. Ούτε οι αυτόματες διαβάσεις δεν λειτουργούν κανονικά.

Είναι ντροπή, κύριε Υπουργέ, να έχει υποβάλει αίτημα προς τον ΟΣΕ το Προκεχωρημένο Εργοστάσιο Βάσης του 304 για σύνδεση της γραμμής με το εργοστάσιο ώστε να μεταφέρονται βαρέα άρματα και να μην έχει γίνει τίποτα μέχρι και σήμερα. Αυτή είναι η ανάπτυξη του σιδηροδρόμου.

Είναι κοροϊδία τέλος, κύριε Υπουργέ, για την κοινωνία του Βόλου και για τους εναπομείναντες εργαζόμενους του σταθμού να χαρακτηρίζετε ως προσωρινό μέτρο την αναγκαστική μετάβαση των ελάχιστων πλέον κλειδούχων και σταθμαρχών του Βόλου στο σταθμό της Λάρισας για να καλύπτουν εκεί υπηρεσιακές ανάγκες εδώ και έξι μήνες, όταν στο νέο οργανόγραμμα του ΟΣΕ πριν από ένα μήνα το Δ΄ τμήμα στην υπηρεσία γραμμής και η Δ΄ επιθεώρηση καταργούνται ως τμήματα από τον ΟΣΕ του Βόλου και μεταφέρονται διοικητικά στη Λάρισα! Αυτή λοιπόν τη διαδικασία πλήρους υπονόμευσης -που λέτε εσείς ότι έχετε εικόνα!- συμπληρώνει την εικόνα που έχω εγώ: Ένας άδειος σταθμός από τις τρεις το μεσημέρι και μετά χωρίς κανέναν κλειδούχο, χωρίς κανένα σταθμάρχη, ενώ συνεχίζουν κανονικά να διέρχονται αμαξοστοιχίες με επιβάτες μέχρι το βράδυ.

Από τον Νοέμβριο του 2021 ζητήσαμε να ανακληθεί η απόφαση για μετακίνηση όλου του προσωπικού του σταθμού του Βόλου στον σταθμό της Λάρισας. Μας λέγατε τότε ότι αρχικά είναι προσωρινή απόφαση. Μετά μας επιτεθήκατε και μας λέγατε ότι διασπείρουμε fake news, μέχρι και οι Βουλευτές της Συμπολίτευσης έκαναν λόγο για σπέκουλα. Θα ζητήσει κανείς σήμερα συγγνώμη μετά τις τελευταίες εξελίξεις;

Επειδή πήγατε πολύ επιθετικά κύριε Υπουργέ και αμφιβάλλατε για την πραγματική εικόνα, εδώ σας έχω φωτογραφίες από τη γραμμή: Σήματα βραδυποριών κυκλοφορίας πεσμένα και σε άθλια κατάσταση με κίνδυνο για την ασφάλεια της κυκλοφορίας. Αυτή η φωτογραφία είναι μεταξύ του Ριζόμυλου και του σταθμού του Βελεστίνου. Εδώ εάν κάνουμε μεγέθυνση στη φωτογραφία αυτή βλέπουμε δεξιά τη γραμμή του ΠΕΒ. Σήμερα η γραμμή δεν έχει σύνδεση με το ΠΕΒ, ώστε να μην υπάρχει η δυνατότητα σιδηροδρομικής μεταφοράς αρμάτων σε περίπτωση ανάγκης. Το έχουν ζητήσει από το Πάσχα οι Ένοπλες Δυνάμεις. Η γραμμή παραμένει ακαθάριστη και μη προσβάσιμη. Εδώ είναι φωτογραφία πορεία προς την οδό Μπότσαρη στη Νέα Ιωνία στην περιοχή Κουφόβουνο, ορατότητα μηδέν, που έχετε εσείς εικόνα! Εδώ, κύριε Υπουργέ, ακόμα να βγει εργολαβία για αποψίλωση των δένδρων και του χόρτου στο περιτύπωμα πλησίον της γραμμής. Ένα χρόνο έχει να δοθεί η εργολαβία. Δεν υπάρχει καμμία ορατότητα, ζούγκλα υπάρχει. Αυτή είναι η πραγματική εικόνα του σιδηροδρόμου κύριε Υπουργέ.

Και εδώ έχετε την ευκαιρία να είστε ειλικρινής. Γιατί είναι τιμιότερο να πείτε την αλήθεια. Ποια είναι η πραγματική σας πρόθεση κύριε Υπουργέ; Να κλείσετε τελικά τη γραμμή Βόλου - Λάρισας; Δηλαδή το δικό σας πλάνο, η δική σας ειδική στρατηγική είναι η αποσιδηροδρομοποίηση του δικτύου της Μαγνησίας, επειδή απλά είστε ανίκανοι, να συντηρήσετε ακόμα και αυτά που βρήκατε έτοιμα;

Σας ευχαριστώ πάρα πολύ.

(Στο σημείο αυτό ο Βουλευτής, κ. Αλέξανδρος Μεϊκόπουλος, καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ έχετε τον λόγο για τη δευτερολογία σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κατ’ αρχάς να ξεκαθαρίσω κάτι. Δεν έχω κανένα λόγο να είμαι επιθετικός, ούτε ξεκινάω επιθετικά και ούτε είναι προσωπικό θέμα του καθενός. Αλλά δεν μπορεί να αφήνουμε να ακούγονται στην Αίθουσα του ελληνικού Κοινοβουλίου πράγματα τα οποία δεν ισχύουν. Εάν εσείς θέλετε να κάνετε παραπολιτική ή μικροπολιτική για να δημιουργείτε εντυπώσεις, εγώ δεν θα σας αφήσω να το κάνετε. Και το λέω αυτό για το τελευταίο κρεσέντο το οποίο είχατε. Εμείς μόνο κοροϊδία δεν κάνουμε. Αυτά είναι άλλων, όχι δικά μας.

Επί των θεμάτων του οργανογράμματος συγκεκριμένα για την περιοχή Βόλου - Λάρισας η κατάργηση της ξεχωριστής διοικητικής μονάδας επιθεώρησης του Βόλου δεν σημαίνει υποβάθμιση ή αποδυνάμωση των υπηρεσιών κυκλοφορίας. Δεν έχει καμμία σχέση το ένα με το άλλο. Οι υπηρεσίες καλύπτονται και θα συνεχίσουν να καλύπτονται από τον σιδηροδρομικό σταθμό του Βόλου και του Βελεστίνου και περιλαμβάνουν ελιγμούς, επιβατικά δρομολόγια, εξυπηρέτηση βιομηχανικών περιοχών καθώς και τις υπηρεσίες επισκευής των φορταμαξών και μηχανημάτων γραμμής του εργοστασίου του Βόλου.

Υπηρεσίες διοίκησης, που περιλαμβάνουν τον προγραμματισμό και την παρακολούθηση εργασίας του προσωπικού και καταγραφή και διερεύνηση συμβάντων και υπηρεσίες, που εκτελεί η επιθεώρηση στη Λάρισα συγκεντρώνονται για να μπορεί να απελευθερωθεί το προσωπικό, ώστε να διατεθεί εκεί που υπάρχει η μεγαλύτερη ανάγκη, δηλαδή στην κυκλοφορία και κατ’ επέκταση στην εξυπηρέτηση του κοινού. Αυτό λέγεται σχεδιασμός. Σχεδιάζουμε και υλοποιούμε, αλλά δεν τα ξέρετε αυτά. Θα τα μάθετε σιγά-σιγά.

Η επιλογή της Λάρισας ως έδρα έγινε με καθαρά λειτουργικό και γεωγραφικό κριτήριο, που έχει να κάνει με τη κεντροβαρή θέση σε σχέση με την περιοχή της δικαιοδοσίας της. Η περιοχή αυτή περιλαμβάνει από το Δομοκό έως το Πλατύ επί του κύριου άξονα και της γραμμής Καλαμπάκας - Βόλου του θεσσαλικού σιδηροδρόμου. Επισημαίνω δε ότι ανάλογα επιλέγονται και οι σταθμοί ως διοικητικά κέντρα και σε όλα τα αναπτυγμένα σιδηροδρομικά δίκτυα σε όλη την Ευρώπη αυτό ισχύει.

Εμείς, ξέρετε κάτι κύριε συνάδελφε, θέλουμε να δημιουργήσουμε έναν σιδηρόδρομο σύγχρονο, έναν σιδηρόδρομο δίκαιο, γιατί το δικαιούται η Ελλάδα και οι πολίτες της. Έχει μείνει πολύ πίσω ο σιδηρόδρομος και τα τελευταία τρία χρόνια με πολύ γρήγορα βήματα -πιθανόν και με κάποιες καθυστερήσεις αν και γρήγορα βήματα, πάντα υπάρχουν καθυστερήσεις- προσπαθούμε να δημιουργήσουμε αυτό, που δικαιούται ο Έλληνας πολίτης και η χώρα για σιδηρόδρομο. Όχι απλώς δεν είμαστε εναντίον του σιδηροδρόμου, αλλά τον στηρίζουμε με τον καλύτερο τρόπο. Τα σιδηροδρομικά έργα τα οποία έχουν ξεκινήσει και αυτά που έχουν εξαγγελθεί δεν έχουν ξαναγίνει ποτέ στη χώρα μας.

Κλείνοντας, ήθελα να σας πω ότι το γραφείο του Βόλου θα στελεχωθεί με επαρκές προσωπικό, προκειμένου να υποστηριχθούν όλα αυτά τα έργα αναβάθμισης, συντήρησης κ.λπ. του σιδηροδρομικού δικτύου στη Μαγνησία. Στη διοικητική μονάδα του γραφείου του Βόλου περιλαμβάνονται οι αρμοδιότητες υποστήριξης των εγκαταστάσεων του σιδηροδρομικού σταθμού του Βόλου, η υποστήριξη των εγκαταστάσεων της γραμμής του λιμένος, η υποστήριξη του τρένου του Πηλίου. Το γραφείο του Βόλου θα προσφέρει σχετική αυτονομία σε ό,τι αφορά τις διοικητικές υποθέσεις που διεκπεραιώνονται στην περιοχή.

Επιπλέον στον νέο εσωτερικό κανονισμό του ΟΣΕ στο ΦΕΚ Β2623 30-5-2022 οι τομείς και οι ομάδες των τμημάτων της Λάρισας των διευθύνσεων συντήρησης, αναβάθμισης γραμμής, εγκαταστάσεων, ηλεκτροκίνησης κ.λπ. ενισχύονται και στελεχώνονται επαρκώς, ώστε να καλύψουν πλήρως τις ανάγκες του σταθμού και της Λάρισας και του Βόλου.

Θεωρώ ότι πλέον έγινε κατανοητό. Προσπάθησα και στην πρωτολογία μου να γίνει κατανοητό, αλλά δεν φάνηκε να έγινε από τη δική σας όμως, αλλά έγινε κατανοητό στους συναδέλφους και σε αυτούς που μας ακούνε μια αντικειμενική θεώρηση της πραγματικότητας -ούτε την ωραιοποιούμε την πραγματικότητα ούτε δημιουργούμε λάθος εντυπώσεις- ότι τα τελευταία τρία χρόνια υφίσταται μια σημαντική προσπάθεια αποκατάστασης του Οργανισμού Σιδηροδρόμων Ελλάδος και της σιδηροδρομικής υποδομής, που αυτός διαχειρίζεται. Έγινε σαφές ότι η εποχή των ελάχιστων πόρων και της ουσιαστικής αδιαφορίας έχει τελειώσει -και έχει τελειώσει μαζί με τη νέα κυβέρνηση του ΣΥΡΙΖΑ ανεπιστρεπτί. Σε συνθήκες ιδιαίτερα δύσκολες, με δημόσια οικονομικά δύσκολα όχι μόνο για τη χώρα μας, αλλά για όλη την Ευρώπη καταφέρνουμε, και θέλουμε, και προσπαθούμε να δώσουμε μια ελπίδα, μια ελπίδα που λέει ότι στηρίζουμε ουσιαστικά τον ελληνικό σιδηρόδρομο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Προχωράμε στις επόμενες δύο ερωτήσεις στις οποίες θα απαντήσει ο Υπουργός Αγροτικής Ανάπτυξης και Τροφίμων κ. Γεωργαντάς.

Συνεχίζουμε με τη δεύτερη με αριθμό 878/5-7-2022 επίκαιρη ερώτηση δεύτερου κύκλου του Βουλευτή Κιλκίς του Κινήματος Αλλαγής κ. Γεωργίου Φραγγίδη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις του ΕΛΓΑ και ενεργοποίηση της κρατικής αρωγής για τους αγρότες που επλήγησαν από τη θεομηνία στην περιοχή του Δήμου Παιονίας του νομού Κιλκίς».

Τον λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Είναι λίγο παράξενο τώρα ένας Βουλευτής του νομού να κάνει σε έναν Υπουργό του νομού ερώτηση, νομίζω όμως μπορεί να είναι πολύ αποτελεσματική.

Κύριε Υπουργέ, στις 23 Ιουνίου του 2022, όπως και εσείς ξέρετε, ακραία καιρικά φαινόμενα έπληξαν την ευρύτερη περιοχή των χωριών Άγιος Πέτρος, Μεσιάς και Πολυπέτρου του Δήμου Παιονίας του Νομού Κιλκίς. Η θεομηνία προκάλεσε στην περιοχή ισχυρές καταστροφές σε ιδιωτικές, δημοτικές, δημόσιες υποδομές, αγροτικές εκτάσεις καλλιεργειών, κτηνοτροφικές εγκαταστάσεις. Ζημιές προκλήθηκαν επίσης και στο δίκτυο ηλεκτρικής ενέργειας με αποτέλεσμα να σημειωθούν πολύωρες διακοπές ρεύματος στους οικισμούς της περιοχής καθώς και σε κτηνοτροφικές μονάδες εκτός των οικισμών. Η κατάσταση στις περιοχές είναι τραγική.

Η αποτίμηση της ζημιάς ως πρώτη εικόνα είναι ανυπολόγιστη και αφορά περίπου είκοσι δύο χιλιάδες στρέμματα καλλιεργειών με αραβόσιτο, βαμβάκι, φασόλια, σιτάρι, Ηλίανθο, σταφύλια καθώς και στις δενδρώδεις καλλιέργειες σύκων και ροδιάς. Για τους αγρότες της περιοχής το πλήγμα ήταν τεράστιο, αφού απώλεσαν μέσα σε ελάχιστα λεπτά το εισόδημα που ανέμεναν τις επόμενες μέρες σε μία περίοδο που το κόστος εγκατάστασης των καλλιεργειών ήταν ιδιαίτερα υψηλό ενώ παράλληλα τα επακόλουθα της ολικής καταστροφής θα έχουν συνέπειες στην παραγωγική διαδικασία και της επόμενης χρονιάς, πράγμα που καθιστά δυσβάσταχτη την πραγματικότητα που βιώνουν οι αγρότες της περιοχής και οι κτηνοτρόφοι του Δήμου Παιονίας. Οι ζημιές δεν σταματούν εδώ, αλλά υπάρχει και καταστροφή ανθοφορίας για όσες καλλιέργειες βρίσκονται στη φάση αυτή κυρίως στην περιοχή του Πολυπέτρου.

Επειδή πρόκειται για καθολική ζημιά που έπληξε την παραγωγή και την οικονομία ολόκληρης της περιοχής, όπως διαπίστωσαν και οι αρμόδιοι του ΕΛΓΑ που στάλθηκαν από εσάς, είναι αναγκαίο να εφαρμοστούν ανάλογα έκτακτα ολοκληρωμένα μέτρα αντιμετώπισης της ζημιάς, όπως για παράδειγμα το πρόγραμμα «ΙΑΝΟΣ», που είναι χορήγηση οικονομικής ενίσχυσης σε πληγέντες από φυσικές καταστροφές, και βέβαια οικονομική στήριξη προς τους πληγέντες αγρότες και κτηνοτρόφους.

Επίσης στο επόμενο διάστημα θα αποτελούσε βοήθεια μείζονος σημασίας της πολιτείας προς τους πληγέντες το πάγωμα των ασφαλιστικών εισφορών για ορισμένο χρονικό διάστημα και των οφειλών προς τη ΔΕΗ με παράλληλη αύξηση των δόσεων των ήδη υφιστάμενων οφειλών.

Μετά από τα παραπάνω σας ερωτώ, κύριε Υπουργέ, σε ποιες ενέργειες σκοπεύετε να προβείτε για την άμεση κάλυψη των ζημιών και την ανακούφιση των πληγέντων αγροτών μετά τις καταστροφές που προκάλεσαν τα ακραία καιρικά φαινόμενα στις 23 Ιουνίου του 2022 στην περιοχή του Δήμου Παιονίας.

Δεύτερον, προτίθεστε να ενεργοποιήσετε κατά παρέκκλιση την κρατική αρωγή παράλληλα με τις αποζημιώσεις του ΕΛΓΑ για τους αγρότες της εν λόγω περιοχής;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, κύριε συνάδελφε, κατανοώ το ουσιαστικό ενδιαφέρον σας και το δικό σας και όλων των παραγόντων της περιοχής, αλλά όχι μόνο, αλλά και της βορείου Ελλάδος, γιατί σε πολλές περιφερειακές ενότητες πράγματι είχαμε ακραία καιρικά φαινόμενα το τελευταίο διάστημα, τα οποία οδήγησαν σε καταστροφή των καλλιεργειών σε πολλές περιπτώσεις ακόμη και στο 100%.

Κατανοώντας, λοιπόν, αυτό το ενδιαφέρον ο ΕΛΓΑ ενεργοποιήθηκε από την πρώτη στιγμή, έτσι ώστε να πράξει ό,τι είναι αναγκαίο για την αμεσότερη και δικαιότερη αποζημίωση των παραγωγών.

Ξέρετε πολύ καλά ότι την επόμενη ημέρα από τη θεομηνία βρέθηκα στον τόπο της καταστροφής, θα έλεγα, έχοντας έρθει από παρόμοιο, δυστυχώς, ταξίδι στην περιοχή της Ξάνθης, όπου είχαμε τα ίδια φαινόμενα και, βεβαίως, γνωρίζω ότι επισκεφθήκατε και εσείς τα συγκεκριμένα χωριά.

Αυτό το οποίο έγινε αμέσως από το υποκατάστημα του ΕΛΓΑ της Θεσσαλονίκης, το οποίο έχει και την ευθύνη για την περιφερειακή ενότητα του Κιλκίς, είναι ότι έγιναν οι αναγκαίες επισημάνσεις αμέσως και, βεβαίως, ξεκίνησαν και από την επόμενη μέρα να γίνονται και οι δηλώσεις ζημιών. Μέχρι σήμερα που μιλάμε, έχουν γίνει τριακόσιες πενήντα έξι δηλώσεις ζημίας. Δόθηκε μία παράταση μιας εβδομάδας προς διευκόλυνση των καλλιεργητών -κανονικά η προθεσμία για τις δηλώσεις ζημίας έληγε 7-7-2022, την παρατείναμε μέχρι τις 14, μέχρι χθες, δηλαδή- ακριβώς για να μπορέσουν όλοι οι αγρότες να εξυπηρετηθούν. Και αυτό το οποίο προέχει πάντα, για να μπορέσουμε να φτάσουμε στην αποτίμηση μιας ζημίας είναι, βεβαίως, να μπορέσουμε μετά από τις δηλώσεις να έχουμε τα αναγκαία πορίσματα.

Εκεί, λοιπόν, όπως γνωρίζετε, με απόφαση του διοικητή του ΕΛΓΑ, ύστερα από παρέμβασή μου, ανακοινώθηκε και προχωράει η πρόσληψη μέσα στις επόμενες λίγες ημέρες εκατόν είκοσι γεωτεχνικών ορισμένου χρόνου, οι οποίοι θα συνδράμουν στο έργο των γεωτεχνικών που ήδη έχουν επιληφθεί των συγκεκριμένων αποτιμήσεων και των πορισμάτων.

Να σημειώσω εδώ ότι από τις 29 Μαΐου 2022 είχαν προσληφθεί εκατόν είκοσι έκτακτοι γεωπόνοι, οπότε προστέθηκε και ο αριθμός ο οποίος σας ανέφερα και αυτή τη στιγμή στους διακόσιους πενήντα πέντε, που ήδη υπήρχαν, συνολικά θα προστεθούν άλλοι εκατόν είκοσι σε όλες τις περιφερειακές ενότητες, για να μπορέσουν να κάνουν άμεσα το έργο της αποτίμησης. Είκοσι εξ αυτών που έχουν προσληφθεί τελευταία, έχουν χρεωθεί στην περιφερειακή ενότητα Κιλκίς. Κάτι αντίστοιχο έγινε και με τις Σέρρες, με την Καβάλα, με τη Θεσσαλονίκη, με όλες, δηλαδή, τις περιοχές οι οποίες έχουν πληγεί.

Αυτό είναι το πρώτο αναγκαίο στάδιο, όπως καταλαβαίνετε. Βεβαίως, έχει τη σημασία του, γιατί ο αγροτικός κόσμος βλέπει την άμεση ανταπόκριση του κρατικού μηχανισμού μέσα από τους αρμόδιους φορείς, για να μπορέσει να είναι κοντά στον αγρότη.

Αυτό που θα σας πω στην πρωτολογία μου και έχει σχέση με το πλαίσιο της πρώτης ερώτησής σας είναι ότι πολύ άμεσα -και ο ΕΛΓΑ έχει αποδείξει ότι ανταποκρίνεται τελευταία πολύ άμεσα, με βάση το πλαίσιο το οποίο ο ίδιος έχει και τον κανονισμό ο οποίος πρέπει να τηρηθεί -μετά την έκδοση των πορισμάτων, θα προχωρήσει στις αναγκαίες ενέργειες για την αποζημίωση των αγροτών.

Αυτός ο χρόνος δεν θα είναι μεγάλος, θα μπορώ όμως να τον προσδιορίσω επακριβώς μετά την ολοκλήρωση των πορισμάτων, σίγουρα, πάντως, εντός του θέρους, δηλαδή, μέχρι τον Αύγουστο θα έχουμε την καθαρή εικόνα, ακριβώς για να μπορέσουμε να δώσουμε ημερομηνίες αποζημιώσεων.

Αυτό που πρέπει, δηλαδή, να ακουστεί σήμερα είναι ότι μέχρι το τέλος Αυγούστου θα έχουμε την ακριβή εικόνα, για να μπορέσουμε να ανακοινώσουμε και ημερομηνίες αποζημιώσεων, με βάση τον κανονισμό του ΕΛΓΑ και, βεβαίως, σε σχέση με το δεύτερο ερώτημά σας θα σας απαντήσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Να επιβεβαιώσω και εγώ, κύριε Υπουργέ, και να συγχαρώ τον ΕΛΓΑ -εξ ιδίων κρίνοντας- για την πολύ γρήγορη και άμεση αντιμετώπιση όλων αυτών των καταστροφικών φαινομένων, τα οποία και στη δική μου περιοχή, δηλαδή, στην Περιφέρεια Δυτικής Αττικής επανειλημμένα έχουν πλήξει τους αγρότες.

Ο κ. Φραγγίδης έχει τον λόγο για να δευτερολογήσει.

**ΓΕΩΡΓΙΟΣ ΦΡΑΓΓΙΔΗΣ:** Κύριε Υπουργέ, βεβαίως και είναι πολύ θετικό το ότι ανταποκρίθηκε γρήγορα ο ΕΛΓΑ και μάλιστα με την παρέμβαση που έγινε από εσάς για την πρόσληψη εκατόν είκοσι νέων επιστημόνων -και είκοσι στο νομό ήδη- που θα ασχοληθούν με αυτό το ζήτημα. Ξέρετε, όμως, πολύ καλά ότι στις περιπτώσεις που συμβαίνουν φυσικές καταστροφές, όπως θεομηνίες και ακραία καιρικά φαινόμενα, οι επιπτώσεις είναι απρόβλεπτες, ραγδαίες και πολύ μεγάλες.

Το μέγεθος της ζημιάς που προκαλείται, είναι τέτοιο, που η πληγείσα κοινότητα δεν μπορεί να ανακάμψει με χρήση μόνο δικών της πόρων. Μια καταστροφή συνεπάγεται σημαντική αποδιοργάνωση στη λειτουργία μιας κοινωνίας. Στις πληγείσες περιοχές του Δήμου Παιονίας έχουμε ολική καταστροφή των καλλιεργειών. Έχουμε ζημιές αγροτικών, κτηνοτροφικών εγκαταστάσεων και μηχανημάτων. Ζημιές στον αστικό ιστό και στις δημοτικές υποδομές. Οι άνθρωποι εκεί βρίσκονται σε απόγνωση. Έχουν έλθει πραγματικά στο χείλος της καταστροφής. Είδαν τους κόπους μιας ολόκληρης χρονιάς να εξανεμίζονται μέσα σε λίγα λεπτά. Δεν χάθηκε μόνο η παραγωγή της χρονιάς, επηρεάζεται αρνητικά και η παραγωγή της επόμενης χρονιάς, μιας και προκλήθηκε ζημιά στη δημιουργία των ανθοφόρων ματιών της επόμενης χρονιάς που συνέβη αυτήν την περίοδο.

Βεβαίως, να πω εδώ ότι η τροπολογία σας που ψηφίστηκε για τον παγετό της άνοιξης 2021 είναι θετική και νομίζω ότι θα μπορούσε να προβλεφθεί και στη συγκεκριμένη περίπτωση της δικής μας περιοχής.

Με δεδομένο το κύμα της γενικευμένης ακρίβειας στην ενέργεια, στα καύσιμα, στις ζωοτροφές, στα τρόφιμα και παντού, γίνεται αντιληπτό ότι οι πληγέντες αγρότες και οι κτηνοτρόφοι που ήδη είχαν επιβαρυνθεί με τα δυσβάσταχτα κόστη της καλλιέργειας ή εκτροφής ζώων, αδυνατούν πλέον να καλύψουν τις οικογενειακές τους υποχρεώσεις, αλλά και τις υποχρεώσεις προς τρίτους, όπως είναι το δημόσιο και οι τράπεζες.

Κυβερνητικό κλιμάκιο, μεταξύ αυτών και εσείς, κύριε Υπουργέ, επισκεφθήκατε την περιοχή, όπως το είπατε και είχε την ευκαιρία να διαπιστώσει ιδίοις όμμασι τις εκτεταμένες ζημιές.

Οι διαδικασίες του ΕΛΓΑ βασίζονται στον υφιστάμενο κανονισμό αποζημιώσεων και δεν λαμβάνουν υπ’ όψιν τις νέες συνθήκες από κλιματική αλλαγή, όπου οι ζημιές είναι εντονότερες και έξω από την περίοδο που τις έχουμε συνηθίσει να συμβαίνουν.

Όσον αφορά τις διαδικασίες εκτίμησης των ζημιών, αυτές έχουν μεν ενεργοποιηθεί, αλλά όλοι γνωρίζουμε ότι πολλές φορές είναι χρονοβόρες. Η δέσμευσή σας, για να γίνει γρήγορα είναι σημαντική. Χρειάζεται, λοιπόν, επιτάχυνση των διαδικασιών.

Επίσης, αν και δεν εμπίπτει στην αρμοδιότητά σας, για το θέμα της κρατικής αρωγής, εφόσον είστε εκπρόσωπος της Κυβέρνησης εν προκειμένω, θα ήθελα να σας τονίσω την αναγκαιότητα ενεργοποίησης αυτού του μηχανισμού που έχει θεσμοθετηθεί ως ένας ευέλικτος μηχανισμός για την άμεση αποκατάσταση των ζημιών από φυσικές καταστροφές. Μόνο έτσι θα δοθούν οι αποζημιώσεις στον σωστό χρόνο, με δίκαιη αποτίμηση, σύντομες και ψηφιοποιημένες διαδικασίες, χωρίς περιττή γραφειοκρατία, όπως έγινε και με τους πληγέντες από τις μεγάλες καταστροφές του Ιουλίου - Αυγούστου 2021 και τους σεισμούς του Ιουλίου και του Σεπτεμβρίου 2021. Έτσι, θα μπορέσουν να λάβουν μια πρώτη οικονομική βοήθεια έναντι των τελικών αποζημιώσεων. Βοήθεια μείζονος σημασίας της πολιτείας προς τους πληγέντες, θα αποτελούσε και το πάγωμα των ασφαλιστικών εισφορών για ορισμένο χρονικό διάστημα και των οφειλών προς τη ΔΕΗ, με παράλληλη αύξηση των δόσεων των ήδη υφισταμένων οφειλών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Φραγγίδη, κύριε συνάδελφε, πρέπει να σας πω ότι ο ΕΛΓΑ πραγματικά καταβάλλει πολύ μεγάλες προσπάθειες, για να μπορέσει να ανταποκριθεί στον ρόλο του, σε μια πολύ δύσκολη συγκυρία, την οποία την κάνει ακόμα δυσκολότερη η κλιματική κρίση.

Ξέρετε πολύ καλά –έχει αναφερθεί πολλές φορές- ότι για ζημίες του 2021, τα χρήματα τα οποία χρειάστηκε να καταβληθούν στους αγρότες μας, ήταν περίπου 350.000.000 ευρώ.

Από αυτά τα 350 εκατομμύρια ευρώ, τα έσοδα του ΕΛΓΑ ήταν μόλις τα 158 εκατομμύρια ευρώ. Αυτό αποδεικνύει ότι ο κρατικός μηχανισμός είναι παρών έτσι ώστε με πολύ άμεσο και ουσιαστικό τρόπο να παρεμβαίνει και να αποζημιώνει, όπου βεβαίως αυτό πρέπει να γίνει.

Διότι δεν είναι μόνο η αποκατάσταση της ζημίας, ξέρετε, του αγρότη. Το σημαντικότερο απ’ όλα είναι να αισθανθεί την παρουσία του κράτους δίπλα του, έτσι ώστε να μην απογοητευτεί -διότι δυστυχώς έχουμε πολλά τέτοια ακραία καιρικά φαινόμενα-, να ενισχυθεί για να μπορέσει να συνεχίσει την καλλιεργητική του δραστηριότητα.

Στο πλαίσιο λοιπόν αυτό και βεβαίως επειδή έχει γίνει χρήση σε άλλες περιπτώσεις -είναι μέσα στις δυνατότητες και για τις συγκεκριμένες θεομηνίες- η Κυβέρνηση έχει νομοθετήσει πολλές φορές την προκαταβολή αποζημιώσεων όταν είναι πολύ μεγάλες οι καταστροφές και όταν φαίνεται ότι η συλλογή των πορισμάτων μπορεί να έχει μια καθυστέρηση.

Αυτό έχει γίνει τρεις τουλάχιστον φορές από την παρούσα Κυβέρνηση. Ξέρετε ότι είναι κατά παρέκκλιση του Κανονισμού του ΕΛΓΑ, όμως γίνεται ακριβώς γιατί αυτό που μας ενδιαφέρει είναι όσο αμεσότερα να ικανοποιηθούν οι αγρότες. Άρα η δέσμευσή μου ότι περί τα τέλη Αυγούστου να έχουμε την ακριβή εικόνα για να ανακοινώσουμε και για το Κιλκίς και για τις Σέρρες και για την Καβάλα και για την Ξάνθη και για τη Θεσσαλονίκη, για όλες τις περιοχές για τη συγκεκριμένη περίοδο ζημιών, όπως κάνουμε και για κάθε άλλη ζημιά που γίνεται οπουδήποτε στη χώρα, να έχουμε ένα καθαρό πλαίσιο για να γίνουν συγκεκριμένες ανακοινώσεις, για να ξέρουν οι αγρότες πότε θα πάρουν τα χρήματά τους, έτσι ώστε να μπορέσουν να συνεχίσουν την καλλιεργητική δραστηριότητά τους.

Τώρα σε σχέση με την κρατική αρωγή, την οποία αναφέρατε, ξέρετε πολύ καλά -και ορθώς το θέτετε- ότι κυβερνητικό κλιμάκιο το οποίο επισκέφθηκε την περιοχή στις 4 Ιουλίου, δηλαδή μόλις έντεκα ημέρες μετά από τη θεομηνία, αφού πρώτα επισκέφθηκε την Περιφερειακή Ενότητα Καβάλας και Σερρών, ήρθε και στο Κιλκίς, με επικεφαλής τον κ. Τριαντόπουλο, τον Υφυπουργό στον Πρωθυπουργό, ο οποίος είναι υπεύθυνος για θέματα κρατικής αρωγής και αποζημιώσεων.

Η παρουσία και μόνο του κ. Τριαντόπουλου μαζί βεβαίως με τον διοικητή του ΕΛΓΑ, τον κ. Λυκουρέντζο, αλλά και τη Γενική Γραμματέα του Υπουργείου Αγροτικής Ανάπτυξης, την κ. Καλογήρου, καταδεικνύει και το ενδιαφέρον της Κυβέρνησης, αλλά και τη διερεύνηση των δυνατοτήτων να υπάρξει και ενίσχυση μέσα από τους προβλεπόμενους κανόνες κρατικής αρωγής.

Αυτό ως δυνατότητα διερευνάται, είναι κάτι άσχετο, παράλληλο, αλλά ενισχυτικό βεβαίως με τη δράση και την υποχρέωση του ΕΛΓΑ. Διερευνάται από άλλα συναρμόδια Υπουργεία, όπως καταλαβαίνετε. Αλλά και μόνο η παρουσία του κ. Τριαντόπουλου σε όλες αυτές τις περιφερειακές ενότητες καταδεικνύει ότι έγινε αντιληπτό, ότι εδώ έχουμε μια ολική καταστροφή στο αγροτικό κεφάλαιο, έχουμε και σε υποδομές ζημιές οι οποίες πρέπει να αποκατασταθούν.

Οπότε σε αυτό νομίζω ότι οι όποιες αποφάσεις, οι όποιες κατευθύνσεις θα ανακοινωθούν αρμοδίως όταν πρέπει. Πάντως και μόνο η παρουσία του συγκεκριμένου Υφυπουργού καταδεικνύει σε μια πρώτη προσέγγιση ότι εδώ υπάρχουν στοιχεία, τα οποία υιοθετούν αυτόν τον ισχυρισμό ότι εδώ μπορούν να τεθούν και θέματα κρατικής αρωγής.

Σε κάθε περίπτωση, το επόμενο διάστημα θα έχουμε τη δυνατότητα να ενημερώνουμε για κάθε στάδιο αυτής της διαδικασίας, γιατί, ξέρετε, είναι σημαντικό όχι μόνο να πληρωθούν άμεσα και όσο πιο δίκαια γίνεται, αλλά να ξέρουν και τον χρόνο της πληρωμής για να κάνουν τον προγραμματισμό τους.

Εδώ θα μου επιτρέψετε, κύριε Πρόεδρε, να πω και κάτι που νομίζω αφορά όλο το Σώμα. Είναι απόφαση πλέον της Κυβέρνησης τον Σεπτέμβριο να προχωρήσει στην ανοικτή διαβούλευση που θα γίνει με όλους τους εμπλεκόμενους για την επικαιροποίηση του Κανονισμού του ΕΛΓΑ, ένα αίτημα το οποίο βλέπω ότι γίνεται όλο και πιο έντονο και ορθά γίνεται, σε έναν κανονισμό ο οποίος λειτούργησε με άλλα δεδομένα. Τα κλιματικά δεδομένα έχουν αλλάξει, ο τρόπος προσέγγισης πρέπει να διαμορφωθεί καταλλήλως, έτσι ώστε να μπορέσουμε να έχουμε όσο το δυνατόν και έναν βιώσιμο ΕΛΓΑ, αλλά και μια δίκαιη κατανομή των αποζημιώσεων.

Οπότε, τον Σεπτέμβριο θα έχουμε την ευκαιρία να ακούσουμε από όλα τα κόμματα τις σχετικές προτάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στην τελευταία για σήμερα επίκαιρη ερώτηση, τη δεύτερη με αριθμό 5448/26-5-2022 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Η έλλειψη εργατών γης εντείνει τα αδιέξοδα των αγροτών».

Κύριε Κεγκέρογλου, έχετε τον λόγο και σας ακούω και εγώ με πολύ ενδιαφέρον γι’ αυτό το σημαντικό θέμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα προσπαθήσω να είμαι πολύ σύντομος, γιατί το θέμα είναι γνωστό.

Η κρισιμότητα του πρωτογενή τομέα για την πατρίδα μας, αλλά και για όλη την Ευρώπη είναι το τελευταίο διάστημα αντικείμενο συζήτησης, προκειμένου να υπάρχει διατροφική ασφάλεια και επάρκεια, αλλά και να συμβάλει ο πρωτογενής τομέας στην οικονομική ανάκαμψη που απαιτείται.

Δυστυχώς στα προβλήματα που έχουν να κάνουν με την ακρίβεια, τις υψηλές τιμές στα λιπάσματα, τα καύσιμα, τις ζωοτροφές, έρχεται να προστεθεί και ένα σοβαρό θέμα που έχει να κάνει με το ανθρώπινο δυναμικό, τους εργάτες γης. Τα τελευταία χρόνια έχουν παίξει σημαντικό ρόλο οι προερχόμενοι από τρίτες χώρες, λόγω της γνωστής γήρανσης του πληθυσμού και της έλλειψης ντόπιου εργατικού δυναμικού.

Η ερώτηση υποβλήθηκε τον Απρίλιο - Μάιο, δώσατε εκπρόθεσμη απάντηση. Δεν την έφερα για συζήτηση λόγω του τυπικού του εκπρόθεσμου, αλλά λόγω της ουσίας. Τρία πράγματα θέλω, κύριε Υπουργέ, μετά και από τη νομοθετική παρέμβαση που έχετε κάνει και τη δυνατότητα που υπάρχει μέχρι 30Σεπτεμβρίου να έχουμε την κατά παρέκκλιση διαδικασία.

Συγκεκριμένα, το πρώτο αφορά την καταγραφή του ανθρώπινου δυναμικού που σήμερα εργάζεται στον πρωτογενή τομέα από τρίτες χώρες και δεν έχει αδειοδοτηθεί, όμως είναι γνωστό το προσωπικό αυτό και βεβαίως λόγω του ότι το γνωρίζουν οι παραγωγοί και οι επαγγελματίες που το απασχολούν, αλλά κυρίως γιατί δόθηκε η δυνατότητα με παροχή προσωρινού ΑΜΚΑ να εμβολιαστούν. Αυτό το ανθρώπινο δυναμικό πρέπει να καταγραφεί, να αδειοδοτηθεί, ούτως ώστε ο παραγωγός και ο επαγγελματίας να μπορεί νομίμως να το απασχολεί, αλλά και νομίμως να τα βάζει στα έξοδά του όλα αυτά τα οποία παρέχει προς τον εργαζόμενο.

Το δεύτερο: Στις εννιάμηνες άδειες που πρέπει να είναι ετήσιες θα πρέπει να υπάρχει ενδιάμεσα και η δυνατότητα να μπορεί να επισκεφθεί την πατρίδα του και να ξαναγυρίσει. Και δεν είναι ένας ο παραγωγός που μπορεί να τον απασχολεί στους εννέα μήνες ή στον έναν χρόνο, αν το κάνετε. Μπορεί να είναι δύο και τρεις διαφορετικοί.

Χρειάζεται δηλαδή μια απλοποίηση της διαδικασίας και μια ευελιξία, προκειμένου να μπορέσουμε να συγκρατήσουμε το ανθρώπινο δυναμικό. Και βεβαίως είναι πολύ θετικό ότι υπάρχει πενταετής πλέον δυνατότητα, αλλά και εκεί θέλει απλοποίηση της διαδικασίας και ευελιξία σε σχέση με την επίσκεψη στην πατρίδα του και τη σύνδεση με τους παραγωγούς. Διότι όλο αυτό το ανθρώπινο δυναμικό εκ των πραγμάτων εκπαιδεύεται εδώ και έχει και την εμπειρία πλέον και τις δεξιότητες για να συμβάλει ιδιαίτερα στις καλλιέργειες που το απαιτούν.

Επειδή οι χώρες Ιταλία και Ισπανία κυρίως προσφέρουν ένα ευνοϊκό πλαίσιο σε αυτούς τους εργάτες και πολλοί από αυτούς μεταβαίνουν σε αυτές τις χώρες, θα ήθελα και στην πατρίδα μας να υπάρξουν οι ανάλογες κινήσεις, για να στηρίξουμε τον κρίσιμο αγροτικό τομέα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, ευχαριστώ που επαναφέρετε το ερώτημά σας, γιατί παραμένει ένα δυναμικό αίτημα του πρωτογενούς τομέα συνολικά, μπροστά στις νέες συνθήκες που βλέπουμε όλοι ότι διαμορφώνονται.

Οι νέες συνθήκες οι οποίες διαμορφώνονται πραγματικά αυτή τη στιγμή στερούν τα εργατικά χέρια όχι μόνο από τη χώρα μας, αλλά και από πολλές άλλες ευρωπαϊκές χώρες και μάλιστα, σε πολλούς τομείς, όχι μόνο στους εργάτες γης που βεβαίως είναι το αντικείμενο μας και το ενδιαφέρον του Υπουργείου μας, αλλά και σε πολλές άλλες παραγωγικές δραστηριότητες.

Χαίρομαι που συμφωνείτε κι εσείς ότι είναι ορθό το πλαίσιο το οποίο ψηφίστηκε τελευταία με την πενταετή άδεια εργασίας. Νομίζω ότι όλη αυτή η γραφειοκρατία της ετήσιας άδειας είναι κάτι το οποίο δημιουργούσε πολλά ζητήματα και καθυστερούσε και απογοήτευε και εργοδότες και εργαζόμενους για να έρθουν στη χώρα μας.

Εγώ θα δεχτώ όμως επί της αρχής την παρατήρησή σας περί περαιτέρω απλούστευσης και εξορθολογισμού, θα ήθελα να πω, των διαδικασιών αυτών. Σίγουρα υπάρχουν ακόμα περιθώρια απλούστευσης της διαδικασίας –βεβαίως έχουμε κάνει βήματα, θα σας πω γι’ αυτά-, αλλά εξορθολογισμός της διαδικασίας. Πρέπει εδώ να δούμε πώς ακριβώς το Ενωσιακό Δίκαιο το επιτρέπει, που θέλω να πιστεύω ότι το επιτρέπει, δηλαδή η δυνατότητα ώστε αν κάποιος πρέπει να φύγει δύο φορές τον χρόνο κατά τη διάρκεια της εργασίας του στην πατρίδα του, να μπορεί να φύγει.

Και εγώ συμφωνώ μαζί σας και τολμώ να το πω ότι ο εγκλωβισμός ότι μέχρι εννιά μήνες πρέπει να μείνεις, φεύγεις μια φορά και του χρόνου ξαναέρχεσαι θα πρέπει να έχει τις εξαιρέσεις του ακριβώς επειδή υπάρχουν κάποιοι που εργάζονται μόνο τρεις μήνες σε μια συγκεκριμένη εργασία, έχουν ένα κενό, μπορούν να φύγουν τρεις μήνες, να επανέλθουν, να δουλέψουν άλλους τρεις μήνες εντός του ίδιου έτους με την άδεια η οποία θα έχει δοθεί, αλλά σίγουρα μπορούμε να είμαστε ίσως πιο ευέλικτοι και σας δηλώνω ότι αυτό θα το αξιολογήσουμε και θα το εξετάσουμε.

Βεβαίως εδώ οφείλω να αναφέρω, κύριε Πρόεδρε, για να ακουστεί, ότι από το ενωσιακό πλαίσιο, όπως γνωρίζω από τους νομικούς μου συμβούλους, η Ελλάδα έχει χρησιμοποιήσει την ευρύτερη δυνατότητα που δίνεται ως εννέα μήνες τον χρόνο απασχόληση. Το Ενωσιακό Δίκαιο λέει πέντε με εννέα μήνες είναι ο χαρακτηρισμός, αυτών που λέμε μετακλητών εργατών. Εμείς πήραμε το εννεάμηνο, για να μπορέσουμε ακριβώς να υπάρχει ο μεγαλύτερος χρόνος για απασχόληση, αλλά νομίζω είναι πολύ σωστή η παρατήρηση του συναδέλφου για τη διαχείριση αυτού του εννεαμήνου με τον τρόπο που είπα.

Βεβαίως να αναφερθεί εδώ για να το ακούσουν και οι εργοδότες ότι η άδεια πλέον βγαίνει με ένα παράβολο για πέντε έτη και βεβαίως πρέπει να σημειώσουμε ότι είναι σημαντικό να έχουμε και μια καταγραφή των ήδη εργαζομένων, γιατί όπως πολύ καλά ανέφερε ο συνάδελφος εμείς νομοθετήσαμε ακριβώς για να διευκολύνουμε αυτήν την πολύ δύσκολη φετινή χρονιά την παροχή εργατικών χεριών προς τους εργοδότες του πρωτογενούς τομέα. Από 2 Ιουλίου ισχύει πλέον η δυνατότητα σε κάποιον που δεν έχει ρυθμίσει ακόμα το καθεστώς της διαμονής του στη χώρα, για να γίνεται κατανοητό, ο ευρισκόμενα παράτυπος, ο οποίος όμως επιθυμεί να εργαστεί και μέχρι να γίνει η όποια διαδικασία -αν υπάρχει η δυνατότητα περαιτέρω εξέλιξης στα αιτήματα του- να μπορεί να εργαστεί για έξι μήνες ουσιαστικά, τρεις συν τρεις, δηλαδή μέχρι τέλος του έτους, ακριβώς για να μπορέσουμε χωρίς ιδιαίτερη γραφειοκρατία και χωρίς ιδιαίτερη βάσανο να δώσουμε τη δυνατότητα να αξιοποιηθούν όποια εργατικά χέρια βρίσκονται αυτήν τη στιγμή στη χώρα μας.

Στη δευτερολογία μου θα μπορέσω να απαντήσω και επί των άλλων ζητημάτων.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα συνεχίσω με ορισμένες παρατηρήσεις και προτάσεις, επειδή βλέπω ότι ο Υπουργούς είναι ανοιχτός στο να αντιμετωπίσουμε τα γραφειοκρατικά προβλήματα που υπάρχουν και να εξορθολογιστεί η διαδικασία.

Κατ’ αρχάς, αυτοί που δουλεύουν εδώ να ξέρετε ότι δουλεύουν χρόνια. Είναι άνθρωποι που πρέπει -στις περισσότερες περιπτώσεις βεβαίως- να αξιοποιηθούν. Άρα, δεν είναι μόνο η καταγραφή, αλλά είναι και η αδειοδότησή τους. Αυτοί πρέπει να λάβουν την άδεια με τον μέγιστο δυνατό χρόνο που επιτρέπεται. Γιατί να μην είναι πενταετές το διάστημα; Γιατί να μην είναι ετήσιο; Γιατί να συνεχίσουν να είναι παράτυποι; Καταγραφή ιδιαίτερα γι’ αυτούς που ήδη έχουν πάρει ΑΜΚΑ και έχουν εμβολιαστεί, που είναι μια βεβαία πράξη. Αυτή μας επιβεβαιώνει ότι είναι από την πανδημία εδώ. Νομίζω ότι είναι το πρώτο που πρέπει να κάνετε.

Δεύτερον, θα σας πω ένα παράδειγμα εξορθολογισμού. Το παράβολο θα είναι πενταετές πλέον. Εάν η μετάκληση αφορούσε έναν εργαζόμενο, ο οποίος για κάποιον λόγο δεν απασχολούνταν ή έφευγε, είχε πρόβλημα το παράβολο και αυτός το πλήρωνε και δεν μπορούσε να το χρησιμοποιήσει για άλλο, έχω την εντύπωση ότι τέτοια προβλήματα μπορούν να αντιμετωπιστούν.

Άλλο παράδειγμα στρέβλωσης, ανάλογα με τη νομική μορφή είναι και ο τρόπος ασφάλισης. Γιατί; Ο εργάτης γης θα πρέπει να έχει τη δυνατότητα να ασφαλίζεται και με εργόσημο και όχι μόνο αν είναι αγρότης φυσικό πρόσωπο ο εργοδότης του, ακόμα κι αν είναι ΙΚΕ ή άλλη γεωργική αγροτική επιχείρηση. Υπάρχουν πολλές και στην περιοχή σας, κύριε Πρόεδρε, επιχειρήσεις που είναι ακόμα και Α.Ε, αγροτικές, που για λογιστικούς λόγους έχουν τη νομική μορφή της ΕΠΕ ή της Α.Ε. Υποχρεώνουν τους εργάτες να τους ασφαλίζουν στις μισθωτές υπηρεσίες, ενώ είναι κατ’ εξοχήν ζήτημα ασφάλισης με το εργόσημο που θεσμοθετήθηκε για αυτόν τον αγροτικό τομέα.

Τρίτο θέμα στο οποίο αναφερθήκατε και εσείς, είναι η δυνατότητα να μπορεί να διακοπεί η εργασία και να μεταφερθεί στην πατρίδα του και να επιστρέψει. Είναι ένα πακέτο ορισμένων μόνο θέσεων. Λόγω του ότι είναι η τελευταία ερώτηση Παρασκευής και δεν θέλω να απασχολήσω, θα μπορούσα να πω δεκάδες λεπτομέρειες, που όμως είναι στο πνεύμα που αναφέρατε. Εφόσον υπάρχει τέτοιο πνεύμα, να γίνει ένας διάλογος. Η ΕΘΕΑΣ τα έχει καταγράψει, παρ’ ότι έχει μικρό διάστημα στη θητεία της μετά την εκλογή της, τα γνωρίζουν οι αγροτικές οργανώσεις, τα ξέρει το Υπουργείο Εργασίας που τα θέσαμε, τα ξέρει το Υπουργείο Μετανάστευσης. Κάντε τα τρία Υπουργεία με άμεση ενέργεια ομάδα εργασίας, όχι για να παραπεμφθεί στο μέλλον, για να λύσουμε μέσα στο επόμενο διάστημα μέχρι τον Σεπτέμβρη που λήγει η προθεσμία που έχετε δώσει, να νομοθετηθούν όλα αυτά με πρωτοβουλία σας και να δώσουμε λύσεις σε ένα θέμα το οποίο είναι κρίσιμο. Ο πρωτογενής τομέας πρέπει να είναι ξανά προτεραιότητα στην πατρίδα μας.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, όπως είπα και εγώ στην αρχή, ειλικρινά θέλω να σας παρακαλέσω και εγώ ιδιαιτέρως για κάτι. Ξέρετε στην περιοχή μου υπάρχει μια πολύ μεγάλη αγροτική περιοχή, τα Μέγαρα, οι Ερυθρές. Μεταφέρω και εγώ την παράκληση αυτών των αγροτών -και όχι μόνο- κτηνοτρόφων, αυγοπαραγωγών που χρησιμοποιούν εργάτες γης, να εξαντλήσετε κάθε δυνατότητα που μπορεί να υπάρχει από την πλευρά σας και να κάνετε οποιαδήποτε προσπάθεια, έτσι ώστε αυτά τα θέματα που αναφέρονται στους εργάτες γης, που είναι πάρα πολύ χρήσιμοι, να μπορέσουν ειδικά σε αυτήν την κρίσιμη χρονική συγκυρία που διάγει και η χώρα μας, αλλά και ο κόσμος ολόκληρος, να έχουμε τη μέγιστη δυνατή εξυπηρέτηση.

Σας μεταφέρω αυτό το αίτημα και θέλω να σας ευχαριστήσω κιόλας, γιατί με όσα άκουσα μέχρι στιγμής βλέπω ότι δεν έχετε μόνο «ευήκοον ούς», αλλά έχετε και αποφασιστικότητα να προχωρήσετε περαιτέρω.

Έχετε τον λόγο, κύριε Υπουργέ.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, ευχαριστώ.

Είναι υποχρέωσή μας να δούμε αυτό το πολύ μεγάλο και σοβαρό ζήτημα, το οποίο έχει προκύψει τελευταία. Είναι μια περίοδος δυσλειτουργίας όλων των κανόνων πάνω στην εργασία που δημιουργήθηκαν μετά τον κορωνοϊό. Βλέπουμε έλλειψη εργατικών χεριών σε αεροδρόμια ευρωπαϊκά και αυτό να οδηγεί σε καθυστερήσεις πτήσεων. Βλέπουμε ελλείψεις στον κατασκευαστικό κλάδο. Βλέπουμε ελλείψεις εργατικών χεριών στον ξενοδοχειακό κλάδο. Αλλά αυτό που μας αφορά εδώ και αλήθεια είναι ότι πρέπει να δώσουμε τη μεγαλύτερη προσοχή, αλλά και το αποτέλεσμα -σωστά λέει ο κύριος συνάδελφος- είναι ο πρωτογενής τομέας για τον εξής επιπλέον λόγο: Έχουμε ζητήματα επισιτιστικής κρίσεως, για τα οποία πρέπει να προετοιμαστούμε για να αντιμετωπίσουμε εάν προκύψουν. Εγώ θέλω να πιστεύω ότι δεν θα προκύψουν. Αλλά σε κάθε περίπτωση έρχεται η πολιτεία, ενισχύει τον πρωτογενή τομέα με πολλά εκατομμύρια των Ελλήνων φορολογουμένων, θα κάνουμε χρήση και ευρωπαϊκών κονδυλίων το επόμενο διάστημα. Φαντάζεστε όλη αυτή η βοήθεια που δίνουμε στους αγρότες τελικώς να μένει ως ένα προϊόν που δεν μπορεί κάποιος να το μαζέψει από το χωράφι του; Όχι. Πρέπει και εκεί να συνδράμουμε, να δούμε διαφορετικά από ό,τι βλέπαμε ίσως μέχρι σήμερα όλο αυτό το θέμα και να φτάσουμε στην προσέγγιση που πρέπει.

Τρία πράγματα, κύριε συνάδελφε. Πρώτον, θα συμφωνήσουμε -το ξέρετε- ότι πολλά από τα ζητήματα αυτά είναι συναρμοδιότητα Υπουργείων. Βεβαίως υπάρχει ο δίαυλος επικοινωνίας. Θα γίνει πιο ουσιαστικός το επόμενο διάστημα, γιατί πρέπει να προετοιμαζόμαστε για ό,τι δυσκολότερο μπορεί να έρθει, αλλά σε κάθε περίπτωση το θέμα δεν έχει λυθεί στο επίπεδο που θα θέλαμε. Έχει δοθεί μια δυνατότητα χρησιμοποίησης συγκεκριμένων εργατών γης μέχρι Σεπτέμβριο και μετά μέχρι Δεκέμβριο, αλλά τα ζητήματα παραμένουν.

Ένα δεύτερο -και θα συμφωνήσουμε απολύτως- είναι ο ρόλος των συνεταιριστικών σχημάτων. Δηλαδή, εμείς, κύριε Πρόεδρε, είμαστε και στην αναζήτηση επίτευξης διακρατικών συμφωνιών -ο κ. Μηταράκης ήδη έχει κάνει μια τέτοια διακρατική συμφωνία- με κράτη τα οποία έχουν εργατικό δυναμικό, το οποίο θα μπορούσε να χρησιμοποιηθεί στη χώρα για συγκεκριμένο ορισμένο χρονικό διάστημα και στη συνέχεια να επιστρέφουν στη χώρα τους. Πράγματι ο κ. Γιαννακάκης -θα τον αναφέρω, γιατί με ενημέρωσε- έκανε ταξίδι στο Βιετνάμ σε μια χώρα η οποία διαθέτει εργάτες γης, οι οποίοι μέχρι τώρα απασχολούνται για ολιγόμηνη απασχόληση στην Αυστραλία σε αγροτικές εργασίες εκεί. Θα μπορούσε να υπάρχει μια πρώτη συζήτηση. Υπάρχει αυτή η συζήτηση και ξέρω ότι θα πάει κλιμάκιο πάλι στα μέσα του Αυγούστου για να κάνει όσες διερευνητικές επαφές χρειάζονται για να έχουμε από όποιες χώρες το επιθυμούν εντός του πλαισίου -το οποίο υπάρχει και το οποίο ισχύει στη χώρα μας- να εργαστούν.

Βεβαίως, είμαστε στη διάθεση του συγκεκριμένου φορέα αλλά και όλων των άλλων για να διευκολύνουμε σε επίπεδο γραφειοκρατικό και κανονιστικό, όπου αυτό απαιτείται και είναι συμβατό, την ολοκλήρωση αυτής της προσπάθειας που κάνουν και οι ίδιοι.

Εγώ θα συμφωνήσω ότι υπάρχουν λεπτομέρειες μερικές φορές οι οποίες είναι σημαντικές που δημιουργούν ένα πιο φιλικό και απλό περιβάλλον τελικώς για να μπορέσει κάποιος να έρθει στη χώρα για να εργαστεί. Σκεφτόμαστε, κύριοι συνάδελφοι, μέσα από τα προγράμματα του Υπουργείου Αγροτικής Ανάπτυξης να επιδοτούμε τους εργοδότες που θέλουν να κάνουν καταλύματα για τους εργαζόμενους. Να έχουν ξενώνες, δηλαδή, για τους εργαζόμενους. Καταλαβαίνετε ότι οι συνθήκες διαμονής των εργαζομένων εδώ έχουν τη σημασία τους για να μπορέσουν να παραμείνουν στη χώρα μας.

Συνολικά, το επόμενο διάστημα, θα δείτε πρωτοβουλίες οι οποίες είναι αναγκαίο να γίνουν, γιατί αλλιώς όλη η προσπάθεια στήριξης του πρωτογενούς τομέα σε συγκεκριμένες περιοχές της χώρας είναι ατελέσφορη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 14.36΄ λύεται η συνεδρίαση για τη Δευτέρα 18 Ιουλίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**